Copyright: Pázmány Péter Elektronikus Könyvtár


Címoldal
		Rádióbeszédek Mindszenty József Magyarország bíboros-hecegprímásának ajánlja könyvét a szerzô Nr. 598/1956, Imprimatur. Monachii, die 3 Februarii 1956 Dr. Joannes Fuchs Vic. Gen. Tartalomjegyzék


Vecsey József

A szószék üzenete

rádióbeszédek

München, 1956

Nr. 598/1956

Imprimatur.

Monachii, die 3 Februarii 1956

Dr. Joannes Fuchs Vic. Gen.

Mindszenty József

Magyarország bíboros-hecegprímásának

ajánlja könyvét a szerzô


Tartalomjegyzék

A könyv elektronikus változata

Elôszó

I. Árnyak és remények

II. Szemben a materializmussal

Az anyag örökkévalósága?

A materialista fejlôdéselmélet

Az élet eredete

Mi az ember?

III. Keresztény hitigazságok

Szentháromság

A Feltámadott

Oltáriszentség

Az Istenember

IV. Egyház és magyarság

Nemzeti egyház?

Antemurale christianitatis

Szabad-e adót fizetni a császárnak?

V. Világ Királynôje -- Magyarok Anyja

A kígyótipró Asszony

Édesanyánk

Magyarok Nagyasszonya

VI. Mit üzen a Zengô?

A Zengô

A Szentolvasó ereje

Pásztorok a viharban

A sötétség fejedelme

VII. Magyar Szentek

Szent István

Szent Erzsébet

Szent Margit

VIII. Magyar ifjúság

Felelôsek vagyunk!

A szent közügy

Keresztény ifjúság

Hitvallás a villamoson

IX. Fájdalmunk -- Örömünk

Kiáltó szó

Karácsony

X. Függelék

Mit vár az otthon az emigrációtól?

Mindszenty József a római magyaroknak

Jegyzetek


A könyv elektronikus kiadása

Ez a program az azonos címû könyv elektronikus változata. A könyv 1956-ban jelent Münchenben, és a müncheni Szabad Európa Rádió által 1954--55-ben közvetített magyar szentmiséken elhangzott beszédeket tartalmazza. A könyvet lelkipásztori célokra a Pázmány Péter Elektronikus Könyvtár szabályai szerint lehet használni. Minden más szerzôi jog Vecsey József örököseié.


Elôszó

1954 nyarától 1955 végéig rádión keresztül hazafelé és a nagyvilágban szétszóródott magyaroknak mintegy félszáz szentbeszédet mondtam. A tíz év óta idegen uralom alatt szenvedô és az öt világrészben hazátlanul vergôdô nép fiaihoz sokmérföldes távolságból szólni felelôsségteljes, nehéz feladat.

A szószék körül állandóan ott kísértettek a súlyos gondok: Mit mondjunk azoknak, akik szervezetlenül, vagyonuktól, lelki és testi erejüktôl megfosztottan minden nap szemben állnak a történelem legkegyetlenebb rémuralmával?

Figyel-e szavunkra az ország, ahol az igazság szavától reszketô zsarnokság elnémította a hivatott vezetôket: a hercegprímást, a kalocsai érseket, a váci püspököt, Erdély püspökét, a zirci apátot és hôs munkatársaikat?

Elháríthatjuk-e a súlyos kárt, amit a bolsevizmus zsoldjába kényszerített ,,békepapok'' tevékenysége okoz, fôként az ifjúság lelkében?

Közvetíteni tudjuk-e otthonnak és az emigrációnak az evangélium vigasztalását és bátorító erejét, hogy elûzzük a kishitûség és elhagyottság érzését?

E nyomasztó gondok idôrôl-idôre megszabták, mirôl elmélkedjünk a szószéken. Ritkábban foglalkoztunk a szorosan vett hitéleti kérdésekkel, mivel ezekrôl az otthoni lelkipásztorok is beszélhetnek, ellenben nem mondhatják el az Egyház felfogását az idôszerû világnézeti és közéleti témákról. Ezekrôl csak békepapok nyilatkozhatnak, meghamisítva és kiforgatva a keresztény elveket, ahogyan azt a bolsevisták elôírják számukra.

Az Egyháznak azonban kötelessége világnézeti és közéleti téren is utat mutatnia. XII. Pius pápa karácsonyi üzenete hangoztatta, hogy árulást követünk el az Istenemberrel szemben, ha nem érvényesítjük a keresztény hit rendezô szerepét a közéletben. Az erkölcs irányító befolyása alól az emberi élet egyetlen területét sem szabad kivenni. Az erkölcs legfôbb ôre, az Egyház, kötelességet mulasztana, ha nem világítaná meg az evangéliumi erkölcs fényével a közélet jelenségeit és korunk világnézeti eltévelyedéseit.

E nehéz feladatot igyekeztünk teljesíteni, amikor a szószéken útmutatást adtunk a világnézetek kavargó harcában.

Beszédeinkben lépten-nyomon Mindszenty bíboros ékes mondataival találkozik az olvasó. Ez természetes, hiszen a magyarság szemében a hercegprímás az, aki kiáltó szavával és áldozatával megmutatta, milyen magatartást tanúsítson a nemzet a marxizmussal és a hasonló irányzatokkal szemben. Hivatott vezetôjét hét év óta nem hallhatja a magyar nép. Joggal elvárja tehát, hogy aki szabadon szólhat, hirdesse és terjessze hercegprímásunk irányelveit és eszméit.

E beszédeket közreadjuk azért is, hogy az Egyházat ne érhesse vád, mintha nem figyelt volna éberen és nem emelte volna fel szavát kellô idôben. Senki sem tudhatja, hogy ez a szellemileg kuszált és irányítóeszmék nélkül tévelygô világ milyen útvesztôbe kerül. Az Egyház sziklán áll. Péter hajóját semmiféle vihar össze nem törheti. De az egyes népek kiszakadhatnak belôle és visszasüllyedhetnek a pogányság éjszakájába.

,,Észbontóan fájó gondolat volna, ha az ôsi Máriás magyar földrôl a hit, remény és szeretet megfogyatkozásával az Isten Anyját számûznôk vagy számûzni engednôk és Szent István történelmi érvényû szerzôdését botorul felbontanók, megsemmisítenôk. E kapcsolat felbontása népi öngyilkosság volna. Ez lenne a végsô haláltánc és a nemzethalál, az örvény, amelybôl nem volna menekvés, kiemelkedés.'' (Mindszenty prímás újévi szózata Boldogasszony évében. Esztergom, 1948. január 1.)

Ez a könyv nem juthat el a vasfüggöny mögé. Megjelenik, mert az emigrációnak is szüksége van vigasztalásra és útmutatásra. A függelékben közölt beszéd azt igyekszik elmondani, mit vár tôlünk az otthon. Ha az otthon felfogását ismerjük, eredményesebben munkálkodhatunk mindnyájunk vágyáért: a szabad, keresztény Magyarországért.

Rosenburg (Ausztria), 1956. Szent Margit ünnepén.

Dr. Vecsey József

teológiai tanár


Árnyak és remények

Kedves Magyar Testvéreim!

Ma van kiskarácsony napja, nagykarácsony nyolcada és Jézus névadásának ünnepe. Ismertebb és általánosabb azonban a mai ünnep másik elnevezése, az Újév. E napon csak a liturgiában maradt meg az ünnep egyházi jellege, különben uralkodik rajta a polgári ünnepélyesség. Ma a templomi szentbeszédeknél fontosabbnak tûnnek az államfôk és kormányfôk nyilatkozatai, a részvénytársaságok évzáró jelentései és az újságok összefoglaló beszámolói. Újév napján híveinket is inkább foglalkoztatják földi gondjaik és reményeik. Szinte ôk is igénylik, hogy az Egyház engedje át e napot a polgári ünneplésnek. Az Anyaszentegyház észrevette ez igényt és ezért e napon általános szokássá vált szentbeszédekben is a hívek evilági, földi gondjaival foglalkozni.

Természetesen ez nem jelenti azt, mintha a szószékre ezúttal olyan téma kerülne, amelynek ott nincsen helye. A keresztény erkölcsi parancsoknak és elveknek ugyanis az egész életet: a társadalmi, a gazdasági, a kulturális és politikai életet is irányítaniok kell. Ezenkívül a keresztény ember földi reményét is az isteni Gondviselés rendelésein megnyugodva táplálja. Tehát nagyon is helyénvaló, hogy a szószéken is beszéljünk hívô népünk evilági gondjairól és reményeirôl. A mi magyar nemzetünk meg vallás-erkölcsi magatartásával ország-világ elôtt félreérthetetlenül kinyilvánítja, hogy földi gondját és evilági reményét is az irgalmas Isten gondviselô kezébe teszi le.

Az egyházi szónok tehát csak népünk egyik természetes igényét elégíti ki, amikor szabad földön szabad szószékrôl elmélkedik azokról a gondokról és reményekrôl, melyek 1956 újév napján a súlyosan megpróbált magyar nemzet lelkét eltöltik.

Kedves Testvérek! Az 1956-os évrôl azt kell mondanom, félelmetesen kúszik, hogy elvigye véglegesen vagy legalább hosszú idôre felszabadulásunkba vetett reményünket, ha nem leszünk éberek. Több jel arra vall, hogy a megszálló hatalom helytartói ebben az évben szeretnék megszilárdítani zsarnoki uralmukat. Tíz év alatt idegen szuronyokra támaszkodva a legkegyetlenebb terroreszközökkel leigáztak bennünket. Meg tudtak törni minden szervezett ellenállást. Megszervezték szovjet mintára azokat a kegyetlen terroralakulatokat, melyek segítségével idegen beavatkozás nélkül idôtlen-idôkig fenn lehet tartani a kegyetlen diktatúrát. A moszkoviták nem is félnek olyan belsô ellenállástól, amely uralmukra veszélyes lehetne. A politikai rendôrség és a különbözô terrorszervek ma már el tudják kergetni az ilyen félelmeket.

A magyar moszkovitáknak jelenleg már csak egytôl kell tartaniok, attól, hogy a nyugati szabad világ részint a saját érdekében, részint a rabnemzetek felé tett kötelezô ígéretek teljesítésével felszabadíthatja a vasfüggöny mögött szenvedô népeket. A hataloméhes zsarnokok lelkére nyomasztóan nehezedik a felszabadítás réme. Ezért tesznek kétségbeesett erôfeszítéseket, hogy valamilyen megtévesztéssel és félrevezetéssel a nyugati hatalmakkal elismertessék az úgynevezett népidemokratikus rendszereket.

Erre szolgál most már hosszú idô óta az a megélénkült propaganda, amely a nyugati közvéleményt arról akarja meggyôzni, hogy a bolsevizmus megszelídült, polgárosodik s ezért nem kell tôle félni, lehet vele békésen és veszélytelenül együttélni. Ez a hírverés hatalmas anyagot kap engedményekrôl, enyhítésekrôl, megkegyelmezésekrôl, valódi- és álpalotaforradalmakról és mûellenállásokról. Különösen az álpalotaforradalmak, a mûellenállások és az ártatlanoknak adott látványos látszat-kegyelmezések alkalmasak arra, hogy a világ közvéleményét megtévesszék és félrevezessék.

Magyarországon is már jó ideje ilyen szándékkal rendezik a különbözô látszat-amnesztiákat, mûellenállásokat és álpalotaforradalmakat. A ravasz mesterek elgondolása szerint e látványos rendezés utolsó felvonása majd az lesz, hogy a porondon csupa olyan moszkovita marad, akikrôl ôk maguk elôre elhíresztelték, hogy ezek jobboldali elhajlók, akik a bolsevizmus érdekeivel szemben a nép érdekeit képviselik, akik a Szovjetuniótól független, önálló magyar bolsevizmust akarnak, mint déli szomszédjuk, a jugoszláv diktátor.

Az embernek arcába szökik a vér, ha e szemtelen játékot szemléli. A legfelháborítóbb, hogy azt a látszatot akarják kelteni, mintha a némaságra ítélt magyar nép, amelynek legegyszerûbb fia legalább olyan jól tudja, mi a bolsevizmus, mint a világhírû szakértôk, elhinné, hogy ezek a jobboldalinak álcázott bolsevisták az ô igazi barátai. A magyar nép jól tudja, hogy ezek is bolsevisták, kegyetlenek, mint amazok, s csak a szereposztás elôtt állították ôket maguk a rendezôk jobboldalra. Mûellenállásuk, áljobboldaliságuk otthon senkit sem tévesztenek meg.

Sajnos azonban, Testvérek, e ravasz játékkal kapcsolatban a magyar nemzet nem nyilváníthatja akaratát és véleményét. Nekünk kell tehát, akik szabad földön szabadon szólhatunk, megfogalmaznunk a rab nemzet néma magatartásában kifejezett akaratát és felfogását. Hogy mi a nemzet néma akarata? -- elég talán egyetlen egy feltûnô jelenségre rámutatnom. Magyarországon ma titkos ágensek ellenôrzik és feljegyzik, ki megy templomba, kik járulnak a szentségekhez s kik teljesítik vallási kötelességeiket. A hit megvallásáért állásvesztés, nyomor, szegénység, üldözés, kényszermunka, börtön és fegyház jár. S mindennek ellenére kereszténységéhez ma talán erôsebben ragaszkodik a magyar nemzet, mint történelme folyamán bármikor.

Ez a tény kötelez bennünket, akik itt szabad földön szólhatunk, hogy a bolsevista propagandát azáltal tegyük hatástalanná, hogy a világ közvéleménye és vezetô személyiségei elôtt rámutatunk népünknek néma magatartásában kifejezett akaratára. E néma akarat félreérthetetlenül kimondja, hogy országunknak sem társadalmi, sem gazdasági, sem állami, még kevésbé szellemi életét, nem lehet más alapokra helyezni, csak a keresztény erkölcsi elvekre. A magyar nép néma akarata, amely valláserkölcsi magatartásában jut kifejezésre, azt hangsúlyozza, hogy a mi kultúránk és társadalmi életünk alapja egyes egyedül csak a kereszténység lehet, mellyel nemzetünk történelme folyamán szerencsésen összeforrott.

A magyar nép akaratát Mindszenty bíboros fogalmazta meg, aki 1945. október 18-án megjelent körlevelében leszögezte az egész nép helyeslése mellett: ,,Mi keresztény demokráciát akarunk! A zsarnokságtól eleget szenvedett a világ. Zsarnokság erôszakolta rá egy ember akaratát jobb sorsra érdemes népekre. Zsarnokság hajszolta be Európát meggondolatlanul a szörnyû háborúba. Zsarnokság folytatta az öldöklô küzdelmet egészen az értelmetlenségig. Zsarnokság gázolt bele hosszú éveken át az emberiség legszentebb jogaiba, megvetette a lelkiismereti szabadságot, lábbal tiporta a szülôk jogait gyermekeik nevelésére. A zsarnokság tagadta meg gondolatban is, hogy az emberi személynek joga van önálló érvényesülésre, képességeinek, hajlamainak, egyéni hivatásának szabad kifejtésére.

A zsarnokság eme visszaéléseivel számolt le a demokrácia -- folytatta a hercegprímás. Természetesen nem az a demokrácia, amely az egyik emberi személy korlátlan uralma helyébe egy másikét állítja, nem az, amelyik az egyik embercsoport önzô és féktelen uralmát egy másik csoport hasonlóan önzô és féktelen hatalmaskodásával váltja fel. Az igazi demokrácia arra törekszik, hogy ahol valamely ok folytán ezek a jogok uralomra nem jutottak, azok ott is minél elôbb elismertessenek és tiszteletben tartassanak. Az igazi demokrácia a lelkiismereti szabadságot, a szülôk jogait, a munkásnak szabad egyéniséggé való kialakulását, a munka rabszolgaságának megtörését írja zászlajára. E célok érvényesítése érdekében mozgósítja erkölcsileg kifogástalan eszközökkel a társadalom minden rétegét, erre a célra veszi igénybe a jobbérzésû egyén közremûködését.''

A magyar nép nem a népi demokráciát, hanem ezt a demokráciát akarja, amelyrôl Mindszenty bíboros foglalta össze e világos fogalmazásban ma is érvényes néma akaratát. Ezért komolyan figyelmeztetünk mindenfajta társutast, akik akár otthon, akár az emigrációban élnek s fáradozásaikkal e most tervbe vett ködös nemzeti bolsevizmus születésénél akarnak bábáskodni. E figyelmeztetésünkben az otthon szenvedô magyarság néma akaratát mondtuk ki. A magyar nemzet világosan és kétségtelenül kifejezi vallás-erkölcsi magatartásával, hogy nem hajlandó soha semmiféle istentagadó rendszert meghonosítani, megmagyarosítani.

Kedves Magyar Testvéreim! Annak a sötét veszélynek elhárítására, amely 1956 újév napján felrémlik, az otthon szenvedô magyarság alig tehet többet, mint amit eddig is tett: megmutatta és ezután is megmutatja, hogy a marxizmus semmiféle alakban sem kell neki. A cselekvés, a fárasztó munka most az emigráns magyarságé. S ma megígérjük az otthon szenvedô testvéreknek, hogy mi a szabad világ közvéleményéhez eljuttatjuk néma akaratukat és mindent elkövetünk, hogy ezt a veszélyes összeesküvést nemzetünk ellen meghiusítsuk.

Minden magyarnak emlékezetébe idézzük azonban a nemzet nagy mártírjának ma is követendô útmutatását: ,,A mélyen vallásos nép jobban tud magán segíteni és jobban segíti az Isten is. Legyünk most az imádság nemzete, mert ha újból megtanulunk imádkozni, lesz honnét erôt és bizalmat meríteni.''[1]

S egy pillanatra se felejtsük, hogy ember tervez, de Isten végez.

Amen.

Elhangzott 1956. január 1-én.


2. Szemben a materializmussal


Az anyag örökkévalósága?

Kedves Magyar Testvéreim!

Tegnap ültük meg Szent Imre herceg ünnepét. A katolikus ifjúság nevelôi elszorult szívvel emlékeztek azokra a bensôséges ünnepélyekre, melyeket régen e napon a katolikus iskolákban és ifjúsági egyesületeinkben a Liliomos Királyfi tiszteletére rendeztünk. Jelen voltak a szülôk és jelen voltak a nevelôk. A magyar ifjúság minden évben elôttük fogadta, hogy Szent Imre eszméihez hû marad. Szent Imre eszméi a kereszténység eszméi. Szent Imrét az a kereszténység nevelte, amelyrôl 1896-ban, amikor az ország ezeréves fennállását ünnepelte, az akkori hercegprímás azt mondotta, hogy az tartotta fenn a hazát.

Sajnos 1955-ben nincs lehetôség arra, hogy a katolikus ifjúság nevelôi Szent Imre eszméit, a keresztény eszméket, szabadon és megfelelô módon állíthassák ifjúságunk elé. A keresztény eszmék helyett ifjúságunkat -- már zsenge kortól kezdve -- olyan eszmékkel táplálják, amelyekrôl az ország jelenlegi hercegprímása -- felelôssége teljes tudatában -- kénytelen volt kijelenteni, hogy azok ,,hordalékelemek, árvízi öntvények''. Többször felszólította a magyar ifjúságot, hogy megszentelt nemzeti hagyományaink helyett ezeket az ,,árvízi öntvényeket'', ,,hordalékelemeket'' ne fogadja be.

Kedves Testvérek! Az a világnézet, amelyet Mindszenty bíboros találóan és jogosan árvízi öntvénynek, hordalékelemnek nevezett, a bolsevisták hivatalos világnézete, az úgynevezett dialektikus materializmus. Alaptanítása ez: Csak anyag van, amely önmagától öröktôl fogva létezik. Az anyag egyik lényeges tulajdonságánál fogva, amely abban áll, hogy állandóan változik, képes külön teremtô erô beavatkozása nélkül, a szervetlen és szerves lényeket önmagából kialakítani. A dialektikus materializmus szerint az ember szellemi tevékenysége sem független az anyagtól, mivel az nem más, mint az agyvelô minôségileg magasabb fokon lévô anyagának terméke.[2]

Istenrôl, halhatatlan lélekrôl a dialektikus materializmus hívei nem is beszélnek. Legfeljebb csak akkor, amikor gúnyolják a vallásos világnézetet, amelyet állításuk szerint a kizsákmányolók találtak ki a rabszolgasorsba taszított népmilliók számára. Így tudták ugyanis a kifosztott és kizsarolt tömegeket a túlvilági boldogság reményével némileg fékentartani. A bolsevisták azt is állítják, hogy a tudomány haladásával s fôként a kommunizmus által beígért szociális jólét korában a vallás meg fog szûnni, mivel ebben az általuk teremtett új, boldog világban fölöslegessé válik.

Kedves Testvérek! amint látjuk, a bolsevisták világnézete, a dialektikus materializmus, mindenestôl ateista, istentagadó felfogás. Ezt tudják maguk a bolsevisták és tudja mindenki más az egész világon. Nem tévesztenek meg tehát senkit, ha pillanatnyilag a magyarországi bolsevisták is úgynevezett engedményeket tesznek a vallásnak. Mindenki tudja, hogy ezek az engedmények egy kétségbeesett taktikai játék részletei, amelynek rendeltetése az lehetne, hogy itt, nyugaton a közvéleményt megtévessze a világkommunizmus javára.

De ma nem errôl akarok beszélni, hanem arról a materialista állításról, hogy az anyag öröktôl fogva van és örökké megmarad, s mintha ezért a világmindenségnek nem lenne szüksége teremtôre, rendezôre, gondviselôre. Azok a marxisták, kik kevésbé értenek a kérdéshez, még arra is vállalkoznak, hogy megkíséreljék tudományosan igazolni elsô nélkülözhetetlen alaptételüket.

Érdemes megvizsgálni ezeket az úgynevezett tudományos érveket. Egyszerû, tudományosan nem képzett ember is azonnal észreveszi, hogy azok az érvek, melyeket a bolsevisták felhoznak, nem bizonyítják az általuk állított tételt. Két érvük van. Ezek közül az egyik merô feltevésen alapszik, melyet a következô csillagászati tényre építenek. A csillagász távcsövében különbözô és nagyszámú csillagködképet figyel meg. Ezeket alakjuk szerint három csoportba lehet sorolni. Vannak köztük egészen sûrû és egészen ritka csillagködképek és mellettük meg lehet figyelni még egy sereg átmeneti formát. Ez eddig csillagászati tény.

A dialektikus materializmus hívei e jelenséget a következôképpen magyarázzák meg. Az anyag lényeges tulajdonsága, hogy állandóan mozgásban, változásban van. Ez az örökös változás eredményezi, hogy az anyagi testek idôvel mind átalakulnak, megsemmisülnek. Így hullanak szét az égitestek is. Az égitestek anyaga azonban szétszóródik a világûrben, és ott, az univerzum mérhetetlen és végtelen mélyeiben újabb égitestekké, csillagködképekké sûrûsödik. És ez a folyamat végnélkül tart. A bolsevisták ezen az alapon tételezik fel, hogy a sûrûbb csillagködképek a fiatalabbak és ezekbôl keletkeznek a ritkábbak. Ez a körforgás örökké tart, miközben a világmindenség egésze, a meglévô anyagmennyiség változatlan marad.

Kedves Testvérek, újra kell hangsúlyoznom, hogy ez a materialista érvelés merô feltételezésen alapszik. A csillagászat ugyanis semmivel sem tudja igazolni, hogy a csillagködképek egymásból keletkeztek, vagy hogy ez a folyamat örökké körforgásszerûen ismétlôdnék. Egyelôre csak azt vegyük itt figyelembe, hogy a tudósok többsége, és mindenekelôtt a kiválóbb tudósok, azt a véleményt tartják, hogy a világmindenség térben is, idôben is korlátolt, véges. Ebbôl pedig következik, hogy Isten teremtette.

Másik érvelésüket, mellyel a dialektikus materializmus hívei az anyag örökkévalóságát igyekeznek bizonyítani, az anyag és energia megmaradásáról szóló fizikai törvényre építik. E törvény kimondja, hogy egy zárt rendszerben az anyag és energia összege mindig állandó. A világmindenség is egy ilyen zárt rendszer, s azért tömegének és energiájának összege sem nem növekedhetik, sem nem csökkenhet, vagyis öröktôl fogva áll és örökké állni is fog. Tehát az anyag örök, -- mondják a materialisták. Íme bizonyítva van a legfontosabb materialista tétel.

A gyermeknek is meg lehet azonban mutatni, hogy az anyag és energia megmaradásáról szóló törvény nem bizonyítja azt, amit a bolsevisták vele bizonyítani akarnak. Elôször is ebbôl a törvényszerûségbôl nem következik szükségképpen, hogy csak az önmagától, öröktôl fogva létezô anyagi világra érvényes. Semmi okunk sincs kétségbevonni: miért ne lenne érvényes az anyag és energia megmaradásáról szóló törvény egy idôben keletkezett, tehát teremtett világban. Hozzávehetjük, hogy a legnevesebb természettudósok felfogása szerint nem mond ellent az anyag és energia megmaradásáról szóló törvénynek az a feltevés, hogy a világban szakadatlanul új anyag keletkezzék. Az új anyagmennyiség szükségszerûen egy vele egyenlô értékû negatív gravitációs energiával lépne fel. Ez azt eredményezné, hogy a világmindenség anyagának és energiájának összege új anyagkeletkezés esetében is állandóan egyenlô maradna.

Amint látjuk, ez az érvelés sem bizonyítja, hogy nincs szüksége a világmindenségnek egy rajta kívül álló teremtôre, tervezôre és gondviselôre.

Kedves Testvérek, valóban a helyzet az, hogy a természettudomány nem tudja bizonyítani a dialektikus materializmus elsô és legfontosabb tételét, tudniillik azt, hogy az anyag önmagától, öröktôl fogva van. Az értelmesebb materialisták ki is mondják, hogy az anyag örökkévalóságát nem tudják ugyan bizonyítani, de elfogadják, mint kiindulási elvet, magyarul szólva hiszik, hogy az anyag önmagától öröktôl fogva van. Ez azonban olyanfajta hit, mintha valaki azt hinné, hogy az óra elôbb volt, mint az órás, vagy a gyár elôbb volt, mint a mérnök.

Mások, a merészebbek, a kérdéshez kevésbé értô materialisták azt hiszik, hogy az idô haladtával a tudomány fel tudja majd mutatni azokat az érveket is, melyek az anyag örökkévalóságát igazolják.

Maga a természettudomány cáfol meg azonban minden olyan feltevést, amely az anyagot örökkévalónak képzeli. A természettudomány ma abban a helyzetben van, hogy többféle módszerrel is meg tudja mérni a világmindenség korát. Az egyik eljárás az uránium radioaktív tevékenységén alapszik.

Az uránium a rádióaktivitás következtében ólommá alakul át. Ezt az átalakulási folyamatot semmiféle külsô hatás nem tudja megmásítani. Ha tehát a fizikus ismeri a radioaktív bomlás sebességét, az uránium és az ólom tömegviszonyát, meg tudja határozni, mennyi ideje tart ez a folyamat. Ily módon meg lehet határozni földünk korát.

A csillagok korának meghatározása meg azon a tényen alapszik, hogy az égitestek sugárzási energiájának forrása hidrogén anyaguknak héliummá való átalakulásából származik. Ha a fizikus tudja, mennyi idôt igényel ez a folyamat és hogyan viszonylik ma a hidrogén mennyisége a héliuméhoz, ki tudja számítani a csillagok korát.

Vannak még más módszerek is, amelyekkel a fizikusok a világmindenség korát tudják mérni. Az érdekes és meglepô -- s ami most minket itt különösen érdekel, -- az, hogy valamennyi módszer ugyanarra a megközelítô eredményre vezetett, hogy tudniillik a világmindenség kora körülbelül öt és tíz milliárd esztendô között mozog.

Ebbôl a megállapításból pedig, kedves Magyar Testvéreim, logikusan az következik, hogy a világ idôben keletkezett, tehát van egy rajta kívül álló teremtôje, rendezôje, fenntartója, akit mi Istennek nevezünk. Aki nekünk szenvedô magyaroknak is jóságos Atyánk s biztosan gondot visel ránk és aki hûségünket is megjutalmazza majd.

Amen.

Elhangzott 1955 november 6-án.


A materialista fejlôdéselmélet

Kedves Magyar Testvéreim!

Múlt vasárnapi szentbeszédemben kifejtettem, miért nem tartható a bolsevisták hivatalos világnézetének, a dialektikus materializmusnak az az állítása, hogy az anyag önmagától öröktôl fogva van. Megmutattam, hogy a kommunisták hivatalos világnézetének ezt az elsô és nélkülözhetetlen alaptételét semmiféle érveléssel sem lehet igazolni. Az istentagadó materialisták tehát ennek a tételnek állításával nem tudják megingatni az emberiség egészének azt az általános és szilárd meggyôzôdését, hogy a világot egy rajta kívül álló, végtelenül tökéletes, örök szellemi Lény a semmibôl teremtette.

A bolsevizmus erôszakosan terjesztett hivatalos világnézete, a dialektikus materializmus mindenestôl istentagadó, ateista világfelfogás. Képviselôi és terjesztôi mindenáron azt szeretnék megmutatni, hogy a világmindenségnek nincs szüksége egy fölötte álló teremtôre, rendezôre, gondviselôre. Múlt vasárnap láttuk, milyen káprázatos mutatványoknak tûnnek azok az erôfeszítések, melyekkel megkísérlik elsô és nélkülözhetetlen alaptételüket, az anyag önmagátólvalóságát állítólagos tudományos érvekkel bizonyítani. Egyidejûleg éles támadást indítanak az istenhívô világnézet ellen, és arra törekszenek, hogy elvegyék istenérveink bizonyító erejét. Meg kell, hogy állapítsuk, nem számítanak éppen rosszul, mert ha pl. sikerülne azt bizonyítaniok, hogy az anyag önmagától öröktôl fogva van, halomra döntenék mindazokat az istenérveket, melyekkel az esetleges, véges és mulandó világ létezésébôl a végtelenül tökéletes, világfölötti örök szellemi Lénynek, Istennek létét bizonyítjuk.

Ezzel az elsô materialista tétellel kapcsolatban egy héttel ezelôtt megmutattam, hogy félelemre nincs okunk, mert manapság a természettudomány cáfol meg minden olyan feltevést, amely az anyagot önmagától valónak, öröknek és elpusztíthatatlannak képzeli. Megemlítettem, hogy a természettudomány ma többféle módszert is alkalmaz, hogy a világmindenség korát megmérje. Nemcsak a bölcseletileg mûvelt értelem, de az egyszerû józan ész is e természettudományos eredményekbôl szükségszerûen következteti, hogy az idôben keletkezett világot egy fölötte álló szellemi lénynek, Istennek kellett teremtenie.

Kedves Testvérek! A bolsevisták hivatalos világnézetének, a dialektikus materializmusnak másik alapvetô tétele, hogy az önmagától való örök és elpusztíthatatlan anyag örökös mozgásban, szûntelen változásban van.

A marxisták szerint ez az állandóan mozgásban lévô, szüntelenül változó anyag képes magamagát változtatni, átalakítani. Ez ôstulajdonságánál fogva képes arra, hogy úgynevezett dialektikus fejlôdéssel magamagából kialakítsa az univerzum hatalmas naprendszereit és földünknek változatos és sokszínû lényeit. A világmindenség anyagának ez a szûntelen átváltozása egy állandóan felfelé ívelô emelkedés, fejlôdés. Az anyagi világ egyszerû formái után fejlôdtek ki az összetettebbek, a tökéletesebb alakok. Majd a szervetlen anyag -- kedvezô kémiai és fizikai feltételek mellett -- ôsnemzôdéssel, tehát önmagából létrehozta az elsô élôlényt. Ebbôl az egyszerû, ôstípusból alakult ki aztán idôvel a mai növény- és állatvilág, szintén dialektikus fejlôdéssel.

A materialisták ennek a második alaptételüknek igazolásánál sem sajnálják a fáradságot. Itt is azt gondolják, megéri a fáradságot, mert ha dialektikus fejlôdéselméletüket sikerül elfogadtatniok, akkor megdönthetik mindazokat az istenérveket, melyek a világban található rendbôl és célszerûségbôl, a különbözô létfokok és fôként az élet és szellemi lét eredetébôl fényesen tudják bizonyítani Isten létét.

Kedves Testvérek! Amint láthatjuk a dialektikus materializmus hívei azt állítják, hogy az állandóan változó anyag képes önmaga átváltozásával, úgynevezett dialektikus fejlôdéssel, az egész világmindenséget önmagából minden külsô beavatkozás nélkül létrehozni. Ennek igazolására hivatkoznak olyan kémiai jelenségekre, amelyek azt mutatják, hogy az anyagban lassan felhalmozott mennyiségi változások egy adott fokon minôségi változásba csapnak át. Ilyen jelenség többek között -- hogy egy egészen egyszerû és jól érthetô példánál maradjunk -- az a folyamat, amikor melegítéssel a vizet gôzzé változtatjuk.

A marxisták is különbséget tesznek mennyiség és minôség között. Az anyag mennyisége szerintük változatlan és örök, ami azt jelenti, hogy állandóan ugyanaz marad, de minôségét képes végnélkül változtatni. Ezért lehetséges, hogy ugyanaz az anyag egyszer víz, másszor gôz, egyszer élettelen, másszor élô, egyszer érzéki lény, állat, másszor értelmes ember.

A folyamat, amelyre hivatkoznak s amelyet most mi is megvizsgálunk, a következô. Ha a vizet egy edényben melegítjük, a víznek legkisebb vegyi részei, a molekulák mozgásba jönnek. Minél jobban növeljük a hôt, annál inkább távolodnak el egymástól a vízmolekulák, vagyis nô a mennyiségi változás. Száz fokon, a forrponton a mennyiségi változás ugrásszerûen hirtelen átcsap minôségi változásba: a vízmolekulák elszakadnak egymástól és gôzzé változnak. Ez az új anyag, a gôz minôségileg más, mint volt a víz. Ez gôznemû, az cseppfolyós volt.

E fizikai jelenség tehát a bolsevista tudósok szerint azt mutatja, hogy az anyagban megvan az a tulajdonság, hogy apró mennyiségi változások felhalmozódása kapcsán minôségét meg tudja változtatni. A bolsevisták még azt is mondják, hogy ennek az átalakulási folyamatnak elindítója és megvalósítója az az ellentmondás, mely az anyagban feszül. Ez ellenmondások feltételezésével akarják kiküszöbölni a kívülrôl jövô és feltétlenül szükséges hatóerôt.

Kedves Testvérek! Valóban tapasztalati tény, hogy a vizet gôzzé lehet átalakítani, mert a víz száz fokon elveszti cseppfolyós állapotát és gôznemûvé lesz, megváltoztatja minôségét. Ebbôl a ténybôl azonban nem következik, amit a dialektikus materializmus hívei következtetnek, hogy ti. az anyag a benne feszülô ellenmondások harcával magamagától képes minôségileg megváltozni. A következtetésnél egy fontos szempontot figyelmen kívül hagytak a materialisták, ti. azt, hogy a vizet valamivel fel kell melegíteni, hogy átváltozzék gôzzé. A molekuláknak valamilyen külsô erô hatására egymástól el kell szakadniok. Tehát nem elegendô arra a törvényszerûségre hivatkozni, hogy az anyag minôségileg változhatik. Ez a tény egymagában nem magyarázza meg és nem bizonyítja, amit a marxisták állítanak, hogy az anyag önkifejlôdéssel minden külsô beavatkozás nélkül alakítja ki a világmindenséget.

A materialisták következtetésében még egy másik súlyos hiba is van. Feltételezik, hogy nem külsô erô, hanem az anyagban meglévô feszülô ellenmondások hozzák létre a minôségi változást. Az anyagban nem ellentmondások, hanem, különbözô lehetôségek vannak. A minôségi változás úgy jön létre, hogy valamely külsô erô a sok lehetôség közül egyet megvalósít.

Tegyük fel például, hogy a vizet már felmelegítettük 90 fokra. Ebben a 90 fokos vízben többféle lehetôség van. Elôször képes gôzzé átalakulni, ha tovább melegítem 100 fokig. Másodszor képes állandóan 90 fokon megmaradni. Ha szabályozom a hôforrást, ezt el tudom érni. Azután képes kihûlni, ha abbahagyom a melegítést; esetleg megfagyni, ha jégszekrénybe teszem. S végül felbontható kémiailag alkatrészeire, oxigénre és hidrogénre. Hogy ezek közül a különbözô lehetôségek közül melyik következik be, az tisztán attól függ, milyen külsô beavatkozás történt. Ez mindenfajta minôségi változásra érvényes.

Ebbôl pedig az következik, hogy egyszerûbôl tökéletesebb, élettelenbôl élô, szervetlenbôl szerves csak úgy keletkezhet, ha egy értelmes és szabadakarattal rendelkezô felsôbb Lény ezt a folyamatot elindította és irányította. Az Ô nagyságát és tökéletességét semmiképpen sem csökkenti az a feltevés, hogy mindezt másodrangú, a természetbe általa beleoltott erôkkel cselekedte.

Kedves Magyar Testvéreim! Ez egyszerû okfejtésbôl meggyôzôdhetünk újra, hogy a bolsevisták úgynevezett tudományos érveitôl nem kell féltenünk világosan bizonyító istenérveinket. E rövid szentbeszédben elôadottak is meggyôzôen bizonyítják, hogy a világban található rend és célszerûség egyszerûen értelmetlen talánnyá válnék, ha valaki tagadná az örök, világfölött álló végtelenül tökéletes szellemi lénynek, Istennek létét és teremtô tevékenységét. Nélküle egyszerûen érthetetlen volna minden lét és létezés.

Igazságot mondott ki az ihletett magyar költô: ,,Isten... léted világít, mint az égô nap, de szemünk bele nem tekinthet.''[3] Tudjuk, hogy vagy, de hogy mi vagy, teremtett véges eszünkkel hogyan tudnánk felmérni? Tökéletességeibôl az emberi értelem is meglát és megsejt valamit, de az Ô nagyságáról csak a kinyilatkoztatás beszélhet igazán. Valóban úgy van, ahogy a zsoltáros énekli róla:

Hová mehetnék lelked elôl?

Hová menekülhetnék színed elôl?

Ha felszállok az Égbe, Te ott vagy,

Ha leszállok az alvilágba, jelen vagy,

Ha felölteném a hajnal szárnyait,

S a tenger túlsó szélén telepedném meg,

Ott is a Te kezed lenne vezérem,

S a Te jobbod tartana engem! (Zsolt 138)

Amen.

Elhangzott 1955. november 13-án.


Az élet eredete

Kedves Magyar Testvéreim!

Mai szentbeszédünkben tovább fûzzük azt a gondolatsort, amely mindenkit meggyôz arról, hogy hagyományos istenérveink bizonyító erejét nem tudják a bolsevisták megdönteni.

Elôzô gondolatmenetünket tovább szôve ma azt fontoljuk meg, igaz-e az a materialisták által terjesztett állítás, mintha az élet eredetébôl merített hagyományos istenérvünket megdöntötték volna a modern természettudományos eredmények?

Éppen a modern természettudományok korában képes a hittudós és bölcselô az élet eredetébôl világos, meggyôzô érveléssel bizonyítani Isten létét.

Gondolatmenetét következôképpen fogalmazza meg: Maguk a természettudományok állapították meg, hogy valamikor nem volt élet földünkön. A kozmogónia és a geológia egyformán állítja, hogy ôskorában földünk cseppfolyós, izzó állapotban volt. Ezt megelôzôen még magasabb hôfokon földünk egész anyaga gáznemû volt. Aki tudja, mi az élet, az elôtt egyáltalán nem kell bizonyítani, hogy földünkön ebben az izzó, folyékony állapotában és a még magasabb hôfokú gázállapotában semmiféle élet nem élhetett. A másik tény, amire a bölcselô és a józan ész is támaszkodik, a geológiának az a megállapítása, hogy a földkéreg legrégibb rétegeiben semmiféle szerves, vagy élôlénynek kövületeit nem lehet felfedezni. A geológus az élet nyomait csak az aránylag jóval fiatalabb korokban találta meg. Ez megint kétségtelenné teszi, hogy földünkön valamikor nem volt élet.

Az élet eredetébôl merített istenérvünk megfogalmazásánál a bölcselô még azt a szilárd, megdönthetetlen élettani törvényt is figyelembe veszi, amely kimondja, hogy élô csak élôtôl származhatik. Ebbôl a biológiai törvénybôl logikusan az következik, hogy földünkön nem keletkezhetett az élet az élettelen anyagból.

Mindezekbôl a tényekbôl józanul és világosan arra lehet következtetni, hogy földünkön az élet csak egy felsôbb lény beavatkozásával jöhetett létre. Ez az érvelés világosan megmutatja, hogy az élet akár közvetlenül, akár közvetve egyedül Istentôl eredhet.

Kedves Testvéreim! Ez az okfejtés egyszerû, könnyen érthetô, világos. A bolsevisták mégis azt állítják róla, hogy nem tudományos. Szerintük a természettudomány képes bizonyítani, hogy az élet az anyagból önkifejtéssel jött létre, úgynevezett dialektikus fejlôdéssel. Elméletüket vázlatosan így foglalhatnók össze:

Földünk ôskorában elôbb izzó gáz, majd cseppfolyós állapotban volt. Ebben az óriási hôségben nemcsak élet nem keletkezhetett, de még valamilyen egyszerû kémiai vegyület sem jöhetett létre. Csak hosszú millió évek után hûlt le földünk annyira, hogy légkörében vízgôzök képzôdhettek. A földnek további lehûlése késôbb lehetôvé tette, hogy a gáznemû kémiai szén, az úgynevezett karbon pehely alakban lecsapódjék és így a még izzó és folyékony állapotban lévô fémekkel különbözô vegyületeket alkosson.

Földünknek egy következô korában -- mondják a marxisták -- igen gyakoriak voltak a vulkánikus kitörések, ami lehetôvé tette, hogy a már meglévô karbid-vegyületek a föld légkörében lévô gázokkal tovább vegyüljenek. Így keletkezett az elsô szerves vegyület. Még késôbb a föld már annyira lehûlt, hogy a légkörében lévô vízgôzök lecsapódhattak, aminek következtében óceánok borították el egész felületét. Ekkor azonban már ott voltak az óceánok mélyein mindenütt a szerves vegyületek. A dialektikus materializmus hívei szerint ezekbôl a szerves vegyületekbôl további kedvezô fizikai és kémiai feltételek mellett kifejlôdött az elsô fehérje és ezzel adva volt -- szerintük -- minden további élet szükséges alapja.

Kedves Testvérek! Amire a dialektikus materializmus hívei hivatkoznak, azok között vannak való tények is. Ezért a tapasztalatlan és hozzá nem értô elôtt könnyen lehet velük azt a látszatot kelteni, mintha az élet minden külsô beavatkozás nélkül magából az anyagból önkifejtéssel keletkezett volna. A körültekintô és figyelmes tudomány azonban egyszerre megváltoztatja ezt a látszatot. Egyik neves francia tudós, Lecomte du Noüy a valószínûségszámítás segítségével szemléltetôen kimutatta, miért nem lehet az élet az elemek puszta játékának az eredménye, miért nem hozhatja létre az élettelen az élôt magamagából úgynevezett dialektikus fejlôdéssel. A matematikus ugyanis számokban ki tudja mutatni, mekkora a valószínûsége annak, hogy adott elemeknek lehetséges kapcsolódásai közül egy meghatározott kombináció megvalósuljon. Ha az elemek száma kicsi, akkor a lehetséges kombinációk száma is csekély és akkor a valószínûség nagy. Ha egy pénzdarabot dobunk a levegôbe, akkor annak a valószínûsége, hogy fej lesz-e vagy írás, egyketted. Ez annyit jelent, hogyha elég sokszor ismételjük a mûveletet, nagyjából egyenlô lesz a fej és írások száma. A valószínûség tehát nagy.

Az elemek számának növelésével elképesztô arányban csökken a valószínûség. Képzeljük el, mondja a francia tudós, hogy egy edényben húsz golyó van, amelyek egytôl húszig meg vannak számozva. Tegyük fel, hogy a golyók fele fehér, a másik fele fekete. Már most a matematikus szerint annak a valószínûségét, hogy alapos összerázás után minden fehér golyó felülre és minden fekete alulra kerüljön, olyan törtszám fejezi ki, amelynek számlálója egy, nevezôje pedig 10,000 milliárd. A francia tudós azt is kiszámította, mekkora a valószínûsége annak, hogy a golyók összerázásuk után egytôl húszig sorszámuk szerint helyezkedjenek el edényünkben. Ennek a valószínûségét az az elképzelhetetlen kicsi szám fejezi ki, amelyet akkor kapunk meg, ha az egyet elosztjuk azzal a számmal, amelyben a 243,290 után még 13 zérus van.

A francia tudós itt figyelmeztet bennünket, nem szabad elfelejtenünk, hogy a valószínûtlenségnek ebben az elképzelt esetében a kapcsolódó elemek száma mindössze húsz volt. Ha most aztán meggondoljuk, hogy az élôlényeket alkotó sejtek legkisebb biokémiai részei, a protein-molekulák 4000 különféle atomból tevôdnek össze, kiderül, milyen elképesztôen csekély a valószínûsége annak, hogy a 4000 atom véletlen kombinációja által létrejöjjön csak egyetlen egy protein-molekula is. A francia tudós számítása szerint, ha az atomokat csak 2000-nek vesszük, egyetlen protein-molekula véletlen keletkezéséhez akkora idôtartamra volna szükség, amelyet esztendôkben csak azzal a számmal lehet kifejezni, amelyben az egyes után 250 zérus következik. Ez az idôtartam felülmúlja a egész univerzum korát és a mi földünknek néhány milliárd esztendejéhez pedig úgy aránylik, mint ahogy egy teljes év aránylik a pillanathoz.[4]

Kedves Testvérek! Ezzel szemben lehetne azt mondani, hogy a valószínûségszámítás nem zárja ki azt a lehetôséget, hogy szerencsés kombinációkkal kevesebb idô alatt teremtették meg az atomok az elsô protein-molekulát. Ezt a valószínûségszámítás föltétlenül nem zárja ki. De meg kell fontolni, hogy egyetlen protein-molekula még nem élôlény. Hogy élet keletkezzék, ahhoz néhány grammnyira van szükség. Ez a néhány gramm pedig milliárd és milliárd molekulát jelent. Az élet véletlen keletkezéséhez tehát az atomok kivételesen szerencsés kombinációjának milliárdszor és milliárdszor kellett volna ismétlôdnie. Aki ezt lehetségesnek tartaná, mondja a francia tudós, feladná a valószínûségszámítás érvényét ezen a területen. Ezt pedig éppen a materialisták nem tehetik meg, akik a természettudományokkal akarják dialektikus materialista világnézetüket alátámasztani.

Ha feltennénk, hogy ebben az esetben nem érvényes a valószínûségszámítás, ha megengednénk, hogy a szükséges protein-molekula mennyiség a rendelkezésre álló rövidebb idô alatt létrejött, még semmiképpen sem magyaráztuk volna meg az élet eredetét. Az élet ugyanis lényegesen több, mint néhány elemnek kapcsolódása. A dialektikus materializmus hívei is erôsen hangsúlyozzák, hogy az élet új minôség, vagyis lényegesen több, mint az élettelen anyag. Ebbôl pedig az következik teljes világossággal, hogy az elemek kapcsolódása önmagukban még mindig csak az élet elôfeltételeit teremtették volna meg, nem pedig magát az életet.

Kedves Magyar Testvéreim! Milyen könnyedén és gyönyörûen fejezi ki a zsoltáros, amit mi ezzel a nehézkes, természettudományos okfejtéssel igazolunk, tudniillik azt, hogy az örök változatlan Istennek mûve minden élet. Hódoljunk az élet urának a zsoltáros ihletett szavaival:

Uram! Te kezdetben megteremtetted a földet

És a Te kezed mûvei az egek.

Azok elmúlnak, de Te megmaradsz,

És mint a ruha mind elavulnak,

Elváltoztatod ôket mint az öltözetet és elváltoznak,

Te azonban ugyanaz maradsz és éveid el nem fogynak (Zsolt 101).

Amen.

Elhangzott 1955. november 20-án.


Mi az ember?

Kedves Magyar Testvéreim!

November hónap folyamán három szentbeszédben is megvizsgáltuk: kell-e attól tartanunk, hogy a bolsevisták megdönthetik természettudományos érvekre támaszkodva hagyományos istenérveinket. Megállapítottuk, hogy a materialisták csak a tapasztalatlan és hozzá nem értô egyének elôtt tudják azt a látszatot kelteni, mintha a világnak nem volna szüksége egy tôle különbözô és fölötte álló Teremtôre. De ezt a látszatot is csak úgy képesek elérni, hogy egyes természettudományos tényekbôl hamis következtetéseket vonnak le. A legtöbb esetben pedig szemfényvesztô módon, egyszerû hipotézisekkel, feltevésekkel dolgoznak anyagelvû bölcseleti elgondolásaik állítólagos tudományos igazolásánál.

A materialistáknak elsô és nélkülözhetetlen alaptétele szerint azért nincs szüksége a világnak egy rajta kívül álló teremtô Istenre, mivel az anyag önmagától öröktôl fogva van. Ezzel kapcsolatban megmutattam, hogy manapság a természettudomány cáfol meg minden olyan feltevést, mintha az anyag önmagától öröktôl fogva léteznék. Ebbôl a természettudományos megállapításból pedig a bölcselô elme és a józan ész egyaránt azt következteti, hogy a világ nem önmagától, hanem teremtés útján jött létre. Ami ugyanis idôben keletkezett, annak szükségképpen van elégséges oka. Ez az okfejtés egyszerû és világos, mindenkit könnyen meggyôzhet arról, hogy a modern természettudományos eredmények helyrehozhatatlanul megcáfolják a dialektikus materializmusnak elsô és nélkülözhetetlen alaptételét, azt tudniillik, hogy az anyag önmagától öröktôl fogva van.

Egy következô szentbeszédemben kifejtettem, hogy a dialektikus materializmusnak másik alaptétele, amely szerint az anyag minden külsô erô beavatkozása nélkül önmaga kifejtésével képes az egész világmindenséget kialakítani, szintén nem tartható. Okfejtésünk ezzel a tétellel kapcsolatban is meggyôzôen bizonyította, hogy a világban található rend és célszerûség értelmetlen talánnyá válnék, ha tagadnók Isten létét. A világ fölött álló örök szellemi lény nélkül értelmetlen volna minden lét és létezés.

Természetesen ezzel nem zárjuk ki a fejlôdés gondolatát, hiszen Isten nagyságát és teremtô erejét semmiképpen sem kisebbíti az a tény, hogy Isten a teremtett világot fejlôdés útján az anyagba beleoltott másodrangú erôkkel alakította ki. De a materialista fejlôdéselmélet, amely Istent ki akarja kapcsolni, tudománytalan, egyszerû szemfényvesztés s amint megmutattam, semmiféle érveléssel sem lehet igazolni.

E két tétel megvizsgálása után egy harmadik szentbeszédben a materialista fejlôdéselméletet alkalmaztuk az élet eredetére. Természettudományos eredményekre támaszkodva kimondhattuk, hogy az élet nem származhatott az elemek véletlen kombinációjából, úgynevezett ôsnemzôdéssel az anyagból, hanem akár közvetlenül, akár közvetve, csak Istentôl eredhetett.

Kedves Testvérek! E három okfejtésünk egyszerû volt és világos. És mindenkit könnyen meggyôzhettek arról, hogy a modern természettudományos eredmények a keresztény hitvédônek kezére játszanak, de igen kellemetlen helyzetbe hozzák a bolsevista álbölcselôket, amikor helyrehozhatatlanul megcáfolják nélkülözhetetlen alaptételeiket.

Ma egy lépéssel tovább megyünk s azt vizsgáljuk meg: igaz-e, amit a dialektikus materializmus hívei az ember mivoltáról és eredetérôl állítanak? A materialisták szerint csak anyag van. Ez alaptételükhöz híven tanítják, hogy az ember szellemi tevékenysége is csak anyagnak, éspedig az agyvelô és idegrendszer magasabb fokon lévô anyagának terméke. Az anyagtól különbözô, önálló szellemi lélek nincs. Az emberiség közmeggyôzôdését, azt a hagyományos és józan nézetet, hogy az ember testbôl és lélekbôl áll, elvetik. A hagyományos és józan felfogást, amely szerint az ember a test és a magasabbrendû szellemi lélek egyesülésébôl születik, tudománytalannak tartják. Azt a felfogást pedig, mely szerint a szellemi tevékenység létrejöttében a testi szervek a lélek eszközei, misztikusnak bélyegzik.

Erôfeszítéseket tesznek annak kimutatására, hogy a szellemi tevékenységek az agyvelôben és az idegrendszerben végbemenô anyagi, kémiai és fizikai folyamatok termékei. A bolsevisták azonban kénytelenek bevallani, hogy ez a törekvésük ezideig nem járt eredménnyel. Ezzel szemben az igazságot elfogulatlanul keresô tudósok a szellemi tevékenységek természetét vizsgálva, valamennyien arra a megállapításra jutnak, hogy a gondolkodásnak, az elhatározásnak, az én- és öntudatnak okát, gyökerét semmiképpen sem lehet az anyagban, akár az agyvelôben, akár az idegrendszerben megtalálni. A józan bölcseleti felfogás szerint az ember szellemi tevékenységének oka, alanya csak az anyagtól független, önálló szellemi lélek lehet. Ez a szellemi lélek semmiképpen sem származhatott az anyagból, hanem mindenegyes esetben Isten külön teremtô tevékenységének lehet csak az eredménye.

A materialisták azt állítják, hogy ez a felfogás nem tudományos, mivel szerintük lehet bizonyítani, hogy az ember mindenestôl, testestôl-lelkestôl az állatból fejlôdött ki. E fejlôdési folyamatról vázlatosan a következôket tanítják. A szervetlen anyagnak tôle elválaszthatatlan tulajdonsága, hogy visszahat környezetére. Minden szervetlen test képes a levegô hômérsékletére vagy nedvességére reflektálni, visszahatni. Ilyen visszahatás pl. az, hogy a testek melegben kitágulnak, hidegben összehúzódnak. A marxisták szerint a szervetlen anyag eme képességében van adva az a lehetôség, hogy fejlôdés útján az élôlényekben kialakulhatott az érzékelôképesség. A szervetlen anyagnak eme visszaható képessége az állatokban elérte azt a fokot, hogy azok érzékelô képességükkel vissza tudják tükrözni a külvilágot.

Az állati érzékelôképesség továbbfejlôdésével akkor jelent meg az emberi öntudat, amikor a fejlôdés ahhoz a lényeges különbséghez érkezett, amely az állat érzéki élete és az ember szellemi tevékenysége között van.

A szellemi élet: a gondolkodás, az elhatározás, az én- és öntudat kialakulásához pedig a bolsevisták szerint a szerszámkészítés és a szerszámokkal végzett munka vezetett. Az ember ôse -- mondják a marxisták -- amely a majomtól sem alkatilag, sem képesség tekintetében nem különbözött, az emberrélevés útján akkor indult el, amikor szerszámok segítségével kezdte biztosítani életszükségleteit. A szerszámok használata az ember állatôsének szervezetében, alkatában egy sereg változást idézett elô. E testi elváltozások hatottak a szellemi élet kifejlôdésére.

A szerszámok kezelésével a kéznek lassan át kellett alakulnia, szabaddá kellett válnia. Ez szükségszerûen az egyenesjáráshoz vezetett. A egyenesjárás következtében lassanként kiegyenesedett a hátgerinc és megváltozott a nyakcsigolya állása is. Ezzel más lett a fej tartása, ami elônyösen hatott az agy fejlôdésére. És mivel az agykéreg a gondolkodás szerve, fejlôdésével mindig tökéletesebb lett a szellemi tevékenység. Közben laposabbá vált az arcmezô, ami lehetôvé tette a beszélô szervek kialakulását. Mindezek a tényezôk: a szerszámkészítés, a munka, fôként a közösségi, társadalmi munka és a beszéd az agyvelôt és az idegrendszert olyan fejlôdési fokra emelték, hogy képessé vált a szellemi tevékenység elvégzésére.

Kedves Testvérek! Ez állítólagos tudományos felfogás cáfolatával nem akarok sokat foglalkozni. Csupán egy kérdést teszek fel a dialektikus materializmus híveinek: Hogyan jött rá az emberszabású majom, magamagától arra a gondolatra, elhatározásra, hogy szerszámokat készítsen és azokkal célszerû munkát végezzen? Ha a majmokban ilyen képesség rejlik, akkor huszonötmillió éves történetük folyamán miért nem tudták többre vinni annál, hogy legfeljebb állatkertekben szórakoztassák a kis gyermekeket?! S mivel magyarázzák, hogy az ember ennek az idônek mintegy negyvened része alatt -- a marxisták által elképzelt igen primitív állapotból a mai szédületes kultúrához és civilizációhoz jutott?! A majmoknál még ma is az a helyzet, hogy csak hosszú türelem árán lehet ôket arra rászoktatni, hogy botot használjanak a sóváran kívánt banán megszerzése közben. Hogyan lehet józanul elképzelni, hogy elôdeik pedig maguktól jöttek rá a szerszámkészítésre és annak célszerû munkára való felhasználására.

A hangsúly kérdésünkben természetesen azon van, hogyan jöhettek rá az ember majomôsei maguktól a szerszámkészítésre. A keresztény felfogás nem lát ugyanis abban nehézséget, hogy az ember teste Isten irányító befolyása mellett az állati testbôl fejlôdjék ki. A keresztény világnézet szerint azonban az ember szellemi tevékenységeinek semmiképpen sem lehet az anyag a forrása. Ez egyébként a józan és elfogulatlan tudománynak is szolid érvekkel megalapozott nézete.

Kedves Magyar Testvérek! Figyeljük meg az ihletett zsoltárost, hogyan állapítja meg az ember helyét a világmindenségben:

Hiszen, ha nézem egedet, ujjaid alkotását,

A holdat és a csillagokat, melyeket alapítottál:

Mi az ember, hogy figyelemre méltattad,

És mi az emberfia, hogy meglátogattad?

Kevésbé tetted ôt kisebbé az angyaloknál,

Dicsôséggel és tisztelettel koronáztad meg,

És kezed mûvei fölé állítottad.

Lába alá vetettél mindeneket:

Minden juhot és minden barmot,

És hozzá a mezei vadat,

Az égi madarat és a tengeri halat,

Mely a tenger ösvényein halad.

Uram, mi Urunk,

Mily csodálatos az egész világon a Te neved! (Zsolt 8).

Amen.

Elhangzott 1955. december 4-én.


III. Keresztény hitigazságok


Szentháromság

Kedves Magyar Testvéreim!

Ma ünnepeljük szent vallásunk legmélyebb hittitkát, a Szentháromság titkát. Igaz ugyan, hogy a liturgikus rangsorolás szerint az egyházi évnek nem a legnagyobb ünnepe a Szentháromság vasárnapja, mégis az ünnep tárgyát tekintve, nevezhetjük a legnagyobb ünnepnek.

A Szentháromság titka a legnagyobb hittitok. Ez a keresztény vallás alapja és a katolikus hitrendszer középpontja. Rövid tartalma, hogy az egy isteni természetet három egymástól valósággal különbözô isteni személy birtokolja: az Atyaisten, a Fiúisten és a Szentlélekisten.

A Szentháromság titka szoros értelemben vett elsôrendû hittitok. A szorosan vett hittitoknak két jellemzôje van. Elôször jellemzi, hogy létezésére, igazságára az emberi értelem magától -- kinyilatkoztatás nélkül -- soha rá nem jöhetett volna. Második jellemvonása, hogy a titok mivoltát, tartalmát akkor sem tudja az emberi ész megérteni, ha már elôzôleg a kinyilatkoztatásból biztos ismeretet szerzett a titok létezésérôl. Az ilyen hittitok teljességgel felülmúlja értelmünket. Az ész vele kapcsolatban csak arra képes, hogy a kinyilatkoztatott igazságot némileg magyarázza és megmutassa: az ész és a hittitok között nincs ellentét.

A Szentháromság titka elsôrendû hittitok, tehát csak a kinyilatkoztatásból ismerhette meg az ember. A Szentírás pedig félreérthetetlenül és világosan tanítja, hogy az egy Istenben három személy van.

Amikor az Angyal megjelent Máriának és hírül vitte neki a Megváltó születését, kifejezetten említette mind a három isteni személyt. ,,A Szentlélek száll reád és a Magasságbeli ereje árnyékol meg téged. Ezért a szent is, ki tôled születik, Isten Fiának fog hivatni'' (Lk 1,35).

Mikor Jézust Keresztelô Szent János megkeresztelte a Jordán vizében, megnyílt az ég, a Szentlélek galamb képében alá szállt és leereszkedett a Fiúistenre, közben az Atyaisten szavai hallatszottak: ,,Ez az én szeretett Fiam, kiben, nekem kedvem telik'' (Mt 3,16).

Jézus pedig búcsúbeszédében ezeket a világos szavakat intézte apostolaihoz: ,,Én kérni fogom az Atyát és más vigasztalót ad nektek: az Igazság Lelkét, aki veletek marad mindörökké'' (Jn 14,16). Az Atya és Jézus közösen küldi el a Szentlelket az apostoloknak.

És a mai szentmise evangéliumában olvassuk: Jézus apostolainak megbízást adott, hogy a Szentháromság: az Atya, a Fiú és a Szentlélek nevében kereszteljenek meg minden népet (Mt 28,18-20).

Kedves Testvéreim! A kinyilatkoztatás -- amint láthatjuk -- feltárja világosan és kifejezetten a Szentháromság titkának tényét, de a titok mélye rejtve marad elôttünk. Értelmünk mégis képes arra, hogy megmutassa: nincs ellentmondás az ész és a hitigazság között. Eszünkkel meggyôzôdhetünk arról, hogy ez a hittitok nem észellenes, csak meghaladja értelmünket.

Csak akkor lehetne mondani, hogy észellenes a Szentháromság titka, ha mi azt állítanók: Egy Isten egyenlô hárommal. Ez kétségtelenül logikai ellentmondás volna.

Mi azonban azt valljuk, hogy egy az isteni természet és hogy ezt az egyetlen isteni természetet három személy birtokolja. Ebbôl a fogalmazásból már jól látszik, hogy itt nincs szó ellentmondásról, észellenes állításról. Jól látható, hogy mi az, ami egy és mi az, ami három az Istenben. Egy a természet és három a személy.

Az Isten lélek, azért természete, mivolta, kizárja a testet. Ô mindenestôl csak szellem: értelme és akarata van, teste nincs. Ez az isteni értelem és akarat az Isten természete. Ez a természet -- vagyis az értelem és akarat -- egy az Istenben.

Az emberi értelem képes arra, hogy a tapasztalati világban hasonlatot keressen, mellyel a Szentháromság titkát megvilágítsa. Így némi hasonlatosságot talál az emberben, akiben meg tudja különböztetni a személyt és a természetet. Az ember testbôl és lélekbôl áll. Így az én természetemet, lényegemet, mivoltomat értelmem és akaratom, vagyis lelkem, valamint testem alkotják.

Értelmemmel én gondolkodom. Akaratommal én határozok. Testi erômet én használom fel cselekedeteimhez. Az ént, vagyis aki bennem cselekszik, nevezzük személynek. Szellemem és testem, értelmem, akaratom és testi adottságaim, vagyis amivel, ami által én, a személy cselekszem, amit emberi cselekedeteim létrehozásánál felhasználok, ez a természetem. Értelmemnek, akaratomnak és testi adottságaimnak, tehát természetemnek én, a személy vagyok birtokosa, felhasználója.

Kedves Testvéreim! A most vázolt szemléletes példa némi világosságot vet ugyan a Szentháromság titkára, de azt maradéktalanul nem magyarázza. Jó arra, hogy belássuk: Istenben valóban különbözik a természet és a személy, hiszen a tapasztalati világban is van erre példa, az ember, akiben személy és természet nyilvánvalóan megkülönböztethetô. Arra azonban nincs hasonlat az érzékeink alá esô világban, hogy egy emberi természetet egyszerre több személy birtokolna. S ezért a Szentháromság titka mindig értelmet felülmúló, de nem észellenes titok marad.

Az ember még arra is képes, hogy egyszerû, józan megfontolással belássa: tulajdonképpen ennek így kell lennie. A végtelen tökéletességû Istenben szükségképpen kell, hogy legyenek olyan tények és tulajdonságok, melyeket a véges emberi értelem felfogni nem képes. Azért vannak dogmák, hittételek, mert értelmünk véges, korlátolt. Az emberi, teremtett értelem nem képes felfogni a végtelen Istent. Ha Istent felértenénk véges értelmünkkel egészen, tulajdonképpen megszûnne Isten lenni, vagy mi is istenek lennénk, ami nyilvánvaló lehetetlenség.

Bámulatos egyszerûséggel világítja meg ezt az igen jelentôs igazságot a jámbor legenda. Szerzôje az ókeresztény kor legnagyobb hittudósát, a lángelméjû Szent Ágostont szerepelteti a szemléltetô példában. A jámbor képzelet szerint Ágoston püspök, a nagy hittudós, dolgozószobáját elhagyva, gondolataiba mélyedve, sétál fel-alá a tengerparton. Lángelméjének gondolatai a Szentháromság titka körül idôznek szabad idejében is. Szeretne mélyebben belelátni a titokba, -- szeretne belôle minél többet megfogni.

Egyszerre csak figyelmes lesz egy játszadozó gyermekre. Megáll mellette s megfigyeli, amint a fiú meri ki a tenger vizét egy egészen kicsi mélyedésbe:

-- Mit csinálsz? -- kérdi tôle.

A gyermek -- alig odafigyelve -- válaszolja, hogy ki akarja merni a tenger vizét abba a mélyedésbe.

-- Fiam, az lehetetlen -- mondja neki mosolyogva a püspök. -- Nem látod-e, hogy a tenger vize milyen végtelen messzire nyúlik? Hogyan tudnád te ezt a hatalmas víztömeget ebbe a kicsi mélyedésbe belefogni?

A legenda szerint most a gyermek mosolyodik el és szelíden megjegyzi, hogy lényegében a lángeszû hittudós püspök ugyanolyan lehetetlent akar, mint ô. Ô is kicsi, korlátolt, emberi értelmébe akarja beleszorítani a végtelen Istent.

Kedves jó Testvérek! Ez az egyetlen helyes és észszerû magatartás Istennel és a hittitokkal szemben. Tudom, hogy otthon magyar Testvéreimet lemosolyogják, kinevetik, kigúnyolják, sôt üldözik hitük miatt. Magukat haladó értelmiségnek nevezô agitátorok felhasználnak minden alkalmat, hogy hitüket és fôleg gyermekeik hitét elvegyék.

Én fül- és szemtanúja voltam néhány évvel ezelôtt egyik dunántúli városban a következô jelenetnek:

A bolsevista agitátor elôadást tartott a dialektikus materializmus alaptételeirôl. Meg akarta értetni háromszáz magyar tanárral és tanítóval, hogy csak anyag van s minden: az élet is, meg a szellem is, ennek az önmagától öröktôl fogva létezô anyagnak származéka. Fölényesen beszélt arról, hogy a világmindenség és benne a mi földünk a maga gyönyörû berendezésével az ôsködbôl fejlôdött ki. Nincs tehát Isten, -- mondotta. -- Az istenhit nevetséges elôítélet, amelytôl a tudomány fogja megszabadítani az emberiséget.

Az elôadás után egy fiatal tanító megkérdezte az elôadótól: Mibôl lett az ôsköd? Magam hallottam az agitátor szájából a következô választ: a tudomány erre a kérdésre még nem tud választ adni, de megnyugtatott mindnyájunkat, hogy egymillió év múlva a haladó tudomány már erre a kérdésre is tud feleletet adni. Megdöbbentett bennünket ez a rettenetes tudatlanság!

Nem, Testvérek! Erre a kérdésre: honnan van a világ? -- egymillió év múlva is csak ezt a feleletet adja majd a józan tudomány: A világot Isten teremtette. Képtelen gondolat, hogy az anyag legyen az elsô és ebbôl alakuljon ki fejlôdéssel a szellem. Az anyagnak, a természetnek törvényszerûségei, csak attól a szellemtôl származhattak, aki elôbb volt, mint az anyag. A törvény szabály, amelyet törvényhozónak kellett elgondolnia és megvalósítania. A világ szellemi teremtôje lehet egyes-egyedül az anyagi világ törvényhozója. Ebbôl világosan következik, hogy a teremtô szellemnek elôbb kellett léteznie az anyagnál.

A mai ünnepen örüljünk annak, hogy a kinyilatkoztatás segítségével az örök, végtelenül tökéletes Istennek csodálatos és fönséges belsô életébe is betekinthetünk a Szentháromság titka által. És áldjuk az Atyát, aki teremtette, a Fiút, aki megváltotta és a Szentlelket, aki megszentelte a világot.

Amen.

Elhangzott 1954. június 13-án.


A Feltámadott

Kedves Magyar Testvéreim!

A keresztény vallás isteni kinyilatkoztatáson alapszik, isteni eredetét feltûnô természetfölötti jelek igazolják. E jelek között legmeggyôzôbbek vallásunk alapítójának, Jézus Krisztusnak csodái. Jézus legnagyobb csodája, a kereszténység isteni eredetének legmeggyôzôbb bizonyítéka: feltámadása. A keresztény vallás isteni eredetének igazolásához annyira hozzátartozik Krisztus feltámadása, hogy Szent Pál kijelentette korintusi híveinek: ,,Ha Krisztus nem támadt fel, hiábavaló a mi igehirdetésünk és hiábavaló a ti hitetek'' (1Kor 15,14).

Krisztus Urunk maga is feltámadását tartotta legnagyobb, legjelentôsebb csodájának.

Nyilvános mûködésének elsô húsvétján kötélbôl ostort font és kiûzte vele a kereskedôket és pénzváltókat a templomból. A zsidók ekkor azt kérdezték tôle: Milyen csodajellel bizonyítod, hogy jogod van ehhez? Azt mondta nekik: ,,Bontsátok le a templomot, én harmadnapra felépítem azt.'' A zsidók megütközve mondták: ,,Negyvenhat évig épült e templom és te három nap alatt akarod felépíteni!'' Az evangelista megjegyzi: ,,Jézus azonban saját testének templomára, annak feltámasztására gondolt'' (Jn 2,18-20).

Krisztus Urunk apostolai elôtt többször kijelentette, hogy feltámadása szerves része megváltói mûködésének. Képzeljük el, ha nagypénteken befejezôdik Üdvözítônk élete, akad-e értelmes és józan ember, aki az ô életmûvét tovább viszi? Gondoljuk el: ha Jézus életére pontot tesz a halál nagypénteken a kereszten, vállalja-e valaki a jelentkezô ezer veszéllyel szemben, fôként életének árán a názáreti ács vallásának terjesztését?

A farizeusok és fôpapok is tudták, milyen következményekkel járna, ha feltámadna halottaiból a názáreti Mester. Nem hisznek ugyan feltámadásában, de félnek tôle. Pilátushoz mennek és figyelmeztetik: ,,Emlékezünk rá, hogy ez a csaló még életében azt állította: Harmadnapra föltámadok. Rendeld el tehát, hogy harmadnapig ôrizzék a sírt, hogy tanítványai oda ne menjenek és el ne lopják ôt s azt mondják a népnek: Föltámadott halottaiból. Ez az utóbbi csalás rosszabb lenne az elôbbinél'' -- ,,Van ôrségtek, válaszolta Pilátus, menjetek, ôrizzétek ti, ahogy tudjátok.'' Ôrséget állítottak tehát Jézus sírjához. Elôzôleg azonban ôk maguk sajátkezûleg lepecsételték az Üdvözítô sírját. Óvatosak, körültekintôk, hiszen a gyûlölt és veszélyes Názáreti életmûvét kell lehetôleg még csírájában elfojtaniok (Mt 27,62-66).

Kedves Testvérek! Krisztus Urunk feltámadásának nagy jelentôségét nemcsak maga Jézus tudta, nemcsak a fôpapok és farizeusok sejtették, de az egyszerû, tanulatlan apostolok is hamar felismerték. Alig néhány hét múlva Jeruzsálemben Szent Péter apostol pünkösdi beszédében Krisztus istenségét és az egyház természetfölötti eredetét így igazolja: ,,Izraelita férfiak, a názáreti Jézust Isten igazolta elôttetek azokkal a csodákkal, melyeket ôáltala mûvelt köztetek. Ezt a férfit Isten elhatározott rendelése és elôretudása kiszolgáltatta nektek, s ti istentelenek keze által keresztre feszítettétek és meggyilkoltátok. Isten azonban föloldozta a halál bilincseit és föltámasztotta ôt.'' A pünkösdi beszédrôl szóló közlemény így zárul: ,,Aznap pedig háromezer lélek csatlakozott hozzájuk'' (ApCsel 2,22-24).

Érthetô, ha a kereszténység ellenségei a legnagyobb erôfeszítéseket teszik, hogy Jézus feltámadásának tényét letagadják. Gyerekes mesét terjesztenek arról, hogy az apostolok ellopták holttestét, máskor arról, hogy Jézus csak tetszhalott volt, aki a sírban magához tért. Legújabban az apostolok érzékcsalódásainak, hallucinációinak tulajdonítják az Üdvözítô feltámadásáról kialakult közmeggyôzôdést.

Mindezek az elképzelések tarthatatlanokká válnak a tények világánál. Jézus feltámadása ellen felhozott összes érveket megcáfolja világosan az apostolok magatartása. Abban igazán még a legvadabb istentagadó sem kételkedhetik, hogy az evangéliumoknak az apostolok elkeseredésérôl, gyávaságáról, félelmérôl, árulásáról szóló elbeszélései hitelesek. Tény, hogy a Getszémáni kertben szétrebbentek, amikor a hatalom emberei megjelentek és Mesterüket elhurcolták. Csak János és Péter apostolokról tudjuk, hogy messzirôl követték Jézust. Részletesen elmondják az evangelisták, hogy Péter gyávaságában és félelmében egymásután háromszor tagadta meg Krisztust. A többi apostolról nem tudjuk, hol lappangtak, hol bujkáltak a tragikus események idején. Rettegtek, féltek és kétségbeesetten fontolgatták, hogy nemcsak reményeiket vesztették el, de szabadságuk, sôt életük is veszélyben forog a Názáreti miatt. Egyetlen okos és józan magatartásnak látszott elôttük: menekülni a süllyedô hajóról még idejében. Ezt teszik tanítványaik is.

Az evangéliumnak nincs több olyan szánalmas alakja, mint az Emmauszba menô két tanítvány. Tulajdonképpen kettô azokból az elkeseredett, megijedt és kiábrándult emberekbôl, akik most menekülnek a tragédia színhelyérôl, Jeruzsálembôl.

Maguk között beszélgetnek, amikor az úton hozzájuk csatlakozott a feltámadott Üdvözítô és megszólította ôket: ,,Mirôl társalogtok itt az úton?'' Erre szomorúan megálltak. Egyikük hozzáfordult: ,,Te vagy az egyetlen idegen Jeruzsálemben, aki nem tudja, mi történt ott ezekben a napokban?'' -- ,,Micsoda?'' -- kérdezte. -- A názáreti Jézus esete, felelték, aki szóban és tettben nagyhatású próféta volt Isten és az egész nép elôtt. Fôpapjaink és elöljáróink halálra ítélték és keresztre feszítették. Pedig mi azt reméltük, hogy ô fogja megszabadítani Izraelt.

Nem bíztak Jézus feltámadásában, egyszerûen nem hitték el, asszony-beszédnek tartották. A beszélgetés további részében így foglalták össze véleményüket: ,,Ma már harmadnapja, hogy ez történt. Igaz, hogy néhány közénk tartozó asszony megzavart minket. Hajnalban a sírnál voltak, de nem találták a testét. Azzal a hírrel tértek vissza, hogy angyalok jelentek meg nekik, akik azt állították, hogy él. Társaink közül néhányan a sírhoz mentek és úgy találtak mindent, ahogy az asszonyok mondták. Ôt magát azonban nem látták.''

Erre Jézus így szólt hozzájuk: ,,Ti oktalanok, milyen nehezen hiszitek mindazt, amit a próféták jövendöltek. Hát nem ezeket kellett elszenvednie a Messiásnak, hogy bemehessen dicsôségébe?'' És valamivel késôbb, amikor otthonukban felismerték a kenyértörés közben, nem kételkedtek már Jézus feltámadásában, csak lángolt a szívük. Azonnal útra keltek és visszamentek Jeruzsálembe. Ott egybegyûlve találták az apostolokat és társaikat, akik ezzel fogadták ôket: ,,Az Úr valóban feltámadt és megjelent Simonnak. Erre ôk is elbeszélték, ami az úton történt, és hogy hogyan ismerték fel a kenyértörésnél'' (Lk 24,13-35).

És a gyáva, megfutamodott apostolok életük árán tanúskodtak mindenütt Mesterük feltámadásáról.

Nem lehet többé rájuk ismerni. Elszántak, bátrak, mindent vállalnak és minden emberi tekintetet félretéve, fenyegetést, börtönt, halált elszenvednek, hogy tanúságot tegyenek az egész világon Krisztus feltámadásáról. Így viselkednek Jeruzsálemben a fôtanács elôtt. Péter és János a fenyegetésekre bátran felelik: ,,Magatok ítéljétek meg: Isten elôtt helyes volna-e inkább rátok hallgatni, mint az Istenre? Nem hallgathatunk arról, amit láttunk és hallottunk'' (ApCsel 4,19-20).

Kedves Testvéreim! Ha Jézus feltámadása csalás vagy érzéki csalódás, nincs olyan ember, aki megmagyarázza nekünk: hogyan lettek a félénk, kételkedô és kiábrándult tanítványokból haláltmegvetô apostolok.

Ki mer itt csalásról beszélni, amikor látja ezeket az egyszerû, tanulatlan, de minden ízükben tisztességes embereket halálba menni a feltámadás hitéért?

Mer-e itt valaki tetszhalálról dadogni, ha ismeri a római keresztrefeszítés gyökeres módszereit és Jézus temetésének körülményeit?

Csak a tényekkel szembehelyezkedô elfogultság és elôítélet állíthatja, hogy az apostolok érzékcsalódásainak, hallucinációinak eredménye a feltámadásba vetett hit. Aki tudja, mi a hallucináció, az tisztán látja, hogy az apostolok egészséges, józan és természetes egyéniségében annak egyetlen feltétele sincs jelen. Az apostolok és az elsô keresztények igazat beszéltek tehát, amikor Jézus feltámadását hirdették.

Kedves Magyar Testvéreim! Húsvét ünnepén a föltámadott Üdvözítô királyi zászlaja lobog diadalmasan. Hallgassuk mi, szenvedô magyarok is az Emmauszba menô tanítványok gerjedezô lelkével a bûnön, ármányon, poklon gyôzedelmeskedô Krisztus vigasztaló igéit: Bízzatok, én meggyôztem a világot.

Amen.

Elhangzott 1955. április 10-én, Húsvét vasárnapján.


Az Oltáriszentség

Krisztusban Kedves Magyar Testvéreim!

Az Oltáriszentség diadalünnepén, Úrnapján a szent evangéliumi szakasz Jézust állítja elénk, amint a kafarnaumi zsinagógában megígéri, hogy lelkünk táplálására adja testét és vérét. Ígéretét félreérthetetlen szavakba foglalja: ,,Az én testem bizonnyal étel és az én vérem bizonnyal ital. Aki eszi testemet s issza véremet, énbennem marad és én ôbenne. Amint engem küldött az Atya és én élek az Atya által, úgy aki eszik engem, az is él énáltalam. Ez az a kenyér, amely az égbôl szállott alá'' (Jn 6,55-58).

A történelem folyamán akadtak, akik a hittudományban annyira veszélyes észelvûséggel jelképesen, szimbolikusan akarták magyarázni az Úr Krisztus ígéretét. Jézus kifejezéseit azonban csak erôszakosan lehetne jelképesen értelmezni. Nem lehet ezeknek a kifejezéseknek szimbolikus értelmet adni egyszerûen azért, mivel képtelen következtetésre jutnánk. Ez a kifejezés ,,valakinek testét enni'' képletes értelemben a Szentírásban annyit jelent, mint valakit vak gyûlölettel üldözni. A ,,valakinek vérét inni'' képletes kifejezés ritka a Szentírásban. Ha elôfordul, azt jelenti: valakit igen súlyos büntetésben részesíteni.

Az utolsó vacsorán lejátszódó jelenetbôl világosan kitûnik, hogy Jézus Kafarnaumban az Oltáriszentséget ígérte meg, amelyben valósággal jelen van Istenségével, emberségével, szent testével és vérével: Szent Máté apostol és evangélista könyvében szószerint ezt olvassuk: ,,Étkezés közben Jézus kenyeret vett a kezébe, megáldotta, megtörte és ezekkel a szavakkal adta tanítványainak: Vegyétek és egyétek, ez az én testem. Azután fogta a kelyhet, hálát adott és ezekkel a szavakkal adta nekik: Igyatok ebbôl mindannyian, mert ez az én vérem, az újszövetségé, amelyet sokakért kiontok a bûnök bocsánatára'' (Mt 26,26-28).

Jézusnak itt használt kifejezései feltûnôen utalnak a kafarnaumi beszédre. A kettô világos összefüggése újabb érvet szolgáltat amellett, hogy Jézus ígéreteit nem lehet képletesen értelmezni.

Feltûnô az is, hogy Jézus az utolsó vacsorán apostolai elôtt egyetlen szóval sem említi, hogy az általa használt kifejezéseket nem kell szószerint értelmezni. Ez azért feltûnô és jelentôs, mert Jézusnak állandó szokása, hogy szószerint értett képletes és szimbolikus kijelentéseirôl megmondja, ha azokat nem szószerint, hanem képletesen kell érteni. Kijavítja Nikodémust, amikor az félreérti a keresztség által történô újjászületést. Megmagyarázza neki, hogy az újjászületés vízzel és Szentlélek által történik (Jn 3,3-9). A szamariai asszony közönséges víznek gondolta az élô vizet, melynek ismeretére Jákob kútjánál ôt az Üdvözítô el akarta vezetni. Kiigazítja az asszony tévedését: ,,Mindaz, aki e vízbôl (Jákob kútjának vizébôl) iszik, megszomjazik. De aki abból a vízbôl iszik, melyet én adok, nem szomjazik soha többé. Az a víz, melyet én adok, örök életre szökô vízforrás lesz benne'' (Jn 4,10-15). -- Ugyanígy járt el Jézus számtalan más esetben is, amikor apostolai nem értették képletes kifejezéseit.

Ha Jézus képletesen értette volna szavait az utolsó vacsorán, feltétlenül közli ezt tanítványaival. Az Istenember ugyanis pontosan elôrelátta, hogy az Egyház szószerint értelmezi majd szavait. Ha Krisztus képletes értelemben mondta volna a kezében lévô kenyérrôl: Ez az én testem és a kehelyben lévô borról: Ez az én vérem és efelôl nem világosította volna fel apostolait, akkor ômaga, Krisztus, lenne az oka annak a végzetes tévedésnek, melynek alapján az Egyház két évezreden keresztül Istennek kijáró imádásban és tiszteletben részesítette az Oltáriszentséget. Ez egyenesen bálványimádás lenne, amelyért magának az Úr Krisztusnak kellene vállalnia a felelôsséget. Tehát teljesen kizárt, hogy az utolsó vacsora termében elhangzott, Oltáriszentséget szerzô szavakat ne szószerint, hanem képletesen értelmezzük. Jézus szavai: ,,Ez az én testem és ez az én vérem'' azt jelentik, hogy a kenyér nem kenyér többé, hanem az ô szent teste, melyet áldozatul adott a bûnösökért, hogy a bor nem bor többé, hanem az ô szent vére, melyet kiontott a bûnök bocsánatáért.

Az Egyház kétezeréves hite, gyakorlata, zsinati döntések és pápai enciklikák mind-mind azt hirdetik: Jézus valóságban jelen van az Oltáriszentségben. Ezt hirdeti több mint hétszáz éve a mai ünnep, amelyen az Anyaszentegyház a kenyér színe alatt rejtôzô Urat diadalmenetben hordozza körül városok, falvak terein és utcáin. A trentói zsinat rendelkezése szerint e körmeneten a hívek leróják hálájukat a Szentségi Jézusnak és fényes diadalmenetben vallják meg hitüket, hogy a hitetlenek is magukba szálljanak. Úrnapján az Egyház tüzes lelkesedéssel, hittel és örömmel szinte odakiáltja az egész világnak: Isten velünk, Megváltónk, Istenünk itt van közöttünk! Itt van velünk, itt van közöttünk az Isten Fia, hogy a szentmisében áldozatunk és a szentáldozásban eledelünk legyen.

Kedves Testvérek! Az Oltáriszentségben itt él közöttünk a világ végéig az az irgalmas isteni szeretet, mely úgy szerette a világot, hogy önmagát adta érte. A Oltáriszentségben megtalálom ,,a nagypéntek siralmát, a nagyszombati temetô csendjét és a húsvét tavaszi dalát'' -- mondja Prohászka püspök. Ezt az irántunk való végtelen isteni szeretetet az a magatartás táplálja, amit Jézus földi életében állandóan mutatott. ,,A földön járó Jézus szelleme az áldozat szelleme volt. Szemei elôtt lebegett küldetése, érezte a nagy terhet, mert vitte a világ bûneit és e nagy feladathoz megfelelô lelkület járta át szívét: keresztséggel kell megkereszteltetnem és mily nehezen várom, míg be nem teljesedik. Szívszorongva jár az Úr, beszél kenyerérôl, melyet mások nem látnak, kelyhérôl, melyet innia kell. Szíve az a piros gyökér, mely már-már kivirágzik öt piros rózsában, lelke pedig kifeszíti szárnyait, hogy árnyékával oltalmazza a bûnös földet, addig is, amíg engesztelô vérével meghinti göröngyét''...

,,S a megdicsôült és köztünk titokzatosan élô Krisztusnak ugyanez a szelleme. Az Eucharisztia ugyanis elôször áldozat, a szeretô Jézusnak égretörô, meg-megújított felajánlása, melyben a régi véres keresztáldozat tüzével, érzelmeivel, szeretetével lép Isten elé. Átadja magát érettünk s halálát és véres áldozatát ez emlékbe foglalta''...[5]

Ezt az irántunk való végtelen irgalmas isteni szeretetet ünnepli az Egyház Úrnapján. A kenyér színe alatt rejtôzô isteni Üdvözítônek szól a ragyogó pompa, a virággal meghintett út, az áhítatos ének, az imádás és az egész diadalmenet.

Ezért szorul el a szívünk, amikor arra gondolunk, hogy az egyház eme diadalünnepén a magyar nép, amely mindig kiváló tisztelôje volt az Oltáriszentségnek, ma nem kísérheti diadalmenetben a Szentségi Jézust. A zsarnokság és az istentelenség összefogva munkanappá nyilvánította az Oltáriszentség diadalünnepét.

Kedves Magyar Testvérek, mutassuk ki ennek ellenére törhetetlen hitünket a mai esti szentmiséken buzgó és minél nagyobb számú részvételünkkel és majd vasárnap a szentségi körmeneteken. Valósuljon meg Magyarországon szószerint a trentói zsinatnak rendelkezése, hogy a mi bátor hitvallásunk és fényes diadalmenetünk láttán a hitetlenek is magukba szálljanak.

Vegyünk részt továbbra is az eddigi buzgósággal a vasárnapi szentmiséken. Járuljunk gyakran a szentáldozáshoz. Szülôk vezessék gyermekeiket gyakran a Szentségi Jézushoz. Különös gonddal készítsék elô ôket az elsô szentáldozásra. Hozzátartozók, ápolók, orvosok, kórházi tisztviselôk legfôbb gondja legyen, hogy a sok gáncsoló intézkedés ellenére a betegekhez, fôleg a haldoklókhoz bejuthasson a Szentségi Jézus.

Legyen ma magyar földön jobban, mint máskor az Oltáriszentség ,,vinculum caritatis et signum unitatis'', a szeretet köteléke és az egység jelvénye. Ne feledjük, hogy a Szentségi Jézus a mindenható Isten. Szálljon feléje engesztelésünk és vezeklésünk most még buzgóbban. Legyen meggyôzôdésünk, hogy ,,itt van a mi Istenünk, atyánk, testvérünk, pásztorunk, királyunk, fejünk. Látogassuk gyakran, hogy beszéljünk vele, hogy hódoljunk neki, hogy tanácsot és erôt kérjünk tôle, hogy meneküljünk hozzá és elsírjuk szívébe bajainkat.''[6]

Az Oltáriszentségben dobogó Szentséges Szív engesztelésünkre, vezeklésünkre gyorsítsa meg az eseményeket és minél elôbb hozza el azt az idôt, amikor a magyar katolikusok szabadon nyilváníthatják imádásukat és hálájukat Úrnapján a Szentségi Jézus elôtt!

Amen.

Elhangzott 1955. június 9-én.


Az Istenember

Kedves Magyar Testvéreim!

Az Oltáriszentség diadalünnepének nyolcadik napján, az elmúlt pénteken ülte meg az Egyház Jézus Szentséges Szívének ünnepét. A Jézus Szíve péntek nem kötelezô ünnep, bár liturgiailag magasrangú, elsôosztályú duplex ünnep. Nálunk azonban igen sok plébánia hívôserege önként kötelezte magát, hogy Jézus Szentséges Szívének ünnepét szentmisehallgatással és munkaszünettel üli meg. Az istentelen zsarnokság a többtermelés ürügyével, más nagy egyházi ünnepekkel együtt, ettôl a bensôséges ünneptôl is megfosztotta a vallásos magyar népet.

Az erôszakos zsarnokság megakadályozhatja, hogy plébániáink fogadalmi ünnepét, Jézus Szíve Péntekjét megüljük, de nem akadályozhatja meg, hogy ma az ünnep nyolcadába esô vasárnapon megmutassuk, mennyire tiszteljük Jézus legszentebb Szívét, ezt az Isten Igéjével egyesített, végtelen fölségû Szívet. Rójuk le hálánkat ma e jósággal és szeretettel teljes szív iránt, amelybôl oly sok jótétemény fakad egyéneknek és közösségnek. Mai ünneplésünk emlékeztessen, hogy ez az isteni szív az élet és szentség forrása, minden vigasztalás kútfeje, életünk és feltámadásunk és a benne reménylôknek üdvössége.

Kedves Testvéreim! Az Egyházat a Szentlélek kormányozza. A Szentlélek láthatatlan irányításának lehet köszönni, hogy az Egyház minden idôben megtalálja a lelkipásztorkodás korszerû eszközeit. Így lett a legújabb idôk egyik legelterjedtebb és legkedveltebb ájtatossága a Jézus Szíve-tisztelet. A világ minden részében egyre szaporodik azoknak a száma, akik magukat az Úr Jézus Szentséges Szívének felajánlják, akik elsô pénteken szentáldozáshoz járulnak és akik a Szentséges Szív képét lakásukban tisztelik. Az eredmények mutatják, hogy a Jézus Szíve-tisztelet nemcsak áhítatgyakorlat, hanem vallásos mozgalom, amely a társadalom megújhodásához vezet mindenütt, ahol azt buzgón gyakorolják.

A Jézus Szíve-tiszteletet tulajdonképpen az Úr Krisztus alapította, amikor azt mondotta: ,,Tanuljatok tôlem, mert szelíd vagyok és alázatosszívû'' (Mt 11,29). A liturgia a Jézus Szent Szívérôl szóló litániában ezt az invokációt alkalmazza: Szelíd és alázatosszívû Jézus, alakítsd szívünket a te szíved szerint! Az Anyaszentegyház pedig 500 napi búcsút engedélyez mindazoknak, akik napközben, fôleg kísértések idején, szívüket és lelküket ezzel a röpimával emelik az Úrhoz: Szelíd és alázatosszívû Jézus, alakítsd szívemet a te szent szíved szerint! E röpimával tulajdonképpen kifejezzük a Jézus Szíve tisztelet tárgyát és célját. E kultusszal ugyanis Jézus szelíd és alázatos szívét vesszük körül, hogy minél jobban hasonuljunk az isteni Üdvözítôhöz, a mi eszményünkhöz és testvérünkhöz szelídségben és alázatosságban.

Az Anyaszentegyház azt akarja, hogy a hívek a Jézus Szíve-tisztelet által minél jobban megismerjék az Úr Krisztus belsô világát, lelkiségét, érzéseit, akaratát, szándékát és erényeit. A Jézus Szíve-tisztelet tárgya Jézus istenemberi szíve, de abban a kibôvített értelemben, amely az ember testi-lelki mivoltának bensejét, erkölcsi életének forrását, fôként a szeretet székhelyét jelenti. A szív szónak ez a bôvített jelentése megvan minden nyelvben. Ilyen kibôvített értelemben beszél a Szentírás a szív gondolatairól, cselekedeteirôl, szándékairól, érzelmeirôl és ilyen kibôvített értelemben mondja magát az Üdvözítô alázatosszívûnek.

A Jézus Szíve-tiszteletben tehát tiszteljük Jézus testi szívét, amely személyes egységben van a második isteni személlyel, és amelybôl, mintegy áldozati kehelybôl, kiömlött szent vére a mi megváltásunkra. De e kultuszban tiszteljük és magunk elé állítjuk testi szívével kapcsolatosan egész istenemberi bensejét, lelkiségét, egyéniségét, mint üdvözítô emberszeretetének és a mennyei Atya iránt tanúsított alázatos engedelmességének forrását. Tiszteljük szentséges Szívét, a szeretet lángoló tûzhelyét, a gyalázatokkal tetézett szívet, a gonoszságainkért megtört szívet és a mindhalálig engedelmes szívet.

Amint látjuk tehát, a Jézus Szíve-tisztelet által Anyaszentegyházunk Krisztus Urunk szent emberségét állítja elénk, mint tökéletes eszményképet. Jézus szent embersége személyes egységben egyesült a második isteni személlyel. Ezért Jézus a legtökéletesebb ember. Ô a kiegyensúlyozott, harmonikus egyéniség, az igazság és a szeretet tárháza, a minden erény mélysége. Ô az eszményi, a tökéletes ember, akinek egyéniségét kell magunkban minél jobban kialakítani. A Jézus Szíve-tiszteletnek tartalma, tárgya ennek a szent és tökéletes egyéniségnek lelkiségét, gondolatait, érzelmeit, szándékait megismertetni; minél hívebben, minél színesebben elénk adni azokat a vonásokat, melyek Krisztus szent egyéniségén, lelkiségén az emberszeretet és az istenszeretet gyakorlása közben felragyogtak.

A Jézus Szíve-tisztelet célját is az Üdvözítô jelölte meg, amikor kifejezte szándékát, hogy követôi szelídek és alázatosszívûek legyenek. Ô mondotta nyomatékkal: ,,Tanuljatok tôlem, mert szelíd vagyok és alázatosszívû.'' Az ember felteszi a kérdést: miért éppen ezt a két erényt: a szelídséget és az alázatosságot köti annyira lelkünkre az isteni Mester? Jézus azért akarja, hogy eltanuljuk tôle a szelídséget és alázatosságot, mert ezeken az erényeken épül jel az emberi életnek két legfontosabb vonatkozása: az embertárshoz és Istenhez való viszonyunk. Embertársainkhoz, felebarátainkhoz való viszonyunkat rendezi a szelídség, Istenhez való kapcsolatunkat pedig az alázat.

Maga az Üdvözítô mondotta: ,,Boldogok a szelídek, mert ôk bírják a földet'' (Mt 5,5). A szelídség megnyeri, meghódítja a világot, míg a durvaság elviselhetetlenné teszi az emberi életet, családban és társadalomban egyaránt. A szelídség az Isten szelíd Bárányának hagyatéka. Ez a szelídség szeretetbôl fakad bennünk is, mint Jézusban. Ez a szelídség jóindulatot sugároz, nem gyûlöl senkit, arra törekszik, hogy mindig a jobbnak gyôzelmét mozdítsa elô. Jézusban a szelíd türelem világot megváltó és átalakító gyôzedelmes erôvé lett. A mi szelíd és türelmes magatartásunk is elsöpri a gyûlöletet és durvaságot.

Kedves Testvéreim! A szelídség rendezi felebarátunkhoz való viszonyunkat. Az alázatosság rendezi Istenhez való kapcsolatunkat. Az alázatosság fontos, nélkülözhetetlen alap istenszeretetünk kialakításában. Istent ugyanis mindenekfölött kell szeretnünk. Ez abban áll, hogy ôt tekintjük legfôbb Urunknak, akinek törvényeit, parancsait alázatos lelkülettel követjük. Az ateizmus, az istentelenség mindig kevélységbôl sarjad. A kevély ember ellenáll az Isten kegyelmének, de az Isten maga is megtagadja kegyelmét a kevélytôl. Szent Péter apostol levelében olvassuk: ,,Isten a kevélynek ellenáll, az alázatosnak pedig kegyelmet ád'' (1Pt 1,5). Ezért volt Jézusnak a végtelen Istennel szemben álló emberi lelke kimondhatatlanul alázatos. Jézus emberi lelkét állandóan az imádás és hódolat töltötte el. Legmélyebb lett alázata az Olajfák-kertjében és a kereszten.[7] Isten az ilyen alázatos lelket meghallgatja és közli vele kegyelmét. A kevély szívek elzárkóznak Isten kegyelmétôl s a kegyelem hiányában kiapad, kiszárad bennük a felebaráti szeretet. E kevély emberek válnak durvákká és gyûlölködôkké.

Kedves Magyar Testvérek! Ha azt akarjuk elérni, hogy a durvaság és gôgös kevélység biztosan távozzék földünkrôl, akkor fokozott buzgósággal alakítsuk szívünket, gyermekeink szívét, az egész nemzet szívét Jézus Szentséges Szíve szerint szelíddé és alázatossá. Mi látjuk most, hogy a durvaság és kevélység miként alapozták meg az erôszak, az önzés és a hazugság uralmát hazánkban. Tehát szelídség és alázat kell újra a világba! Az a szelídség és alázat, melyet Jézus Szentséges Szívének tisztelete által alakítunk ki magunkban. A szelíd és alázatos szívek gyújtják majd meg újra a felebaráti és istenszeretet lángját ebben a fagyos, kihûlt világban.

Testvérek! Ne hagyjuk magunkat lelohasztani sem a rosszal, amit látunk, sem a bajokkal, melyek nehezítik életünket. Ezeket Isten kezébôl fogadjuk és ne nézzünk rájuk, mint ellenségünkre. A rosszat pedig, az erkölcsi rosszat, zárjuk ki magunkból és másokból.[8] Szítsuk fel buzgalmunkat, acélozzuk erényünket Jézus Szentséges Szívénél: fôként elsôpénteki szentáldozásainkban és azáltal, hogy nehézségeink és megpróbáltatásaink közepette szüntelenül figyeljünk az Úr Krisztusra, aki ma is mondja: ,,Jöjjetek hozzám mindnyájan, akik elfáradtatok és meg vagytok terhelve, mert én megenyhítelek titeket... Vegyétek magatokra igámat és tanuljatok tôlem, mert szelíd vagyok és alázatosszívû, és nyugalmat találtok lelketeknek'' (Mt 11,28-29).

Amen.

Elhangzott 1955 június 19-én.


IV. Egyház és magyarság


Nemzeti egyház?

Kedves Magyar Testvéreim!

Vízkereszt ünnepe azt mondja: az Isten országa, az Anyaszentegyház mindenkié. Betlehemben a napkeleti bölcsek a kisded Jézus jászolánál a pogányokat képviselik. Azt a hatalmas embercsoportot, amely kegyelem hiányában az üdvösség útjának csak a szélein inségeskedett. A napkeleti bölcsek azoknak a pogányoknak a nevében és képviseletében jöttek Betlehembe, akik kinyilatkoztatás nélkül a lelki halál árnyékában vakoskodva csak saját értelmük pislákoló fényére támaszkodhattak. Ezek a nyomorult pogányok az ószövetségbôl ki voltak zárva.

A napkeleti bölcsek jelenléte Betlehemben azt jelzi, hogy a kinyilatkoztatás és kegyelem nélkül botorkáló pogányok is meghívatnak majd az Isten országába. Vízkereszt ünnepe félreérthetetlenül megmutatja, hogy Jézus Krisztus, aki test szerint Izraelbôl származik, minden népé. A napkeleti bölcsek hódolata a Megváltó elôtt jelzi, hogy az általa alapított vallás nem egyetlen nemzeté, nem valamely földrészé, hanem az egész emberiségé. A keresztény katolikus vallás az egész emberiségnek egyetlen igaz vallása. A kereszténységbôl sohasem lehet nemzeti vallás, mert isteni intézkedés folytán a világ végéig nemzetek fölött kell állnia.

Kedves Testvéreim! A három napkeleti bölcs tulajdonképpen azokat elôzte meg Betlehemben, akikrôl az Úr Krisztus mondotta: Sokan jönnek majd napkeletrôl és napnyugatról és letelepednek Ábrahám, Izsák és Jákob mellé a mennyek országában (Mt 8,11). A pogányok tömeges megtérítésére Jézus a következô parancsot adta apostolainak: ,,Nekem adatott minden hatalom mennyben és földön. Menjetek tehát, tegyetek tanítványommá minden népet, kereszteljétek meg ôket az Atyának és Fiúnak és Szentléleknek nevében. Tanítsátok ôket mindannak megtartására, amit parancsoltam nektek. Íme, én veletek vagyok minden nap a világ végezetéig'' (Mt 28,19-20).

Az apostolok lelkesen vállalkoztak az óriási feladatra. Szent Márk evangéliumában olvassuk: Azok pedig szétszéledtek és mindenütt hirdették az igét. Az Úr együttmûködött velük és tanításukat csodákkal kísérte és hitelesítette (Mk 16,20).

Az egyház sohasem feledkezett el Krisztus Urunk parancsáról. Minden nemzedék újra és újra felfigyel e szavakra: Menjetek az egész világra, tegyetek tanítványommá minden népet. Minden korban hatalmas anyagi áldozatokat hoz és papságának legjavát áldozza a római egyház a missziós munkának. Az ókorban térített az egész római birodalomban. A középkorban Európa minden népét megtérítette. Az újkor elején Amerikában fejtett ki hatalmas térítô munkát, majd Keleten Ázsia és a Szigetvilág népeit téríti állandóan.

Az egész világra kiterjedô egyháznak az Úr Krisztus akarata folytán van feje, van központja. Jézus Szent Pétert tette egyháza fejévé. Elôször megígérte neki: ,,Te, Péter, azaz kôszikla vagy s erre e kôsziklára építem Anyaszentegyházamat és a pokol kapui nem vesznek erôt rajta. Neked adom a mennyek országa kulcsát s amiket megkötsz a földön, meg lesznek kötve a mennyekben is és amiket föloldozol a földön, föl lesznek oldozva a mennyekben is'' (Mt 16,18-19). Feltámadása után a Genezáreti-tó partján átadta Péternek ezt a szédületes hatalmat. Egyháza nyája és pásztorai fölé rendelte e jelképes, de félreérthetetlen jelentésû szavakkal: ,,Legeltesd bárányaimat, legeltesd juhaimat'' (Jn 21,15-17).

Jézus akarata világos: minden népnek ehhez az egyetemes egyházhoz kell tartoznia. Az egyház követi pontosan Krisztus utasítását. Sehol nem alapít és nem enged alapítani nemzeti egyházat. Ha valahol az erôszak, vagy a kevélység, érzékiség és kapzsiság létrehozza az úgynevezett nemzeti egyházat, sírva, de határozottan jelenti ki: az illetô nemzet megszûnt Krisztus egyetlen üdvözítô egyházának tagja lenni.

Érthetô ez az isteni intézkedés, hiszen az egymástól független nemzeti egyházak részekre darabolták volna az egységes, egyetemes Istenországot. A történelem mutatja, hogy ez mindig és mindenütt bekövetkezett, ha az erôszak a hívô tömegekre rákényszerítette a nemzeti egyházat. Ezekben a független nemzeti egyházakban minden esetben megfogyatkozott a hit. Ezen nem is lehet csodálkozni, hiszen nem volt ott Péter, az egyház látható feje, sziklája, akinek Krisztus ezt mondotta: ,,Simon, Simon, a Sátán kikért titeket, hogy megrostáljon, mint a búzát. Én azonban imádkoztam érted, hogy meg ne fogyatkozzék a hited, hogy te egykor megtérve megerôsítsd testvéreidet'' (Lk 22,31-32). Ki kételkedhetnék abban, hogy Jézusnak imája, melyben Péterért könyörgött, csalatkozhatatlanul eléri eredményét! De akkor ez azt jelenti, hogy Péter és utódai, a római pápák, a hitnek tévedhetetlen tanítói és ôrzôi.

A történelem azt is tanúsítja, hogy az úgynevezett nemzeti egyházak nemcsak a hitet nem tudják épen megôrizni, de tovább szakadoznak részekre. Ez is egészen magától értetôdô, mert a részegyház, amilyen a nemzeti egyház, nincs eleven egységben az egyház fejével. Az egyetlen keresztény egyház ugyanis az Úr Jézusnak egyetlen titokzatos Teste, melynek ô maga a láthatatlan és a római pápa a látható feje. A test tagjai nem élhetnek a fô nélkül. Valamiképpen a római pápára, az egyház látható fejére, Krisztus földi helytartójára is áll, amit az Úr Krisztus magáról mondott: ,,Én vagyok a szôlôtô és ti a szôlôvesszôk'' (Jn 15,5). Krisztus a szôlôtô és a hívek a szôlôvesszô. Ha a szôlôvesszô nem marad a szôlôtôn, nem hozhat gyümölcsöt. A szôlôtôrôl leszakított venyige elszárad, meghal.

Kedves Magyar Testvéreim! A gonosz lélek ezt tudja. Ezért az egyháztörténelem folyamán állandóan arra törekszik, hogy az Egyház testérôl leválassza az élô tagokat. Célja érdekében felhasznál érzékiséget, kapzsiságot és sokszor hatalmi gôgöt, kevélységet. A történelem folyamán többször megesett, hogy uralkodók kísérleteket tettek nemzeti egyház alapítására. Azért kell nekik a nemzeti egyház, mivel ez aláhelyezi magát a hatalomnak és a tévesen megfogalmazott nemzeti érdekeknek. Így a földi hatalom illetékesnek érzi magát, hogy a vallás és a rajta felépült erkölcs megmásíthatatlan igazságain és törvényein is változtasson. Azért ellenségei a nemzetek fölött álló, egyetemes egyháznak, mert tudják, hogy az általa képviselt és védelmezett isteni hitet és erkölcsöt sohse engedi gyenge erkölcsû uralkodók, istentelen pártok és zsarnoki diktátorok hatáskörébe utalni. Érzékies, kapzsi és kevély emberek mindig és mindenhol féltek az egyetemes, a nemzetek fölött álló egyháztól, mivel az isteni hatalommal és eréllyel tudja képviselni azokat az elveket, melyek az uralkodókat és hatalmasokat is kötik.

Az elsô nagy egyházszakadás szikráját is érzékiség pattintotta ki 857-ben, Vízkereszt napján Konstantinápolyban. A szentéletû Ignác pátriárka a tulajdon menyével vérfertôzésben élô Bárdász hercegnek, aki a kiskorú Mihály császár helyett uralkodott, megtagadta a szentáldozást. A keresztény hit és erkölcs kemény és hajthatatlan ôre, Ignác pátriárka, nem engedte Bárdászt a szentáldozáshoz, mivel félt a botránytól, melyet a képmutató cselekedet a hívôk lelkében okoz. Bárdász ugyanis nem volt hajlandó vérfertôzô erkölcstelen életén változtatni. Bárdász az eset után a szentéletû és bátor fôpapot mint árulót és összeesküvôt megfosztotta méltóságától, számûzte, internálta. Pontosan úgy történt Bizáncban, mint 1200 évvel késôbb Zágrábban, Budapesten, Prágában és Varsóban. Bárdász Ignác helyébe az ambiciózus Photiust ültette s ezzel elindította azt az eseménysorozatot, mely a keleti egyház elszakadásához vezetett.

Nálunk hasonló próbálkozás folyik most. Vigyázzatok és ébren legyetek!

Kedves Keresztény Testvéreim! Figyeljetek a Szentatyának a kínai katolikusokhoz intézett üzenetére:

Azokkal, akik az Isten és az egyház iránt való hûségükért megpróbáltatásokat szenvednek, együttérzünk, -- mondja a Szentatya, és atyai szeretettel buzdítja ôket, tartsanak ki továbbra is az egyenes úton bátran és megingathatatlanul. Tartsák szem elôtt Jézus szavait:

,,Ne féljetek azoktól, akik a testet megölik, a lelket azonban nem tudják megölni... Inkább féljetek attól, aki a testet is meg a lelket is örök kárhozatra vetheti... Nektek minden hajatok szála meg van számlálva. Tehát ne féljetek... Mindaz, aki megvall engem az emberek elôtt, én is megvallom ôt Atyám elôtt'' (Mt 10,28-33).

Erre a krisztusi intelemre ügyeljünk Vízkereszt napján s akkor mi benne maradunk az egyedül üdvözítô római katolikus egyházban.

Amen.

Elhangzott 1955. január 6-án, Vízkereszt napján.


Antemurale christianitatis

Kedves Magyar Testvéreim?

Július hónap folyamán szerte a világon a katolikus tömegek három magyarvonatkozású eseményre figyeltek fel. Az elsô esemény ezer évvel ezelôtt történt az Augsburg mellett fekvô Lech-mezején, ahol kalandozó pogány ôseink súlyos vereséget szenvedtek. E gyôzelem következtében a nyugati kereszténység nyugalomban és békességben fejleszthette tovább vallási és kulturális intézményeit. Ennek azonban nemcsak az volt az oka, hogy a pogány magyarok megszûntek háborgatni ôket, hanem sokkal inkább az, hogy a keresztény hitre tért magyarság biztos védelemben részesítette ettôl kezdve a nyugati kereszténységet. A Lech-mezei csata ezeréves fordulója alkalmával Augsburgban Szent Ulrich-ünnepséget rendeztek július 2-tôl 11-ig. A nagyszabású ünnepségekrôl színes tudósításokban számoltak be a lapok.

A másik eseménynek a jövô évben lesz 500 éves évfordulója, melynek megülésére készülnek a katolikusok szerte a nagy világban. 1956. július 21-én lesz ugyanis 500 éve annak, hogy Hunyadi János csapatai és Kapisztrán Szent János keresztesei Nándorfejérvárnál megsemmisítették II. Mohamed török szultánnak Európa meghódítására indított hatalmas seregét.

A harmadik magyarvonatkozású esemény, amely még jelenleg is élénken foglalkoztatja a világlapokat, a budapesti moszkovita kormánynak az a bejelentése, hogy Mindszenty József bíboros fegyházbüntetését felfüggesztették, betegségére való tekintettel. E bejelentés újra mártírbíborosunk börtöne felé irányította az egész világ figyelmét.

Kedves Testvérek! Az elsô eseményt a másodiktól 500 év választja el, a másodikat a harmadiktól szintén 500 év. E három esemény azonban a közben lefolyt ezer év ellenére a legszorosabb kapcsolatban van egymással. Mivel a történelem, életünknek e fontos és személyiségünket is befolyásoló kerete, semmiképpen sem lehet a véletlenek eredménye, e három esemény: a Lech-mezei csata, a nándorfejérvári gyôzelem és Mindszenty bíboros vértanúsága szoros egymásbakapcsolódását is csak a történelmet irányító bölcs isteni Gondviselésnek tulajdoníthatjuk. Nemcsak az egyetemes  egyháztörténelemnek tétele, de a magyar történetírás is helyesen tanítja, hogy a Lech-mezei vereség által a történelem Ura egy nemesgondolkodású, lovagias, harci erényekben is kiváló népet, a magyar nemzetet állította Európa keleti határára, mint az egyetemes kereszténység védelmezôjét.

A nándorfejérvári gyôzelem és Mindszenty bíboros börtöne pedig napnál világosabban mutatják, hogy a kereszténnyé lett magyar nemzet hûségesen teljesíti egy évezreden át a történelem Urától rábízott nehéz feladatát. Vérével és életével védte tatártól, töröktôl, minden keletrôl jövô veszedelemtôl az egyetemes kereszténységet. Amikor nagy volt és hatalmas, akkor fegyverével és gazdagságával, de megfelelt e nemes kötelességnek akkor is, amikor leigázták és kifosztották.

Így történt ez az utolsó évtizedben is, amikor kifosztottabbak lettünk az útszéli koldusnál, mert elrabolták minden anyagi erônket. Jelenleg nincs vagyonunk, nincs hadseregünk, nincs fegyverünk. És ez az anyagiakban, fizikai erôben meggyengült nemzet a maga többségében, de fôként nagy fiában, Mindszenty József bíboros bátor és hôsies magatartásában az egész világ bámulatára és okulására megmutatta, hogyan lehet a lélek és a szellem erejével az anyagi és hatalmi erôkre támaszkodó romboló mozgalmat megállítani.

Kedves Magyar Testvéreim! E három eseményre a jelen magyar nemzedéknek is feszülten kell figyelnie, hogy összefüggésükben meglássa a történelem Urának akaratát. E felismerésre pedig azért van szükségünk, hogy növelje bennünk azt a szellemi és erkölcsi erôt, amelynek segítségével a keresztény magyarság a Gondviseléstôl kapott feladatát az iszonyatosan megnövekedett nehézségek között is eredményesen teljesítse.

A Lech-mezei csatáról XII. Pius pápa az augsburgi püspöknek küldött apostoli levelében többek között ezeket írta: ,,E csatát a keresztények megnyerték. Nem arra használták azonban gyôzelmüket, hogy megsemmisítsék a pogány magyarokat. A magyaroknak alkalmat adott vereségük arra, hogy utána hamarosan keresztény hitre térjenek. Ötven évvel késôbb -- mondja a magyarokról XII. Pius pápa -- virágzó keresztény nép lett belôlük, mert elsô szent királyuk, István bevezette ôket a keresztény népek nagy családjába. A magyarok így lettek részesei és védelmezôi annak a kereszténységnek -- mondja a pápa -- melyre félszázaddal elôbb még halálos veszedelmet jelentettek. Vajha az akkori megoldás példakép lenne a jelenben is!''

Kedves Magyar Testvéreim! Én lelkiismeretesen és felelôsséggel merem mondani, hogy XII. Pius pápának óhaja megvalósul, ha a keresztények megmaradnak hitükben és nem szûnnek meg buzgó imával, vezekléssel, engeszteléssel ostromolni az Egek Urát. Minden idôk történelmi eseményeit a történelem Ura irányítja. Jelenleg is csak az történhetik, amit ô megenged, vagy akar, hogy megtörténjék. Minden zûrzavar és felbomlás ellenére itt van a történelemben az Úristen. Igaz, az emberiség jelentôs része Keleten és Nyugaton egyformán messze került vallástól, Egyháztól, Istentôl.

A nándorfejérvári csata elôtt is úgy látszott, hogy a félhold kiszorítja a keresztet Európából. II Mohamed 1453. május 29-én elfoglalta Konstantinápolyt és az egész nyugati kereszténység meghódítását határozta el. III. Kallixtus pápa a veszedelem nagyságára így hívta fel bullában a keresztény Nyugat figyelmét: ,,A törökök zsarnoka az eddigi sikerekkel meg nem elégedve, felült a gôg szekerére és az egész keresztény világnak elpusztítását vette tervbe... az lévén legfôbb vágya, hogy Krisztus szent nevét a földrôl kiirtsa.''[9]

Egész Európán a félelem és rettenet érzése hullámzott végig. Tettekre azonban az Egyháztól elszakadt felsô réteg elpuhultsága miatt Európa már nem volt képes. Az akkori állapotokra jellemzô, amit Aeneas Sylvius, a késôbbi II. Pius pápa Kapisztrán Szent Jánosnak mondott: Ha az európai fejedelmek az emberi nemet meg tudnák menteni azáltal, hogy csak egyetlen napra lemondjanak élvezeteikrôl, nem tennék meg...[10] Ilyen körülmények között a pápa minden erôlködése hiábavalónak bizonyult. Végül lelki kereszteshadjáratot hirdetett. Bullában szólította fel a hívôket, hogy imádkozzanak, vezekeljenek, engeszteljenek, tartsanak bûnbánatot és jócselekedeteiket ajánlják fel a szorongatott keresztények gyôzelméért.

E bullát, mely a déli harangozást is elrendelte, 1456. június 29-én hirdették ki a római Szent Péter templomban. Az egész keresztény világ beállt a lelki kereszteshadjáratba, imádkozott, vezekelt és a következô hónapban bekövetkezett a világraszóló gyôzelem Hunyadi és Kapisztrán Szent János vezetésével Nándorfejérvárnál. A török szultán kitûnôen felszerelt, Hunyadi csapatait számban kétszeresen felülmúló serege, 1456. július 22-én megfutamodott és hatalmas veszteséggel menekült a vár alól. Magyarország és Európa meg volt mentve.

A két hétnél tovább tartó ostrom alatt a keresztesek csodát mûveltek. Egy olasz ferences szemtanú mondja róluk, hogy a vár rommálövése után ,,ôk voltak a vár falai, ôk a tornyai, és bástyái. Mindnyájan készek voltak életüket Krisztusért feláldozni és a számukra kijelölt helyrôl el nem távozni, míg vagy halálukat ott nem lelik, vagy a várat ellenségeiktôl meg nem szabadítják.'' A várban lévô asszonyokról is azt mondja, hogy ,,nem nôknek, hanem oroszlánoknak látszottak''.[11] Ez elôtt a lelki nagyság és erkölcsi erô elôtt szükségszerûen meg kellett hódolnia az ozmánok anyagi és fizikai fölényének. A hit és a hazaszeretet nagyobb hatalomnak bizonyult, mint a hódítás, a fosztogatás és leigázás vágya.

Kedves Magyar Testvéreim! A magyar népben él történelmi hivatásának tudata. A kereszténységgel való összeforrottság legdöntôbb vonása jelenleg is nemzeti életünknek. Mindszenty bíboros, aki egyszerre hozta meg nagy áldozatát a nemzetért és az egyetemes keresztény értékekért, százezernél több magyar helyeslése közben jelentette ki: ,,Mi, Szent István országának polgáraivá születtünk és a Boldogasszony iskolájába iratkoztunk. Mi Boldogasszony tanítása szellemét valljuk és nem fogadunk be megszentelt hagyományok helyébe árvízi öntvényeket, omladékokat és hulladékokat...''

,,Mikor Ottawában voltam -- folytatta a bíboros -- a Mária-kongresszuson, elmentem a kongresszusnak akkor még üres színhelyére. Delet harangoztak és az ottawai bemondó így szólt: katolikusok, el ne felejtsétek elmondani a déli Úrangyalát! Nem mondta hozzá azt, amit én, mint magyar ember szívesen hallottam volna, hogy a déli Úrangyala a magyar dicsôség emléke. De ha Kanadában mondják az Úrangyalát, -- magyarok, ha elhagytátok a déli Úrangyalát, hozzátok vissza az életetekbe! Mikor gyalázatban állunk, jó nekünk a magyar dicsôség emlékezetére ráemelni tekintetünket.''

A hercegprímás ezután emelt hangon hirdette: ,,Szent István országának polgárai lettünk és a keresztség révén újjászülettünk a katolikus Egyházban. Mi úgy látjuk, hogy életünkben a kereszténység és magyarság a legrégibb és a legelhatározóbb mozzanat. Hogy milyen társadalmi osztályba tartozunk vagy milyen kaszinónak és tömörülésnek vagyunk a tagjai, higgyétek el, nem annyira fontos, mint az, hogy keresztények és magyarok vagyunk.

Mi, katolikusok, világrészekben és örökkévalóságban gondolkodunk.''[12]

Amen.

Elhangzott 1955. július 24-én.


Szabad-e adót fizetni a császárnak?

Kedves Magyar Testvéreim!

Nincs még egy másik szentírási részlet, amelyet annyiszor félremagyaráztak volna, mint ezt a mai vasárnapra rendelt evangéliumi szakaszt. Nincs a Szentírásban egy másik mondat, amelyet oly sokszor kiforgattak volna eredeti értelmébôl, mint ezt a kijelentést: ,,Adjátok meg császárnak, ami a császáré és Istennek, ami az Istené'' (Mt 22,21).

Krisztusnak e kijelentésére szoktak hivatkozni azok, akik az Egyház és állam teljes szétválasztásának a hívei és akik a vallást magánügynek tekintik. Egyes bibliamagyarázók, hogy alátámasszák e vélekedéseket, úgy értelmezik Krisztus szavait, mintha Krisztus függetleníteni akarta volna a császárt az Istentôl.

Jézusnak erre a kijelentésére szoktak hivatkozni azok is, akik az állami mindenhatóság nevében az Egyházat rabszíjra szeretnék fûzni. Az udvari bibliamagyarázók úgy értelmezik Jézus kijelentését, mintha a császár felhatalmazást kapott volna arra, hogy az Egyház függetlenségét sértô vagy megsemmisítô törtvényeket is alkothat. Eszerint a szolgai szentírásmagyarázat szerint: ,,Adjátok meg a császárnak, ami a császáré és Istennek, ami az Istené'', azt jelenti, hogy az államot nem kötelezik a kinyilatkoztatott erkölcsi elvek.

A legfeltûnôbb magatartást ebben a kérdésben a kommunisták mutatják. Egyszer azt következtetik Jézus kijelentésébôl, hogy a vallás magánügy. Máskor meg azt várják, hogy az Egyház a párt javára politizáljon. Akadt olyan békepap is, aki Jézus szavait egyenesen úgy értelmezte, mintha Jézus minden hatalombitorlást és zsarnokságot, minden elnyomást és hódítást törvényesnek ismert volna el.

Kedves Testvérek! Jézus szavainak: Adjátok meg a császárnak, ami a császáré és Istennek, ami az Istené, csak egyetlen értelme van. Kijelentése válasz egy akkori sokat vitatott kérdésre. Azt kérdezték tôle: Szabad-e a császárnak adót fizetni, vagy nem? A kérdés izgató volt, mivel az izraeliták idegen uralom alatt éltek. Nemzeti önérzetüket nagyon sértette, hogy a pogány rómaiaknak kellett adót fizetniök. Akadtak olyanok is, akik azt hirdették: Isten törvényei megtiltják, hogy a választott nép adót fizessen a pogány államhatalomnak, tehát aki adót fizet, Isten törvényét sérti meg.

A kérdés mindenkit érintett s valójában az egész népet izgatta. Ezért volt tehát idôszerû és fontos. Senki sem merte eldönteni, mivel félt a következményektôl. A farizeusok Jézust szerették volna tôrbe csalni, azért tették fel neki a kérdést: Szabad-e adót fizetni a császárnak? Jézus ellenségei biztosan remélték, hogy most sikerült nekik csapdába ejteniök. Ha ugyanis Krisztus azt válaszolja, szabad adót fizetni a császárnak, egy csapásra elveszíti népszerûségét a pogány hódítókat gyûlölô tömegek elôtt. Ha azt válaszolná, hogy nem szabad adót fizetni, akkor fel lehet jelenteni a római hatóságoknál, akik majd eltávolítják az útból. Ha pedig hallgat, akkor is ki lehet ábrándítani a népet. Azt lehet terjeszteni közöttük: nem olyan nagy és bölcs próféta ez a názáreti Mester, mint amilyennek hiszitek.

Jézus pontosan tudja, mirôl van szó. S ezért a három lehetôség mellett egy negyediket választ. Adjatok egy adópénzt -- mondja nekik. Kinek a képe és felirata van ezen a dénáron? -- kérdezi. -- A császáré, -- felelték azok gyanútlanul. Erre mondja Krisztus: Adjátok a császárnak, ami a császáré. Válaszával csak ennyit mond: az adófizetés a közérdek miatt általában jogos, tehát nem sértitek meg az Isten törvényét, ha megfizetitek a kivetett adót. Ezért teszi hozzá azonnal, és adjátok meg az Istennek, ami az Istené! Nem azzal tesztek eleget az Isten törvényeinek, hogy nem fizettek adót. Ne gondoljátok, hogy Isten jogait, vagy parancsait sértitek, amikor adót fizettek. Ha az Istennek kedvében akartok járni, akkor ne gondoljátok: Isten elôtt az a legfontosabb, hogy nem fizettek adót. Ha Istennek kedvében akartok járni, tartsátok meg azokat a parancsokat, amelyeken most olyan könnyedén túlteszitek magatokat. Végeredményben Jézus szelíd korholásban részesíti az izraelitákat.

Krisztus kijelentését: adjátok meg a császárnak, ami a császáré és Istennek, ami az Istené, semmiképpen sem szabad úgy értelmezni, mintha Jézus az Egyházat és az államot akarta volna egymástól elválasztani, függetleníteni. Errôl a kérdésrôl itt kifejezetten semmit sem mond. Ezt nem akarta és nem is mondotta Krisztus.

Ugyanilyen elhibázott magyarázatnak kell tekinteni azt is, amely úgy szeretné értelmezni Jézus kijelentését, hogy Jézus nem akart független Egyházat. Teljesen helytelen az az értelmezés, amely Jézus szavaiból azt következtetné, mintha Jézus azt akarta volna, hogy a vallási ügyek intézése is végsô fokon a császár felségjogai közé tartozzék. Így értelmezték e kijelentést az udvari bibliamagyarázók és így tettek a bizánci császárok, majd késôbb a cárok s legújabban a diktátorok.

Kedves Magyar Testvéreim! Az egyház és állam viszonyának a kérdése ma nálunk is nagyon idôszerû. Szükségesnek vélem ezért is, hogy a mai vasárnapi evangélium kapcsán összefoglaljuk és felfrissítsük az idevágó katolikus tanítást.

A katolikus egyház szerint a vallás nem magánügy. Az egyház felfogása és gyakorlata szerint az evangéliumi elveknek érvényesülniök kell az állami, a gazdasági és az egész társadalmi életben. Isten ugyanis egyszülött Fia által a kereszténységben nyilatkoztatta ki a legtisztább erkölcsi törvényeket. Jézus az Egyházat tette felelôssé azért, hogy ez a minden tekintetben tökéletes erkölcsi rendszer megvalósuljon. Jézus akarata szerint az erkölcs legfôbb ôre az Egyház. A jelentkezô csôd alapján ma már mindig többen belátják, hogy nemcsak az egyéni élet, de a közösség sem mentesítheti magát az erkölcsi törvények irányító befolyása alól. A jognak, a gazdasági életnek, a mûvészetnek is erkölcsösnek kell lennie. Minden emberi cselekedetnek meg kell egyeznie az erkölcsi elvekkel. És ennek a minden emberi cselekedet zsinórmértékét képezô erkölcsnek a legfôbb ôre az Egyház. Neki kell fölötte ôrködnie és szavát felemelnie, akkor is, ha a közhatalom birtokosai, vagy bitorlói könnyelmûségbôl vagy rosszindulatból nincsenek tekintettel ezekre az örök erkölcsi törvényekre. Ennek a súlyos, Istentôl rendelt feladatnak csak akkor tud megfelelni az Egyház, ha szuverén, ha független minden földi hatalomtól. Ezt a szuverén lelki hatalmat az apostolok nem a császártól kapták, hanem magától az Istenembertôl, Krisztustól.

Ebbôl világosan következik, hogy az állam köteles az Egyház szuverén jogát lelki téren elismerni. Az egyház függetlenül gyakorolja törvényhozói, bírói és kormányzói jogkörét. Az államhatalom köteles olyan feltételeket teremteni törvényeivel és rendeleteivel, hogy az Egyháznak ez a szükséges függetlensége biztosítva legyen.

Az államhatalom köteles saját törvényeiben és rendeleteiben az erkölcsi törvényeket zsinórmértékül elfogadni. Egyetlen törvénye vagy rendelete sem lehet jogos, ha ellenkezik az evangéliumi hittel és erkölccsel. Erre az esetre állnak a Szentírás szavai: Inkább kell engedelmeskedni Istennek, mint az embereknek.

Az erkölcstelen és hitellenes törvények nem kötelezik a polgárokat. A hatalombitorlókkal szemben jogos a passzív ellenállás. A katolikus erkölcs egyenesen kötelességévé teszi a hívônek, hogy tartózkodnia kell minden olyan cselekedettôl, amely a hatalombitorlók helyzetét erôsítené. Természetesen nem jöhet létre beszámítható emberi cselekedet kényszer hatása alatt. A kikényszerített cselekedeteket senki sem tekinti a bitorolt hatalom elismerésének.

A teljes függetlenség ellenére az egyház és állam között szoros kapcsolatnak kell létesülnie. Az állam isteni rendelkezés alapján köteles védeni és támogatni az Egyházat. Köteles az államhatalom törvényben biztosítani a vallás és erkölcs védelmét. Az Egyháznak joga és kötelessége a népnevelés. Ezért joga van iskoláihoz, igénybeveheti a hírközlés minden eszközét. Az államhatalom nemcsak e jogok védelmére van kötelezve, de azok elômozdítására is. Ezenfelül köteles saját törvényeivel és rendeleteivel visszaszorítani a nyilvánosan fellépô hitetlenséget és erkölcstelenséget és büntetnie kell minden vallásgyalázást.

S itt meg kell mondani, hogy szemfényvesztésnek tartjuk azokat a paragrafusokat, melyek a bolseviták úgynevezett alkotmányaiban a lelkiismereti és vallásszabadságot biztosítják. A kommunisták szerint minden embernek joga van nemcsak vallástalanul élni, hanem vallásellenes felfogását terjeszteni, sôt nyílt vallásellenes akciókat szervezni és végrehajtani. Nem véletlenül fogalmazzák alkotmányaikat mindig így: ,,A magyar népköztársaság biztosítja a polgárok lelkiismereti szabadságát és a vallás szabad gyakorlásának jogát.'' A lelkiismereti szabadság tulajdonképpen, vallásüldözést jelent a bolsevisták alkotmányaiban. Az állam jogot ad a lelkiismereti szabadsághoz: jogot az egyéni vallástalan élethez, jogot a vallásellenes és erkölcstelen sajtóhoz és irodalomhoz, sôt a nyílt egyház- és vallásellenes akciókhoz. Ugyanakkor a vallásszabadság nem jelent többet, mint ellenôrzött templomi istentiszteletet.

Az államnak kötelessége törvényeivel és rendeleteivel biztosítani, hogy a sajtó, a tudomány, a mûvészet terén is érvényesüljenek a keresztény elvek.

Kedves Magyar Testvéreim! Krisztus szavai: Adjátok meg a császárnak, ami a császáré és Istennek, ami az Istené, nem jelentik azt, mintha a vallás magánügy volna, vagy mintha az Egyház az államtól függne. Jézus szavainak helyes értelme: Az államnak is vannak jogai, meg az Egyháznak is, és ezeket békés harmóniában kell gyakorolni az emberek lelki üdvössége érdekében.

Amen.

Elhangzott 1954. november 7-én.


V. Világ királynôje -- magyarok anyja


A kígyótipró asszony

Kedves Magyar Testvéreim!

Ma fejezôdik be Rómában a Mária-év, melyet egy évvel ezelôtt hirdetett meg XII. Pius pápa. A befejezô ünnepségeket Róma ôsi bazilikájában, a Santa Maria Maggioreban tartják. XII. Pius pápa, aki ezt a Mária-évet megrendezte és aki annyit fáradozott, hogy ebben az évben a hívôk közül minél többen fordítsák tekintetüket a Világ Királynôje felé, nem tud megjelenni az ünnepségen, mert súlyos betegsége ágyhoz köti. Betegágyából mondja el záróbeszédét és onnan adja áldását is az örök városra és a keresztény világra.

Szentséges Atyánk azért rendelte el a Mária-évet, mert méltóképpen akarta megünnepeltetni a keresztény világgal a Szeplôtelen Fogantatás ünnepélyes kihirdetésének századik évfordulóját. Ma van ugyanis száz éve, hogy IX. Pius pápa 1854. december 8-án ex cathedra kihirdette a Szeplôtelen Fogantatás hittételét, amely kimondja, hogy Mária fogantatásának elsô pillanatától ment volt az eredeti bûntôl. E dogmahirdetéssel új korszak kezdôdött. Az új korszak jelenségei a máriás jelleget mutatják.

Száz évvel ezelôtt az istentelenek és egyházgyûlölôk gúnyolták az új dogmát. 1858-ban azonban, négy évvel a dogmahirdetés után, a Lourdes-i jelenések által Isten igazolta Egyháza tévedhetetlenségét. Lourdes-ban Bernadette-nek, a szegény Soubirous molnár-család egyszerû leányának megjelent a Boldogságos Szent Szûz. A leány a papok utasítására az egyik jelenés alkalmával megkérdezte az elragadó szépségû Szüzet: Ki vagy te? -- Amire ô így válaszolt: Én vagyok a Szeplôtelen Fogantatás. Ettôl kezdve immár száz éven keresztül a csodás gyógyulások és megtérések ezrei bizonyították, hogy a Világ Királynôjének dicsôségét hirdetô Egyház mellett tanúságot tett az Ég.

A Szentatya a Mária-év megrendezésével ezeket a száz év elôtti természetfölötti eseményeket akarta az emberiség emlékezetébe idézni.

A pápa a Szûz Anyának egy másik szentélyébôl, Fatimából is indítást kapott, hogy a Mária-évet elrendelje. Ô ismeri a fatimai kijelentéseket és azokat hiteleseknek tartja. A Szent Szûz Fatimában felhívta az emberiséget, fôként a keresztényeket: térjenek meg, vezekeljenek és engeszteljenek. Fatimából jött a figyelmeztetés, hogy az emberiséget elárasztó önzés, bosszú és gyûlölködés, a sötétség fejedelmének mûve, aki Isten országa ellen harcol gonosz csatlósai által. Ezért az emberiségnek, ha társadalmi és erkölcsi bajait orvosolni akarja, égi hatalomhoz kell fordulnia. Ha lelki és szellemi értékeinket meg akarjuk menteni, a legbiztosabb közbenjáró, a Kígyótipró Asszony oltalmát kell kiesdenünk. Ezért kell imáinkat, felajánlásainkat, áldozatainkat és szenvedéseinket az ô Szeplôtelen Szívén keresztül az irgalmas Isten trónja elé terjesztenünk.

A Fatimai Szent Szûz által elôremondott megpróbáltatások évtizedek óta gyötrik az emberiséget. XII. Pius pápának szinte egész uralkodása alatt azt kell figyelnie, hogyan bomlott fel a világ politikai és gazdasági szerkezete, hogyan nehezítik meg a tisztánlátást az elszabadult szenvedélyek. Az iszonyatos viharban meggyötört lelkek keresik a fényt a szellem éjszakájában. Ezért állította pápaságát a máriológia jegyébe. Óhaja, hogy a Fatimában elhangzott égi üzenet, a bûnbánó vezeklésre való felhívás, visszhangra találjon minden ember lelkében. Az intenzívebb, buzgóbb Mária-tiszteletet elmélyíteni törekvô fáradozásainak koronáját jelenti 1950. november elseje, amikor ünnepélyesen kihirdette Mária mennybevitelének dogmáját; azután ez a ma végetérô Mária-év, majd az alig egy hónappal ezelôtt, november elsején kibocsátott ,,Ad Coeli Reginam'' enciklikája, amelyben elrendelte, hogy Máriát a Világ Királynôjének nevezzük és ünnepét minden évben május 31-én bensôséges hódolattal megüljük.

Kedves Testvérek! Jólesik megállapítani, hogy mi, magyarok, felfigyeltünk a Világ Királynôjének felhívására és követtük a fatimai üzenetet. Kiváló püspökeink és papjaink apostoli buzgósága folytán megjelentek mindenfelé az ország templomaiban a fatimai Szent Szûz szobrai és képei. A hívôk ezrei jöttek eléjük, hogy engeszteljék a megsértett isteni fölséget imádsággal, önként vállalt áldozatokkal, de leginkább a sokféle súlyos magyar megpróbáltatások türelmes elviselésével. Tömegeket mozgattak meg a fôvárosban is minden hónap 13-án, a fatimai jelenések napján, a hercegprímás felhívására rendezett sziklakápolnai ájtatosságok a Szent Gellért-hegyen. Engesztelésünk kiváló gyümölcsöt érlelt a sok megtérésben és kegyelmi megerôsödésben, melyet fôként az 1947--48-as Mária-évünk eredményezett.

Világos, hogy a Sátánt izgatta a gyönyörû eredmény. Csatlósai felhasználása által ravasz ürügyekkel bezáratta a fatimai üzenet szellemében végzett engesztelés színhelyét, a Gellért-hegyi sziklatemplomot. Pesten pedig lebontatta a Regnum Marianum egyházközség templomát, amelyet a magyar népnek engesztelésben megnyilatkozó áldozatos szeretete és hûsége emelt a Boldogasszonynak. Ezenfelül kétségbeesett izgalmában egy nagyon otromba eszközhöz, a kalocsai érsek komédia-peréhez nyúlt, hogy értelmük és akaratuk használatától megfosztott papok szájába adott vallomással nevetségessé tegye magát Fatimát, a hozzákapcsolódó ájtatosságot és engesztelést.

A magyar nép azonban a durva tréfán nem nevetett és nem mosolygott, hanem azóta is rendíthetetlenül követi nagy engesztelô fôpásztorainak szavát és példáját.

Kedves Testvérek! A fatimai üzenet imát, vezeklést és áldozatot kér tôlünk. Ezenkívül engesztelô szentáldozásokat a hónap elsô szombatján a Szûz Anya tiszteletére. Imádkoznunk kell gyakran a szentolvasót. Az egyes tizedeket zárjuk azzal a fohásszal, melyre Mária tanította meg kicsi ártatlan kiválasztottjait: ,,Ó, Jézusom, bocsásd meg bûneinket, ments meg minket a pokol tüzétôl, vidd a mennybe a lelkeket, különösen azokat, akik legjobban rászorulnak irgalmadra.''

Kedves Magyar Testvéreim! Ma Rómában fényes ünnepségek keretében befejezik a Mária-évet. Befejezôdik ez is, mint ahogyan bezárták az 1950-es szentévet is anélkül, hogy ott lehettünk volna mi, magyar katolikusok. Ha szenvedünk és felfakad lelkünkben a keserû panasz, hogy másfél évtizeden át el vagyunk zárva Rómától, a kereszténység központjától, ne keseredjünk el!

Mindenekelôtt vigasztaljon meg bennünket az a tény, hogy a mi elôdeink már 900 évvel ezelôtt megcselekedték azt, amit a Szentatya a Mária-évben a világ népeitôl kért: ajánlják fel magukat a Világ Királynôjének. Milyen vigasztaló arra gondolni, hogy Szent István, magyar király volt az elsô, aki ezt a felajánlást halálos ágyán, 1038-ban elvégezte. Örömünkre szolgálhat az is, hogy nemzetünk történelme folyamán hû maradt ehhez a felajánláshoz és azt idôrôl-idôre hûségesen megújította. A világ nemzetei közül mi, magyarok lettünk elôször Mária népe!

Ha a Szeplôtelen Fogantatás gyönyörû ünnepén fáj, hogy korábban a háború, most pedig a drótsövény és aknazár távoltart bennünket a keresztények Atyjától, attól a pápától, aki szeretett és ismert bennünket, ne csüggedjünk el!

Enyhítsék fájdalmunkat azok a nagyértékû eredmények, melyek a fatimai üzenet szellemében végzett engesztelésünk és vezeklésünk nyomán fakadtak. Ennek köszönhetjük, hogy egymásra találtunk és megszületett a testvéri együttérzés közöttünk. Felismertük, hogy a szenvedôknek is vannak örömeik, amilyen a részvét, a szánalom, a ragaszkodás. Ezt az eredményt csak akkor tudjuk igazán értékelni, ha meggondoljuk, hogy elnyomóink egymástól el akarnak idegeníteni bennünket. A magyar társadalom rétegeit egymás ellen akarják uszítani, hogy ezáltal könnyítsék a maguk ingatag helyzetét.

A Vallási különbségeket is fel akarták használni, hogy magyart a magyar ellen uszítsák. Protestánsokat katolikusok ellen, haladó katolikusukat konzervatívnak nevezett katolikusok ellen, legújabban szovjet békepapokat katolikus papok ellen akarnak felhasználni. S mi ennek a fáradságos mesterkedésnek az eredménye? Az, hogy ma nem pártokban és társadalmi osztályokban gondolkozik a magyar nemzet. Ma Magyarországon csak két csoport van: egy icipici, idegen fegyverekre támaszkodó, áruló csoport és a magyar népmilliók, akik velük szemben állanak és lelki erejükben bíznak.

A népmilliókat a közös sors testvérekké kovácsolta. Hadd mondjak el a sok megható esetbôl egyet. A Nagyalföld egyik városában a katolikusok Mindszenty bíboros fogadására készültek. A fogadást úgy tervezték, hogy a hercegprímás kiszáll gépkocsijából a város szélén, ahonnan a férfiak egy-egy sor díszkísérete között lovas hintón teszi meg az utat a plébániáig. A protestánsok megjelentek a plébánosnál és kérték, hogy ôk is résztvehessenek a díszkíséretben. Így adtak katolikusok és protestánsok Mindszenty József hercegprímásnak két-két sorból álló díszkíséretet. Íme, ilyen felemelô példák sorozatát gyümölcsözte magyar földön a Mária-év...

Kedves Magyar Testvérek! Köszönjük meg ma, a Szeplôtelenül fogantatott Szent Szûz ünnepén a fatimai üzenet szellemében végzett engesztelésünknek ezt a gyönyörû eredményét. Erôsítsen bennünket a hitünkért és nemzeti létünkért folytatott harcban az ô vigasztaló üzenete: ,,Az én Szeplôtelen Szívem diadalmaskodik!''

Amen.

Elhangzott 1954. december 8-án,

Szeplôtelen Fogantatás ünnepén.


Édesanyánk

Kedves Magyar Testvéreim!

Száz évvel ezelôtt, 1855-ben május elsô vasárnapján ünnepelte meg a magyar nemzet a Szeplôtelen Fogantatás dogmájának kihirdetését. Roskoványi Ágoston, egykorú jeles egyházi író feljegyzései szerint az országos ünneplés egy teljes hétig tartott. Május elsô szombatján a katolikusok szigorú böjtöt tartottak. A templomokat mindenütt szônyegekkel, friss falombokkal díszítették fel. A fôoltáron elhelyezték a Szent Szûz képét vagy szobrát. Mindenütt e felírás látszott: ,,Szeplôtelenül Fogantatott Királyné, Könyörögj érettünk!'' Nemcsak a helységekben, de a mezôkön is felékesítettek minden Mária-szobrot és minden Mária-képet.

Száz évvel ezelôtt május elsô szombatján este félórás harangzúgás figyelmeztette a híveket a másnap kezdôdô ünnepségekre. Vasárnap hajnalban újra félóráig szóltak a harangok. A népes körmenetek az iskolákból, vagy fôterekrôl indultak a templomba. Szentmise közben az evangélium után a misézô pap felolvasta a pápai bullát és kifejtette annak tanítását a Boldogságos Szent Szûz szeplôtelen fogantatásáról. Mise végén Te Deum-ot énekeltek. Egésznapos szentségimádás volt a kitett Oltáriszentség elôtt. A következô hét minden napján Te Deum-mal összekötött litániára gyûlt össze a lakosság.[13]

Száz évvel ezelôtt az egész ország megmozdult. Az elnyomatás nehéz éveiben lelkesen ünnepelte a Magyarok Nagyasszonyának megdicsôülését és esedezve kérte hathatós közbenjárását Mária országáért, szerencsétlen hazánkért. A katolikusok tömegesen járultak a szentségekhez. Hiteles tanúk szerint sok helyen kevés volt a pap a szentségek kiszolgáltatásához. Szcitovszky János, az akkori hercegprímás levélben számolt be IX. Pius pápának az ünnepségekrôl: a magyar nép buzgóságáról, impozáns megmozdulásáról. A prímás levelére 1855. június 27-én, Szent László király napján válaszolt a pápa. Levelének egyik részlete így hangzik: ,,Szavakkal nem tudjuk kifejezni, mennyire örültünk levelednek és annak a hírnek, hogy a pompás ünneplés idején a magyar hívek oly buzgón és akkora tömegben járultak a szentgyónáshoz és a szentáldozáshoz, hogy sok helyen kevésnek bizonyult a papok száma. Hálatelt szívvel kérjük Istent, sokszorozza meg irgalmát a magyar nép iránt.''[14]

És az Úristen megmutatta irgalmát a magyar nép iránt. Az elnyomatás lassan enyhült és nemsokára meg is szûnt, amikor egy nagy magyar Mária-tisztelô politikusunknak, Deák Ferencnek sikerült a nemzetet királyával kibékítenie. Ez a nagy Mária-tisztelô államférfi kell, hogy példaképünk legyen a mai, -- a száz évvel ezelôttit sokszorosan felülmúló -- nemzeti megpróbáltatás idején. A hûségnek, a türelemnek és a tisztességnek örök példája ô a magyar nép számára. Két évtizeden keresztül várt és rendületlenül bízott a törvénynek és jognak erejében. A türelmetlenebbek megpróbálták összeesküvésbe belevinni, mások be akarták fogni az akkori jelenbe, de Deák Ferencnek nem kellett szennyes mandátum. Kérték, zaklatták, de nem hajolt. Tudta, hogy az igazságnak gyôznie kell. A haza bölcse mondotta: ,,Tisztelem én a közvélemény hatalmát és tudom, hogy az olyan hatalom, amely vagy elsodor vagy eltipor. De van egy hû barátom, akinek szava még a közvélemény szavánál is fontosabb elôttem, kivel soha nem alkuszom, mert parancsát szentnek tartom és kinek neheztelését magamra nézve a legsúlyosabb csapásnak tekinteném és ezen hû barátom: önlelkiismeretem.''[15]

Deák Ferenc, a száz évvel ezelôtti elnyomatás korának legnagyobb magyarja, szerette és tisztelte hazája Boldogasszonyát: a régibb országházban az ülések elôtt Rózsafüzért imádkozgatott. Szûz Mária skapuláréját mindig a nyakán hordta, azzal is hunyta le szemét, miután a Boldogságos Szent Szûz oltalmába ajánlotta honát.

Kedves Magyar Testvéreim! Anyaszentegyházunk évszázadok óta a Tisztaságos Szent Szûznek szenteli május havát. Milyen lélekhez szóló, szívet megindító a május-esti ájtatosság! A magyar nép falun és városon hatalmas tömegekben vett részt minden évben a május-esti litániákon. Az idén is térdeljen az egész nemzet esdekelve Nagyasszonyunk elé! Kössük meg vele újra és minél többen a szentistváni szövetséget. Elôször is ajánljuk hathatós oltalmába életünk egyetlen biztos irányítóját, katolikus Anyaszentegyházunkat. Kérjük Május Királynôjét, esdekelje ki, hogy a keresztény hit világossága oszlassa el a bûn sötétségét és a pogányság éjszakáját Mária országában.

Kérjük meg Május Királynôjét, vegye oltalmába a sokat próbált magyar családokat: a magyar apákat, hogy keményen állják a mai nehéz idôk küzdelmeit és állhatatos türelemmel viseljék az élet terheit. Oltalmazza és erôsítse meg hivatásuk szeretetében a magyar anyákat, hogy gyermekeikben hûséges és igaz polgárokat tudjanak nevelni Anyaszentegyházunknak és drága magyar hazánknak. Terjessze ki anyai oltalmát a magyar ifjúságra, melynek hite, tisztasága és egyházhûsége oly rettenetes veszélyeknek van kitéve minden pereben.

Kérjük Május Királynôjét, áldja meg a gyárak dolgozó népét, hogy a nehéz robot alatt el ne nehezedjék lelkük. Erôsítse ôket, hogy keresztény hitüket a meg nem szûnô rágalmak és támadások ellenére továbbra is tántoríthatatlanul ôrizzék.

Könyörögjünk valamennyien buzgón Május Királynôjéhez, hogy vegye különös pártfogásába nemzetünknek pillanatnyilag legtöbbet szenvedô rétegét, a magyar föld népét. Tartsa meg ôket a Magyarok Nagyasszonya abban a töretlen keresztény lelkületben, melyrôl különösen 1947-ben és 1948-ban, Boldogasszony évében ország-világ elôtt, a nemzet minden rétegével együtt tanúságot tettek.

Könyörögjünk valamennyien buzgón Május Királynôjéhez, vegye pártfogásába a kitelepítetteket, a hadifoglyokat és minden számkivetésben élô magyart. A Magyarok Nagyasszonya vezesse ôket minél elôbb haza a hontalanságból, hogy az erôszakosan szétszaggatott magyar családok ismét egyesülve ápolhassák megszentelt nemzeti hagyományainkat, kereszténységünket és benne a hagyományos magyar Mária tiszteletet. Addig is tartsa meg a számkivetett magyarságot egyetértésben, erkölcsi tisztaságban, hogy eredményesen munkálkodhassék hazánk felszabadításának szent ügyén.

Májusi ájtatosságainkon kérjük az Apostolok Királynôjét: legyen erôssége a magyar papságnak, eszközöljön ki mindegyiküknek élô hitet, hôsi áldozatosságot, apostoli buzgóságot és a nagy megpróbáltatások idején ezzel tegye ôket boldoggá szent papi hivatásukban.

Kedves Magyar Testvérek! Gondoljunk az idei májusi ájtatosságainkon azokra az impozáns ünnepségekre, melyeknek 1947-ben és 1948-ban csodálója volt ország-világ. Igen nagy kegyelmeket hozott ez az év Mária országának. A legilletékesebb testület, a magyar püspöki kar állapította ezt meg 1948. november 3-án:

,,A magyar püspöki kar -- hangzik a nyilatkozat -- a Boldogasszony éve befejezésének közeledtével Isten iránt érzett nagy hálával tekint vissza azokra a kegyelmekre, amelyek ez idôben oly bôségesen áradtak ki magyar népünkre. Az élô hit, Magyarország Patrónájába vetett bizalom, Anyaszentegyházunkhoz való hûség, országépítô munkakedv és egymás iránt érzett szeretet és összetartás megerôsödése kísérte az ország minden részében Boldogasszony búcsújárását.

Ennek megindítása és állandó erôbentartása történeti érdeme bíboros hercegprímásunknak, aki erôs hittel, lángoló szeretettel és nem csüggedô buzgósággal hirdette népének az igazság és élet igéit.''

A Sátán mindent elkövetett, hogy a Mária-kongresszusokat zavarja, azok megtartását lehetetlenné tegye. Emlékezetünkben vannak még a moszkoviták ravasz gáncsoskodásai és a politikai rendôrség támadásai. A nagy Mária-tisztelô bíborost, Mindszenty József hercegprímásunkat börtönbe vetették, hogy pontot tegyenek felbecsülhetetlen apostoli munkájára, mellyel a hagyományos magyar Mária-tiszteletet terjesztette és erôsítette az egész országban. A bíboros azonban áldozatával csak mélyebbre ültette a Mária-tiszteletet az elnyomott magyarság lelkében.

Kedves Magyar Testvérem! Én tudom, hogy ma, május elsején keserûséggel tölt el az az erôszakolt, primitív felvonulás, melyet az ország lakosságára az idén is rákényszerített az elnyomó, brutális hatalom. Kérve-kérek mindenkit, ne keseredjetek el és fôként ne csüggedjetek el!

A jövô azoké, akik szilárdan remélnek és nem a megalkuvóké!

Amen.

Elhangzott 1955. május 1-én.


Magyarok Nagyasszonya

Kedves Magyar Testvéreim!

Ma Magyarok Nagyasszonyának ünnepét üljük. ,,Az apostoli Szentszék kegyébôl, a magyar történelem szellemébôl és mélyébôl lépett elô ez az ünnep, és üljük most mi, szegény, letört magyarok az Édesanya felé esengô bizakodással. Hiszen a Magyarok Nagyasszonyának tisztelete nem más, mint egy árva, ágtalan, megtépett, megszaggatott nemzetnek odahanyatlása az Isten Anyjának és a nemzet Anyjának lábai elé. Kitárjuk a sebeket, elpanaszoljuk keresztjeinket és csalódásainkat, megmutatjuk arcunkon a szégyenpírt, amit hordozunk.''[16]

Amikor nemzetünk 1896-ban ezeréves fennállását ünnepelte, örömét azzal fejezte ki és háláját azzal rótta le a történelem Ura elôtt, hogy ünnepet szentelt a Magyarok Nagyasszonyának. A sok viszontagságon keresztülment Magyarország a fényes milleniumi ünnepségeken így hálálkodott a nemzet Anyja elôtt: ,,Hozzád fordulunk könyörgô imánkkal, Isten dicsôséges Anyja, Magyarok Nagyasszonya, Szentséges Szûz Mária. Kilencszáz éven át élvezett pártfogásodat megköszönve, kérünk, hogy ezután se vond meg tôlünk anyai jóságodat. Elsô szent királyunk elôre látta népe árvaságát és neked ajánlott minket. Mi tehát nem az idegen félelmével, hanem a gyermek bizalmával fordulunk hozzád, mert tudjuk, hogy sohasem hagytad cserben azokat, akik közbenjárásodért hozzád folyamodtak. Hatalmas szószólónk voltál szent Fiadnál a letûnt századok alatt. Csak így maradhattunk meg tengernyi ellenség közt kereszténynek és magyarnak. Anyai oltalmadban bízunk most is.''

Kedves Testvérek! A mi hagyományos Mária-tiszteletünknek és a Szûz Anyával kötött szövetségünknek alapja Szent István királyunk ünnepélyes cselekedete, amellyel hazánkat a Boldogasszony oltalmába ajánlotta. Történeti krónikájában Hartvik püspök a szent király felajánlását így örökítette meg: ,,Azután atyailag az elnyert igaz hit fenntartására és az igazság követésére inté ôket (ti. a betegágyához hívott egyházi és világi nagyokat), szívükre kötötte a testvéri szeretet láncait, a tisztaság gyakorlását, az alázatos lelkületet, s különösen a kereszténység zsenge vetésének ápolását. E szavak után kezét és szemét az égre emelte s így kiáltott fel: Mennyei királynôm! a világ dicsô megújítója, pártfogásodba helyezem az anyaszentegyházat a papsággal és püspökökkel, az országot pedig a vezetôkkel és az egész néppel egyetemben s tôlük most végsô búcsút veszek és kezedbe ajánlom lelkemet...[17]

Szent István népe 1038 óta tartja ezt a szövetséget. Ismételten megújította elsô szent királya felajánlását. Történelme folyamán mindenkor Boldogasszony népének vallotta magát, országunkat Mária örökének tekintette, imádságaiban e szövetségre hivatkozva könyörgött segítségért.

Szent István végrendeletét sohasem felejtette el a magyar nép. E szövetség alapján rendelte el Szent László, hogy Szûz Máriát Magyarország Pátronája címmel illessük, és országunkat Regnum Marianum-nak, Mária országának nevezzük.

E szövetség erejében bízott Hunyadi János, aki Rózsafüzérrel kardja markolatán indult gyôzelmes csatáiba és fia, Mátyás, aki fogságából kiszabadulva Budán a Boldogasszonynak ajánlotta magát és nemzetét.

A Boldogasszony oltalma alá menekült a nemzet a török megszállás idején és amikor megmenekült, szabadulását a Nagyasszonynak tulajdonította. A török rabságból szabadult nemzet újra a Boldogasszonynak ajánlotta magát. E szabadulásra és felajánlásra emlékezteti a nemzetet Esterházy Pál nádor imája: ,,Hozzád kiáltottak ôseink és minden ínségükbôl kiszabadultak, mert éber szemed folyton-folyvást vigyázott örökségedre, mindörökké áldott Nagyasszonyunk! Tapasztalatból mondhatjuk, hogy éretted áldott meg minket az Úr!''

E szövetség kötelezte a nemzetet, hogy Boldogasszony tiszteletére országszerte templomokat emeljen és képeivel díszítse pénzeit, zászlóit és bélyegeit.

Történelmünk tanúsága szerint Szent István öröksége soha egy pillanatig sem ment feledésbe magyar földön. Élénken emlékezetében tartja a jelen nemzedék, amely történelmünk legnagyobb megpróbáltatásait szenvedi. ,,Mind-mind deportált magyarok vagyunk. Ha a Duna és a Garam mellôl nem vittek ki minket, hát kivittek magunkból, ezeréves múltunkból. Vissza! vissza! Nem a természethez, hanem a történelmi materializmus lobogója alatt számûzött, deportált természetfölöttiséghez, annak Isten után következô tündöklô ormához, Máriához. És amit 1038, 1697 és 1896 magyarja hûségnyilatkozatként elmondott a Magyarok Nagyasszonyához, azt elmondjuk az örvények örvénylésébôl mi, 1947--48 magyarjai is''[18]

Mindszenty bíboros 1948. január 1-én a következô szavakkal mutatott rá az egész nemzet felelôsségére: ,,Felelôssé teszek minden magyart, elsôsorban a katolikusokat a nemzet eme biztos horgonyáért és a hozzá való görcsös ragaszkodásért, hogy a múltévi nyilvános és ünnepélyes elkötelezettségeink nem lesznek csak merô jószándék, vízre írt betû, érett fejjel is csacska gyerekbeszéd...''[19]

A magyar nemzetnek ez az elkötelezettsége: megtérése, vezeklése és engesztelése.

Történelmünk legtragikusabb korszakának hercegprímása is szükségét érezte, hogy újabb szerzôdést kössön a nemzet Anyjával. Imént említett körlevelében kijelentette: ,,Október 8-át, Magyarok Nagyasszonyának ünnepét, majd nyilvános ünneppé tesszük, vasárnapként magunkra vállalt szentmisével és munkaszünettel üljük meg, ha a Nagyasszony ezeréven át mindenkor tapasztalt nagy hatalmával és édesanyai szeretetével átsegít minket a gyászbaborult egek, háborgó tengerek viharán, vészin át.''

A nemzet elkötelezte magát nyilvánosan a Nagyasszonynak Esztergomban a Mária-év megnyitásakor: ,,Egyént családot, nemzetet nem engedünk beöltöztetni testünktôl, lelkünktôl idegen gondolatokba. Ragaszkodunk tépett országunknak a múltból örökölt, kipróbált nagy történelmi alapjaihoz és ápolunk titokban és nyíltan minden fenntartó erôt. Imádkozunk a lelki Szahara hordozóiért, akiknek nincs Máriájuk, akik nem akarják tudni, hogy hazánk a Boldogasszony birtoka. Amit szenvedésben egy évtizede viselünk, azt vezeklésül ajánljuk fel. Felajánlásunkba belevisszük az idegenlégióbeli katonák sóhaját, a Szudéták hulló könnyét, a Mátyusföldje rettegését, a hontalan kifosztottak keservét. Ezek mossák le vezekelve a bûnt! Készek vagyunk szenvedni, Fájdalmas Anyánk, de arra kérünk, emelj fel minket, régi nemzetedet.''[20]

A jelen magyar nemzedék vértanú hercegprímása útmutatása szerint szívébe írta a Boldogasszony tiszteletét és meggyôzôdéssel vallja, hogy ez az eleinktôl reánk hagyott szent örökség szabadulásunk legbiztosabb záloga.

Itt rá kell mutatnom arra a feltûnô jelenségre, amely Mária országában az 1954-es Mária-évben történt. A világegyház Mária-évére esett az a megenyhült egyházpolitika, amely lehetôvé tette, hogy a magyar nép váratlanul ismét nyilvánosan kifejezhette hódolatát a Magyarok Nagyasszonya elôtt. Tudjuk, hogy a bolsevisták megtévesztô és félrevezetô taktikai fogásnak szánták ezt az enyhülést. Hívô embert azonban semmiképpen sem tud megnyugtatni olyan magyarázat, mintha a Nagyasszony közbenjárása nélkül történt volna ez a feltûnô fordulat.

Kedves Testvérek? Múltunk és jelenünk vigasztalóan bizonyítja, hogy Boldogasszonyunk a vele kötött szövetséget tartja.

Édesanyai oltalma és szeretete virraszt fölöttünk.

Éjfél van a Duna táján,

Magyaroknak éjszakáján

Nincs más, ki virrasszon;

Baráttalan, testvértelen,

Hozzád ver a veszedelem,

Boldogságos Asszony.[21]

Jó Anyánk! Te uralkodjál fölöttünk.

Amen.

Elhangzott 1954. október 10-én.


VI. Mit üzen a Zengô?


A Zengô

Kedves Magyar Testvéreim?

A mai szentlecke Szent Pál apostolnak az efezusiakhoz írt levelébôl való. E levelét az Apostol abból a fogságából írta, amely Krisztus elôtt 58-ban kezdôdött Jeruzsálemben és amelybôl csak öt év múltán szabadult ki Rómában a császári törvényszék felmentô ítélete folytán.

Pál apostol harmadik térítô útja végén Jeruzsálembe ment, ahol áldozatot mutatott be a templomban. Néhány kisázsiai zsidó észrevette és felizgatták ellene a lakosságot. Azt kiabálták, hogy Pál mindenfelé és mindenki elôtt a nép, a törvény és a szent hely ellen irányuló tanítást terjeszt. A felbôszített tömeg megragadta és kivonszolta a templomból. Már azon voltak, hogy megölik, amikor a helyôrség parancsnoka, Liziász ezredes, megjelent a csôdületben. Odament az apostolhoz, letartóztatta, bilincsbe verette és bevitette a helyôrségre, az Antónia várba.

Közben kiderült, hogy Pál apostol római polgár. Azután az ezredes arról is értesült, hogy negyven mindenre elszánt zsidó megesküdött, hogy Pált megölik. Ezért egy éjszaka megerôsített ôrizettel átküldötte Cezáreába a római helytartóhoz. Félix helytartó tekintélyes váltságdíjat remélt s ezért két éven át ítélet nélkül fogva tartotta az apostolt.

Krisztus után 60-ban a rómaiak új helytartót küldtek Palesztinába. A zsidó fôtanács az új helytartó, Fesztusz elôtt megismételte a két évvel azelôtt emelt vádakat. Pál apostol azonban, mivel tudta, hogy a zsidók csellel akarják megölni, fellebbezett a császárhoz. Ezután hamarosan hajóra szállt és néhány munkatársától kísérve, elindult a birodalom fôvárosába.

Útközben hajótörést szenvedtek, de azért 61 tavaszán sikerült megérkezniök Rómába. Itt újabb két évet töltött el vizsgálati fogságban. Nagy örömére szolgált azonban, hogy folytathatta apostoli munkáját. Engedélyt kapott ugyanis arra, hogy magánlakásban maradhasson, bár állandóan a császári testôrség egy katonájához volt kötve bilincsekkel.

Mivel minden egyházközség gondját viselte, azokkal az egyházközségekkel, melyeket ô térített a keresztény hitre, levelek útján tartotta fenn a kapcsolatot. Ebben az idôben és így keletkeztek az úgynevezett fogságban írt levelei, köztük az efezusi levél is. Ebbôl a levélbôl való a mai vasárnap szentleckéje, amelybôl röviddel elôbb felolvastuk a fogoly apostolnak efezusi híveihez intézett megható üzenetét: ,,Kérlek benneteket, ne csüggedjetek értetek viselt szenvedéseim miatt. Ez csak dicsôségtekre szolgál'' (Ef 3,13).

Kedves Magyar Testvéreim! Két hónap múlva, november 18-án lesz hét éve annak, hogy ez a Szent Pál-i önfeláldozás, bizalom és szeretet magyar nyelven, magyar apostoli lélekbôl csendült ki. Mindszenty József hercegprímás röviddel letartóztatása elôtt szózatot intézett a magyar néphez. Ebben többek között ezeket mondotta: ,,Nyugodtan nézem a mesterségesen felkorbácsolt hullámokat. Azon a helyen, ahol nem pártok, de az Apostoli Szentszék kegyébôl és bizalmából ôrt állok, a tajtékzó hullámok nem szokatlanok. A történelem változatos... Elôdeim közül azonban senki sem állott annyira eszközök híjával, mint én: Annyi célzatosan megszôtt, százszor megcáfolt, de konokul tovább hirdetett valótlanság nem tajtékzott mind a hetvennyolc elôdöm körül együttvéve sem, mint körülöttem.''

,,Állok Istenért, Egyházért, Hazáért, mert ezt a kötelességet rója rám a nagy világon legárvább népem történelmi szolgálata. Nemzetem szenvedése mellett a magam sorsa nem fontos.''

,,Nem vádolom vádlóimat. Ha a helyzetet idônként megvilágítani kényszerülök, ezt csak nemzetem feltörô fájdalma, kicsorduló könnye, megrázó igazsága teszi.''

,,Imádkozom az igazság és szeretet világáért. Azokért is, akik Mesterem szava szerint nem tudják, mit cselekszenek. Szívbôl megbocsátok nekik.''[22]

Nemsokára hét éve lesz annak, hogy a világtörténelem legkegyetlenebb zsarnokainak helytartói Magyarországon letartóztatták és bebörtönözték az esztergomi érseket. Küzdelme és vértanúsága azóta világtörténelmi távlatot nyert és börtöne az egész magyar nép, azontúl valamennyi szovjet rabságban sínylôdô nemzet tragikus sorsát példázza. Az ítéletet, amelynek ürügyével még ma is fogva tartják, kémkedés, hûtlenség és valutaüzérkedés címén hozták ellene.

Ez a komédia-per volt századunk legnagyobb botránya és a világegyház legbántóbb sérelme VII. Pius pápa bebörtönzése óta. A hit és az emberi jogok védelmében magyar földön folyt le a legkeményebb csata az istentelen marxizmus és a keresztény világnézet között. Az egyházüldözés a történelemben eddig nem látott eszközökkel folyik: a hóhérok nemcsak a keresztények testi életét oltják ki, de szeretnék a hitvallók kezébôl a vértanúság pálmáját is kiragadni.

Mindszenty bíboros elôre tudta, hogy szellemi képességeitôl: értelmének és akaratának használatától megfosztva kell majd a kommunista bíróság elôtt megjelennie. Letartóztatása elôtt pár nappal nyilatkozatot juttatott el a kalocsai érsekhez és az esztergomi káptalanhoz. Ebben kijelentette: ,,Nem, vettem részt semmiféle összeesküvésben. Érseki tisztemrôl nem mondok le. Nincs vallanivalóm és semmit sem, írok alá. Ha mégis megtenném, az csak az emberi test gyöngeségének következménye és azt eleve semmisnek nyilvánítom.''

E nyilatkozat mutatja, hogy bátran, apostoli lélekkel nézett a reá váró szörnyû szenvedések elé. Ez a magatartása csak még nagyobbá tette ôt az egész emberiség szemében. Századok óta nem volt a magyarságnak olyan nagy fia, aki az egész kereszténységnek annyit mondott volna, mint Mindszenty József esztergomi érsek. Más egyházi nagyjaink is gazdagították az egyetemes kereszténységet, de inkább csak egyedi és nemzeti vonással. Mindszenty bíboros azonban egyetemes érvénnyel jelölte meg és fejezte ki az egész kereszténységnek egyedül lehetséges magatartását a jelenkor romboló áramlatával, a marxizmussal szemben.

Mindszenty bíborosban az egyházatyák keménységét láttuk megelevenedni. Beszédei, megnyilatkozásai mutatják, mily lelkesítôen hatottak rá bátor magatartásukkal Szent Ambrus és Aranyszájú Szent János. A maga határozottságát több esetben is a konstantinápolyi érsek szavaival fejezte ki: ,,Zúgnak a habok, rettenetes a vihar, de mi nem félünk, hogy elmerülünk, mert mi sziklán állunk! Ha még úgy dühöng is a tenger, ezt a sziklát nem tudja szétzúzni! Ha még úgy üvölt is az orkán, Jézus hajóját nem merítheti el! Valóban mitôl is félnénk? A haláltól? Az én életem Krisztus és a halál nekem nyereség! A számkivetéstôl? Az Úré a föld és minden ékessége!... Amivel a világ megrettent, azt megvetem, amivel csábít, annak szemébe nevetek.''[23]

Szent Ambrus milánói püspökrôl pedig többször is elmondotta, hogy a harcban álló pogányság és kereszténység között nem hintázott, nem akart a szenátus szemében reálpolitikusnak látszani és nem hagyta el székhelyét. Amikor erre kényszeríteni akarták, kijelentette: Nem hagyom el híveimet és az Egyházat bajában!

Kedves Testvéreim! A magyar hercegprímás eszményképeihez hasonlóan nem hintázott, de még csak nem is ingadozott. Ezért mondta róla a rövidlátás, hogy nem reálpolitikus. Ezt azok mondták, akik csak a látható erôviszonyokat latolgatják és akiknek nincs elég hitük, hogy komolyan vegyék Krisztus szavait: Mit féltek kicsinyhitûek? A történelem már számtalanszor bebizonyította, hogy az evangéliumhoz való töretlen igazodás a helyes reálpolitika. VII. Gergely, VII. Pius és mások idejében ez világosan igazolódott. Mindszenty bíboros magatartásáról is ma egy egész világ állítja: ô volt a reálpolitikus!

Börtönében sem tudták megtörni. Nem igaz, amit a bolsevista hírverés állít, hogy a bíboros kérte a püspökszentlászlói háziôrizetet. Akarata ellenére és bizonyára a hóhérokat is zavarbaejtô történelmi helyzetalakulás folytán a Mecsek-hegység legkiemelkedôbb csúcsa, a Zengô alatt, egy magányos erdei lakban imádkozik és engesztel most a nemzet vértanú apostola. Eszembe jut, hogy pontosan nyolc évvel ezelôtt ezen a mai vasárnapon, szeptember harmadik vasárnapján, Egerben a Mária-napok fôünnepségein Mindszenty bíboros így kezdte beszédét: ,,Zengô hegyekrôl csak az Ezeregyéjszaka meséi regélnek. De Magyarországon délen van egy Zengô és Magyarországon másutt is vannak ilyen zengô hegyek, hogy csak a legkiválóbbakat említsem: Pannonhalma, Esztergom, Eger. A kô bizony itt is kô, de zeng ezeknek a szent hegyeknek minden kis kôporcikája. Ez ôsi szentélyekbôl, vihartépett falakból, az idôrágta sziklákból titokzatos hangok áradnak szét. Csak legyen, aki értse ezeket!''

Kedves Magyar Testvéreim! A magyar hercegprímásnak nincs meg az a lehetôsége, ami Szent Pálnak volt, hogy érintkezhessék jelenleg híveivel. Helyette csak a Zengô kövei beszélhetnek. Ezért mostantól kezdve többször megszólaltatjuk majd a Zengô hegyet, hogy elmondjuk, mit üzen híveinek a nemzet vértanú apostola. Figyeljünk mai üzenetére és kövessük azt hûségesen:

,,A mélyen vallásos nép jobban tud magán segíteni és jobban segíti az Isten is. Legyünk azért most az imádság nemzete, mert ha újból megtanulunk imádkozni, lesz honnét erôt és bizalmat meríteni. Ne veszítsétek el bizalmatokat! Tartsuk meg a mi reménységünk rendíthetetlen vallását. Így lesz erônk a reánk váró küzdelemben!''[24]

Amen.

Elhangzott 1955. szeptember 18-án.


A szentolvasó ereje

Kedves Magyar Testvéreim!

Az Egyház ma világszerte az Olvasós Boldogasszony ünnepét üli. Emlékezik arról a gyôzelemrôl, melyet rózsafüzérrel a kézben a keresztény világ 1571-ben Lepantónál aratott. Rózsafüzér Királynôje ünnepén egy magyar gyôzelemre is gondolunk, melyben a magyar és keresztény seregek 1716-ban Temesvárnál megtörték a török erejét. Ekkor az imádkozó magyarság segítette megszerezni a gyôzelmet. A szentolvasó így lett több ízben is történelmet alakító tényezôvé. Legújabban Fatimából hangzott el a felhívás, hogy az emberiség engeszteléssel, vezekléssel és fôként a rózsafüzérrel mentse meg magát azoktól a szörnyû csapásoktól, melyeket különben el kell szenvednie.

Kedves Testvérek! Elmélkedjünk most a rózsafüzér értékérôl és hatékonyságáról, hogy gyarapodjék azoknak a száma, akik azt naponként imádkozzák Magyarországért, romlott hazánkért, egyházunk szabadságáért és a magyar ifjúságért. Látogassuk most rendszeresen az októberesti ájtatosságokat és ott közösen végezzük a szentolvasót. Az ájtatosság végén a pappal együtt fohászkodjunk az Anyaszentegyház védelmezôjéhez e szép imával: ,,Hozzád menekülünk szorongatásainkban, Szent József!... Könyörögve kérünk: tekints kegyesen az örökségre, melyet Jézus Krisztus saját vérén szerzett... Tartsd távol tôlünk, ó legszeretôbb atya, a tévelygés és romlottság mételyét. Védelmezz az égbôl, ó legerôsebb támaszunk, a harcban, melyet a sötétség hatalma ellen harcolunk és amiként kiragadtad egykor a kisded Jézust a legnagyobb életveszélybôl, úgy védjed meg most is az Isten szent egyházát az ellenséges cselvetésektôl és minden bajtól.''

Ezzel az imával fohászkodik a hívôk serege mindenütt a földkerekségen az októberesti ájtatosságokon Szent Józsefhez, az Egyház védelmezôjéhez. Másutt is harcban áll az Egyház a Sátánnal, de sehol sem folyik olyan ádáz küzdelem a sötétség hatalmával, mint a bolsevizmus által rabigában tartott országokban. Magyarországon is eláradt most a tévelygés és romlottság mételye és megsokasodott a cselvetés, fôként az egyház szolgái körül a hitélet kárára. E bajtól az Egyház védelmezôje és fôként a Rózsafüzér Királynéja tud bennünket megszabadítani, ha pártfogásukért és hathatós közbenjárásukért nem szûnünk meg esedezni.

Kedves Testvérek, a rózsafüzér értékére rávilágít elôször is az a tény, hogy azt a hívek minden században hatalmas számban kedvelték és végezték. Vannak ájtatosságok, melyek egy-két évtized alatt átalakulnak s kihalnak. A szentolvasó több mint 700 éve változatlanul kedvelt ájtatossága egyháziaknak és világiaknak, tanult és egyszerû híveknek.

Egyikünk sem csodálkozik tehát azon, hogy legújabban Fatimából jön az égi üzenet: keresztények, imádkozzátok a rózsafüzért, ezzel mentsétek meg a bûnösöket és ezzel hárítsátok el a földkerekséget fenyegetô veszélyeket! Abból a kinyilatkoztatásból, amelyet a Szent Szûz Fatimában a három egyszerû pásztorgyermeknek adott, az derül ki, hogy a kígyótipró Szent Asszony és a Sátán között századunkban gigászi küzdelem folyik. A fatimai jelenések ismeretesek az egész világon és hitelességükben XII. Pius pápa megnyilatkozásai után józanul kételkednünk nem lehet.

Pontosan abban az évben, melyben a bolsevisták zsarnoki és istentelen uralmukat Oroszországban megalapozták, 1917-ben, a Szûz Anya egy teljes féléven keresztül hat ízben jelent meg három, egyszerû portugál pásztorgyermeknek. Az elsô jelenés 1917. május 13-án történt és az utolsó ugyanebben az évben október 13-án. Ez alkalommal a jelenések hitelességét igazoló napcsodát a jelenlévô hatalmas tömeg is láthatta.

A Szent Szûz a három gyermekre titkokat bízott és fontos felhívást intézett általuk az emberiséghez. Elsôsorban a hívekhez, akiktôl bûnbánatot, vezeklést és engesztelést sürgetett. A Boldogságos Szûz felszólított bennünket: elsô pénteken és elsô szombaton járuljunk a szentáldozáshoz és különös buzgósággal imádkozzuk naponként az olvasót. 1917-ben kijelentette a Világ Királynôje, ha az emberiség felhívását követi és megtér, akkor elkerülheti a második világháború rettenetes csapásait és a bolsevizmus térhódításából származó szörnyû megpróbáltatásokat.

Kedves Testvérek! Ez elôremondott megpróbáltatások évtizedek óta gyötrik az emberiséget. Az emberiség fele és az egyháznak is nagy tartományai az istentelen és kegyetlen bolsevizmus igája alatt senyvednek. Valójában pedig az egész világ beteg, nem is egy, hanem több sebbôl vérzik. Beteggé a kegyetlenség és lázadás, az anyagiasság és a nyomor tette. A nyomor és a belôle fakadó elégedetlenség a hatalmi éhség eszközévé szegôdött és amióta az elégedetleneket és nyomorgókat a hatalmi vágy védi, azóta a nyomor elviselhetetlen, az elégedetlenség leírhatatlan.

Korábban a tôke, most a politika fûzi rabszíjra a munkásmilliókat. Bekövetkezett, hogy az emberiség söpredéke, a kegyetlenek és hóhérok kerültek az országok trónjára. Útonállókból félistenek váltak és tegnapi toprongyosokból elôkelôbb urak lettek, mint amilyenek a kizsákmányoló kapitalizmus hatalmas fejedelmei voltak. Új zsarnokok ülnek a bôség asztalánál és amíg ezek lakmároznak, a rabszolgamilliók új forradalomról álmodoznak. De a bolsevizmus be nem váltott ígéreteiért a proletárnak nemcsak a vérét és testi erejét, hanem a lelkét, a hitét is követeli. A Sátán, a sötétség fejedelme, aki a szegények és elnyomottak védelmezôjének palástjában jár, elérkezettnek látja az idôt, hogy az egész emberiséget igájába törje.

Még Krisztus híveinek egy része is a Sátán malmára hajtja itt a vizet. Most is vannak még hatalmasok, akik erkölcstelen üzelmeiket a kereszténységgel szeretnék palástolni. De majdnem súlyosabb tehertétel a keresztény táborban az a társaság, amely az evangéliumot akarja összeegyeztetni a marxizmussal. Hályog van a szemükön: nem veszik észre, hogy az ô esetleges jószándékuk nem képes igazsággá változtatni a tévedést és hazugságot. Ezek a naiv lelkek veszélyesen zavarják a keresztény világ közvéleményét. E rövidlátásból is hasznot húz már jó ideje a bolsevista taktika. Nem csoda, ha felbomlik a világ gazdasági és társadalmi, mûvelôdési és politikai szerkezete és a meggyötört lelkek révedezve keresik a fényt a szellem éjszakájában.

Kedves Testvérek! A hozzáértôk tudják, mi a baj. Új ember kell! Az új ember kialakításához eszmény kell. Ez az eszmény csak az Úr Jézus Krisztus lehet, az Isten-ember és a legtisztább teremtmény, Mária, az ô szent Anyja. Az Úr Jézus Krisztust és az ô szent Anyját állítják szüntelenül elénk a szentolvasó titkai. Akik a rózsafüzért naponként rendszeresen imádkozzák, azoknak szûntelenül szemük elôtt lebeg az alapvetô igazság: az örök Ige testté lett, hogy minket megváltson és üdvözítsen. Ezt mondja az örvendetes és a fájdalmas olvasó. A dicsôséges olvasó pedig diadallal hirdeti, hogy Krisztus istenségét feltámadása, mennybemenetele és a Szentlélek megjelenése minden kétséget kizáróan bizonyítják. Aki a szentolvasót imádkozza, az tudja, azért élünk e világon, hogy Istent megismerjük, szeressük, neki szolgáljunk és ezáltal üdvözüljünk.

Akik így élnek, azokból lesz a krisztusi ember, aki áldás a társadalomnak, az államnak, a gazdaságnak és kultúrának egyaránt. Ezt mutatja a magyar történelem is. Hazánk legnagyobbjai közül sokan szerették a rózsafüzért. Hunyadi János kardja markolatán viselte gyôzelmes csatáiban, Rákóczi Ferenc házi kápolnájában apródjaival együtt imádkozta és Deák Ferenc az ülések között lévô szünetekben, a nehéz feladatok elôtt, az országházban rózsafüzérét morzsolgatta.

És Mindszenty József hercegprímás pontosan tíz évvel ezelôtt október elsô vasárnapján, székfoglaló beszédében a nemzetre szakadt károk és veszélyek felsorolása után ezt mondotta: ,,Én a milliók imahadjáratában és édesanyámnak mostantól még szorosabbra fogott rózsafüzérében bízom.'' A bíboros 1948. május 13-án pedig a Sziklakápolnában így buzdított: ,,Ha tehetném, a fôvárosban és az országban küszöbrôl-küszöbre járnék és úgy kérnék fel minden családot: engesztelô lélekkel, Magyarországért ereszkedjetek térdre... Minél keresztesebb az utunk másokénál... annál inkább vegyétek és imádkozzátok a rózsafüzért; Magyarországért, romlott hazánkért, égô sebekért, Egyházatok szabadságáért és a magyar ifjúságért. Ma és holnap, rendületlen hittel, reménnyel, szeretettel, az üdvösség sóvárgásával!''

Kedves Magyar Testvéreim! Ma ezt üzeni felénk püspökszentlászlói magányából a Zengôrôl az ország vértanú fôpapja. Ne legyen senki, aki nem érti a zengô hegy buzdító szavát. Imádkozzuk a szentolvasót naponként és erôsítsen meg bennünket a ránk kényszerített harcban a Világ Királynôjének fatimai ígérete: ,,Végsô fokon az én Szeplôtelen Szívem diadalmaskodik majd!''

Amen.

Elhangzott 1955. október 2-án.


Pásztorok a viharban

Kedves Magyar Testvéreim!

Az a csodás gyógyulás, melyet a mai vasárnap evangéliumában olvasunk, akkor történt, amikor az Úr Jézus nyilvános mûködésének elsô évében Judeából visszatért az ország északi tartományába, Galileába. Kánába ment s megérkezése után hamarosan felkereste egy királyi tisztviselô Kafarnaumból, több mint 30 kilométeres távolságból jött és valószínûen Heródes Antipász negyedes fejedelem udvari tisztviselôje volt. Jézus elé járult és elôadta kérését: Halálosan beteg a fia és szeretné, ha a Mester átjönne Kafarnaumba és kivenné gyermekét a halál torkából.

Az Üdvözítô meghallgatta kérését, majd szelíd szemrehányással így szólt: ,,Hacsak jeleket és csodákat nem láttok, nem hisztek'' (Jn 4,48). A fogalmazásból és az evangéliumi részletbôl világos, hogy Jézus megjegyzése nem egyedül a királyi embernek szól. Az Úr Krisztus figyelmeztetését általában ahhoz az elôkelô vezetô réteghez intézte, amely az alázatos és szelídszívû Mesterben nem tudta meglátni a megígért Messiást, annak ellenére, hogy állandóan érdeklôdtek személye felôl. Fel kell tételeznünk, hogy néhányan most is ott álltak körülötte. Az Üdvözítô szelíd szemrehányása természetesen rajtuk keresztül a választott nép zömét érintette s most az írott evangéliumban mindnyájunknak szól.

Mindig voltak és lesznek olyanok, akik a világtörténelembe, vagy a saját egyéni életükbe minduntalan külön isteni belenyúlást szeretnének. Jézus korában honfitársai egyenesen elvárták, hogy Isten rendkívüli beavatkozással szabadítsa meg ôket a gyûlölt rómaiak elnyomása alól. E csodás szabadulásba vetett reménykedés hatása alatt az eljövendô Megváltó alakját és szerepét is meghamisították. Azért, amikor Krisztus megjelent közöttük, kevésnek találták, nem hódoltak elôtte és nem követték tanítását. A Messiástól -- különösen a nép elôkelôi és vezetôi -- nem azt várták, amit Jézus mutatott és ígért. Csalódtak benne, mert abban reménykedtek, hogy a Messiás, mint a választott nép vezére, csodákkal kísért feltûnô harci sikerekkel elôször kiszabadítja ôket a rómaiak rabságából és azután az összes nemzetek fölött kezükbe adja a hatalmat.

E hamis várakozás hatása alatt a Messiás mûvérôl, az Isten országáról is azt képzelték, hogy abban a választott nép és mindazok, akik az egy Istenben való hit elfogadása által hozzájuk csatlakoznak, majd minden földi kényelmet és elônyt élvezni fognak.

Krisztus ezzel a helytelen felfogással fordul szembe s amint az evangéliumok mutatják, megragad minden alkalmat, hogy megértesse: az Isten országa nem étel és ital. Isten országának megjelenését nemcsak feltûnô jelek és csodák kísérik, hanem a lelkek átalakulása, a bûnösök megtérése és az összes nemzetek megszentelôdése megy majd végbe benne és általa. Az Isten országának polgárai a lelki szegények, a szelídek, a békességesek, a tisztaszívûek, az igazságot és az erkölcsi jót szomjúhozók. Sôt Isten országának, nyilván az Egyházról van itt szó, azok a legrangosabb polgárai, akik hitükért üldöztetést, rágalmat és halált szenvednek.

A királyi tisztviselô megértette Krisztus figyelmeztetését. Hitt most már azzal a hittel, amellyel Jézus akarta, hogy higgyen. Nagy bizalommal újra kéri: ,,Uram, jöjj el, míg meg nem hal gyermekem.'' Jézusnak ez a hit tetszik, amelyet nem feltûnô jelek és csodák hoznak létre az akaratnak szinte ellenállhatatlan meghajlásával, hanem amelyet a szív és lélek mélyén a kegyelem mélységes csendben érlel meg. Odafordul hozzá és jóságosan ennyit mond: ,,Menj, fiad él.'' A királyi ember ezzel az új hittel indult el és ment haza. Útközben eléje jöttek szolgái és jelentették, hogy fia életben van. Megtudta tôlük, hogy gyermekét abban az órában hagyta el a láz, amelyben Jézus neki azt mondta: ,,Menj csak, fiad él'' (Jn 4,46-53).

Kedves Testvérek! Ez az Isten-ember feladata: hívôvé tenni minden embert. Ô azért jött, hogy minden embert üdvözítsen és az üdvösség rendjében úgy van, hogy hit nélkül lehetetlen üdvözülni. Jézus azért jött, hogy tanúságot tegyen az igazságról és mindenki, aki hallgat az ô szavára, üdvözül. Mikor eltávozott e földrôl, a feladatot, hogy az embereket az örök üdvösségre vezessék, átadta helyetteseinek és képviselôinek: az apostoloknak, majd azok utódainak, a püspököknek és az ôket szent hivataluk gyakorlásában segítô papoknak. Helyetteseit és képviselôit igen magasra emelte. Nekik adta hatalmát: Amint engem küldött az Atya, úgy, ugyanazzal a hatalommal, küldelek én is titeket. Megtehette, hiszen neki adatott minden hatalom égen és földön. Átadta papjainak tekintélyét: Aki titeket hallgat, -- mondotta -- engem hallgat, aki titeket megvet, engem vet meg. Az Úr Krisztus teljesen azonosította magát helyetteseivel és képviselôivel: azt tanítják, amit ô tanított, azt cselekszik, amit ô cselekedett, barátainak, testvéreinek nevezi és tartja ôket. Sorsuk is azonos az övével: Amint engem üldöztek, titeket is üldözni fognak. Legfôbb feladatuk, amit közvetlenül mennybemenetele elôtt bízott rájuk, ez: Menjetek el az egész világra és hirdessétek az evangéliumot minden teremtménynek. Aki hisz és megkeresztelkedik, üdvözül, aki nem hisz, elkárhozik.

Ezért a katolikus pap hivatása a legszentebb és legszebb ezen a világon. Szent Pál szavaival élve: A katolikus pap Krisztus helyett jár követségben és Isten titkainak sáfára, osztogatója. Feladata: Krisztushoz felemelni a lelkeket. Ô a krisztusi hitigazságok ôre és hirdetôje, Krisztus testének osztogatója, a lelkek orvosa, vigasztalója, erôsítôje. A katolikus papság isteni feladatot teljesít: Isten országát építi és tartja fenn a bûnös világban a lelkek megszentelése által. Ezért a keresztény hívô nép mélységes tisztelettel veszi körül papjait, nagy bizalommal van hozzájuk, egészen kivételes szeretettel gondoskodik róluk és védelmezi ôket.

A papság kitartó munkájától és fáradhatatlan buzgóságától, szent életétôl sok függ Isten országában. Boldog az a nép és az a nemzedék, melynek buzgó és szent papjai vannak! Akik hivatásukhoz hûek, akik rettenthetetlenek és bátran hirdetik az igazságot, akik valóban boldogok, ha üldözést szenvedhetnek az igazságért.

Kedves Magyar Testvérek! Milyen örömmel mondom ki, hogy ma Magyarország a szent papok hazája! Az egész világ csodálja azt a feltûnô jelenséget, hogy mi a tízéves kegyetlen üldözés megpróbáltatásai ellenére görcsösen ragaszkodunk keresztény hitünkhöz. Mindnyájan tudjuk, hogy hôs magyar fôpapok és névtelen papok gyújtották és élesztették a nemzet lelkében azt a lelki és szellemi erôt, amely a magyar kereszténységet és általa a nemzetet ma fenntartja.

A magyar papság zöme -- hála Istennek -- nem felejtette el börtönébe induló bíboros fôpásztorának szavait: ,,Mindig és mindenütt csak az történhetik velünk, amit az Úr rendel vagy megenged. Tudtán kívül egyetlen hajszál sem esik le fejünkrôl. Ô mondotta, mostanra is, ne aggódjatok éltetekrôl, mit egyetek, se testetekrôl, mibe öltözzetek. Mennyei Atyánknak van gondja ránk. Nem lehetünk tehát olyanok és nem viselkedhetünk úgy, mint akiknek nincs reményük és hitük!''[25]

Kedves Testvérek! Sajnos, ismeretes az is, hogy egyes papjaink botránkoztatják híveiket. Meg kell értenünk a hívô mélységes fájdalmát, amit e szerencsétlen papok magatartása és élete jelent neki. Nem mehetünk el szótlanul a lelki kár mellett sem, amit egy-egy megtévedt pap nyájára hozhat. A legsajnálatosabb az, hogy még azt sem lehet elmondani róluk, amivel Jézus óvta követôit a farizeusoktól: Amit mondanak, tegyétek, de cselekedeteiket ne kövessétek! Azok, akiket mi most mély szomorússággal emlegetünk, bábok és megfélemlített figurák egy istentelen, hataloméhes csoport kezében. Szerencsétlenségük, hogy azt kell mondaniok, amit a hit ellenségei adnak szájukba. Testvérek, sajnos, nem tudom valamennyiüket menteni, csak azzal, hogy ôk is gyenge emberek. Lelketekre kötöm azonban: ne tegyétek, amit cselekszenek és ne kövessétek, amit ördögi kényszer alatt nektek mondanak!

Bánjunk velük úgy, ahogyan a börtönbe induló Mindszenty bíboros óhajtotta: ,,Ha volnának köztünk, akiket az idôk idegzetileg megviseltek, kik híveikkel és rémüldözésükkel gyötrelmére vannak önmaguknak, élet- és sorstársaiknak: nyugtalanságukat látva, imádkozzunk értük, hogy háborgó, zaklatott lelkükben csendüljön meg eligazításként és megnyugtatásképp az édes Üdvözítônek a viharzó tengeren feltett kérdése: Mit féltek kicsinyhitûek? -- Imádkozzatok -- folytatja a hercegprímás -- pásztor és nyáj szüntelenül egymásért.''[26]

Kedves Magyar Testvéreim! Ezt üzeni nekünk ma a fogoly bíboros szavaival a Zengô. Ha pásztorok és nyáj ez üzenetet megértik és szûntelenül imádkoznak egymásért, akkor nyugodtan nézhetjük a körülöttünk felkorbácsolt hullámokat. Azok nem meríthetnek el bennünket.

Amen.

Elhangzott 1955. október 16-án.


A sötétség fejedelme

Kedves Magyar Testvéreim!

Anyaszentegyházunk Szent Pál apostol szavaival figyelmeztet bennünket a mai szentleckében: ,,Testvérek: öltözzetek az Isten fegyverzetébe, hogy meg tudjatok állni az ördög cselvetéseivel szemben.. Mert nem a test és vér ellen kell tusakodnunk, hanem a fejedelemségek és hatalmasságok ellen, e sötét világ kormányzói és az égi magasságok gonosz szellemei ellen'' (Ef 6,11-12).

A nemzetek apostola e sugalmazott írásában félreérthetetlenül tanítja, amit egyébként minden vallásos hit vall, hogy vannak az embernél kiválóbb tiszta szellemi lények. A katolikus vallás szerint Isten tiszta szellemi lényeket is teremtett, akiket angyaloknak nevezünk. A kinyilatkoztatás azt is tanítja, hogy ezekbôl a kiváló szellemi lényekbôl többen vétkeztek és ezek örök kárhozatba jutottak. Mivel sorsukon változtatni nem tudnak, gyûlölik Istent és irigykednek az örök életre meghívott emberre. E gyûlöletük és irigységük hajtja ôket, hogy keresztezzék Isten terveit és elszakítsák tôle az embereket. Ezt azzal érik el, hogy bûnre kísértenek és ahol csak lehet, pusztítják üdvösségünk eszközlôjét, az Egyházat.

A Szentírás világos helyei tanúskodnak a jó és rossz angyalokról szóló hittételünk mellett. Szent Péter apostol második levelének második fejezetében ezt olvassuk: ,,Isten nem kegyelmezett a vétkes angyaloknak, hanem, sötét alvilági mélységekbe taszította ôket''. Szent János apostol elsô levelének harmadik fejezetében ezt írja: ,,Aki bûnt követ el, az ördögtôl van, mert az ördög kezdettôl fogva bûnös. Azért jelent meg az Isten Fia, hogy az ördög mûveit lerontsa.'' Az Úr Krisztus maga tanítja, hogy az utolsó ítéleten az örök bíró így szól majd az elkárhozott emberekhez: ,,Távozzatok tôlem, az örök tûzre, mely az ördögnek és angyalainak készült'' (Mt 25,41).

A kinyilatkoztatás arról is értesít bennünket, hogy a gonosz angyaloknak fejedelmük van. A Szentírás gyakran említi, hogy ez a világ a Sátán birodalma. Szent Pál a korintusiakhoz írt második levelének negyedik fejezetében a Sátánt a világ ,,istenének'' nevezi, aki elvakítja a hitetlenek értelmét, hogy ne ragyogjon számukra Krisztus evangéliumának világossága. A világ fejedelme mindent elkövet, hogy megakadályozza Isten országának, az Egyháznak kibontakozását és virágzását. Ezzel akarja elérni, hogy minél több embert kárhozatba taszítson. Komoly és megrendítô az a figyelmeztetés is, amit a Sátánról Szent Péter apostol elsô levelének ötödik fejezetében mond: ,,Óvatosak és éberek legyetek. Ellenségtek az ördög, mint ordító oroszlán jár körül, keresve, kit nyeljen el. Szálljatok vele szembe keményen a hit erejével.''

A Sátán vitte bûnbe az ôs-szülôket és így általa jött az elsô bûn a világba. Megkísértette magát az Urat is és nem kímélte apostolait sem. Jézus figyelmeztette Pétert: ,,A Sátán megkívánt titeket, hogy megrostáljon benneteket, mint a búzát'' (Lk 22,31).

Kedves Testvérek! Amint látjuk, a kinyilatkoztatás és a tévedhetetlen Egyház tanítása szerint vannak angyalok és gonosz szellemek. Egyházi ájtatosságokban a jó angyalok közbenjárását kérjük, másokban a gonosz lelkek cselvetéseivel szemben segítségért esedezünk. Minden csendes szentmise végén Szent Mihály fôangyalhoz fohászkodunk: ,,A Sátánt és a többi gonosz szellemet taszítsd vissza a kárhozat helyére!''

De az angyalokban és a gonosz szellemekben való hit egyetemes vallástörténeti jelenség is. Ez egyetemességnek csak az lehet kielégítô magyarázata, hogy ez a hit az ôskinyilatkoztatásból származik és késôbb az összes vallások megôrizték.

Az angyaloknak és az ördögöknek tevékenysége a gondviselés rendes keretei között mozog, azért közvetlenül azt meg nem tapasztalhatjuk. A hittudósok és történetbölcselôk ismernek azonban egy tapasztalatból merített érvet is, amely hozzáértô és nem elfogult ember elôtt bizonyíték a gonosz lelkek létezése és tevékenysége mellett.

Mint legfeltûnôbb jelenségre rámutatnak arra a tényre, hogy a Sátán állandóan hadat visel az Isten országa, az Egyház ellen. Annak ellenére, hogy a föld különbözô részein más-más ürügyekkel robbantják ki ezt a harcot, ki lehet mutatni, hogy minden egyházellenes támadás végsô célja a lelkek romlása, kárhozatba döntése. Ha vizsgáljuk azokat a fegyvereket, melyekkel ez az egyházellenes harc folyik, rájövünk, hogy ezek egy olyan természetfölötti hatalom eszközei, aki csatlósaiban pokoli gyûlöletet és sátáni gonoszságot képes kelteni.

Nemcsak hittudósok, de történetbölcselôk is vallják, hogy enélkül az emberfölötti sötét hatalom beavatkozása nélkül alig lehetne érteni, hogyan képes ember ember ellen akkora rosszakarattal, olyan gyûlölettel, vadsággal és kegyetlenkedéssel fellépni, mint aminek pl. ebben a mi kegyetlen korunkban tanúi vagyunk. Kétségtelenül helyes a keresztény történetbölcselôknek az a megállapítása, hogy a történelemben rengeteg esemény puszta talány és rejtély maradna, ha értelmezésüknél kikapcsolnók a természetfölötti elemet. Vannak történelmi jelenségek, melyeket nem lehet megmagyarázni sem a hatalomért és létért való küzdelemmel, sem a gazdasági harc és elnyomás tényével. Valóban a történelem értelmezésénél nem lehet mellôzni a természetfölötti elemet. A történelemben itt van az Isten, de itt van a világ fejedelme, a Sátán is. A Sátán mûködése nélkül képtelenség volna megérteni az emberi elvakultságnak és gonoszságnak azt a fokát, amilyent egyes korok, köztük a mienk is, felmutatnak.

Kedves Testvérek! Mi az Egyház és a kinyilatkoztatás csalhatatlan tanításában feltétlenül hiszünk. Az ô tekintélyük alapján elfogadjuk az angyalok és gonosz lelkek létezésérôl szóló és elénk adott hittételt. Elôttünk azonban, mai nemzedék elôtt, kétségtelenül bizonyító erôvel bírnak azok az érvek is, melyeket a hittudósok és történetbölcselôk a Sátán tevékenysége mellett mint tapasztalati érveket felhoznak. Sôt, ha a kérdés nem kimondottan hittétel körül forogna, majdnem azt merném mondani, hogy a Sátán mûködésérôl nekünk tapasztalati ismeretünk is van.

Sohasem felejtem el azt a dunántúli gazdát, aki elôttem nagyon szemléletesen mutatott rá erre a kétségtelenül feltûnô tapasztalati valóságra. Egyszerû józan ésszel kimondotta azt a nagy igazságot, amit történettudósok és hittudósok sokoldalú tudományos felkészültséggel latolgatnak.

Néhány évvel ezelôtt, éppen így ôszi idôben, vendég voltam egyik vasárnapon egy dunántúli falusi plébánián. A gazda, akirôl említést tettem, a fiatal káplán miséje és szentbeszéde után bejött a plébániára. Ott éppen velem találkozott, aki röviddel elôbb tanára voltam a papnevelôintézetben fiatal káplánjuknak. Megszólított a folyosón és tettetett rosszallással megjegyezte: Tessék mondani, miért nem képezik ki a szónoklásban jobban ezeket a fiatal papokat? Még azt sem tudják, mirôl kell prédikálni, vagy mirôl nem kell beszélni! -- Mirôl beszélt a káplán úr? -- kérdeztem csodálkozva. -- Arról prédikált, hogy van ördög, aki a megváltás kegyelmét visszautasító hitetlen embereket felhasználja gonosz tervei megvalósításában. -- Dehát, ez nagyon jó szentbeszédtéma. Ez a hittétel igen lényeges és alapvetô a keresztény hittanban. Nem értem, -- mondtam neki -- mi kifogása lehet ellene? -- Ez igaz, de tessék mondani: ki kételkedik ma Magyarországon ebben a hitigazságban, amikor mindegyikünk itt látja naponként a saját szemével bizonyos emberek ördögi cselekedeteit?

Ez a dunántúli gazda, akinek volt keresztény hite és aki józan eszének világos útmutatását követte, a hittudomány és történetbölcselet által felvetett kérdésre megtalálta a helyes feleletet.

Kedves Magyar Testvéreim! E nehéz kérdésben is az az igazság, amit Mindszenty bíboros nyolc évvel ezelôtt Máriaremetén százezer férfizarándok elôtt mondott: ,,A búzának és a konkolynak, a szeretetnek és a gyûlöletnek az együttese akkor szûnik csak meg, amikor majd utoljára húzódik le a világtörténelem függönye. Addig azonban a világtörténelem, meg egyes népek története is, idôrôl-idôre gyengébb vagy erôsebb siralomvölgye, könnyek világa. Addig a gonosz bitorolja természetfölötti erôvel a szédítô hatalmat az emberek világa fölött, amelynek tulajdonosa a bukott angyalok legnagyobbja: a Sátán. Errôl a Sátánról -- folytatta a bíboros -- nem kell azt gondolnunk, hogy puszta képzelet lenne, vagy hogy a rossznak és bûnnek megszemélyesítôje, mint ahogyan a hitetlenek mondják. A Sátán nem mumusa a világtörténelemnek és az emberi nemnek, mert a Sátán élô valóság... A Sátánnak az a célja, hogy Istentôl emancipálja, felszabadítsa az embert, s amikor az ember megszédülve elhiszi már, hogy a szédítô hatalomnak ô a birtokosa, akkor veszi észre, hogy a tömeg mélyén, a rabszolgák között van.''[27]

Kedves Testvérek, ez a Zengô mai üzenete számunkra s nekünk meg kell értenünk, hogy ezt mûveli végeredményben a Sátán. Jegyezzük meg az apostol szavát: ,,Öltsétek magatokra az Isten fegyverzetét, hogy helyt tudjatok állni az ördög cselvetéseivel szemben!'' (Ef 6,10). -- ,,Ne felejtsétek, hogy Isten, minden kegyelem szerzôje, aki rövid szenvedéstek után Jézus Krisztusban örök dicsôségre hívott meg titeket, maga készít majd fel, maga erôsít, izmosít és szilárdít meg. Neki legyen dicsôség mindörökkön-örökké!'' (1Pt 5,10-11).

Amen.

Elhangzott 1955. október 23-án.


VII. Magyar szentek


Szent István

Kedves Magyar Testvéreim!

A nemzeti szentek ünnepein bennünk magyarokban is, mint minden régi keresztény nép fiaiban, megelevenednek százados történeti emlékek és felragyognak bíztató, erôt adó remények. Szent Istvánnak évrôl-évre visszatérô ünnepe talán minden más ünnepnél alkalmasabb arra, hogy ôt dicsérve vigasztaló emlékezéssel szálljunk vissza ezeréves múltunkba és bátorító reménységgel tekintsünk jövônk felé.

Kedves Testvérek! Közhelye a magyar történetírásnak, hogy elsô szent királyunk mentette meg a pusztulástól nemzetünket, még pedig úgy, hogy ôseinket odavezette Krisztus keresztjéhez. Itt ráhullott lelkére a megváltás vére és egy rövid emberöltô alatt kereszténnyé lett az egész nemzet. Állami, gazdasági és társadalmi berendezkedésének alappilléreit az evangélium tanítására építette.

Keresztény lett egész kultúránk, melyben István király munkatársaival és mûvének folytatóival megteremtette a régi, maradandó értékek és a keresztény eszmék remek szintézisét. Így készítette elô világhírû magyar tehetségek kibontakozását. Szent István bölcs intézkedései nyomán indult el a magyar nép az emberi mûvelôdés magaslatai felé. Elsô szent királyunké az érdem, hogy nemzetünk értékeivel, eredményeivel és a kereszténység védelmében felmutatott teljesítményeivel hamarosan méltó társa lett az európai nemzeteknek. Neki köszönhetjük, hogy ehhez a keresztény kultúrközösséghez tartozunk most a bolsevista leigázottság éveiben. Ez biztosítékunk arra, hogy a marxizmus nemzeti és állami létünket fenyegetô zagyva tanításai nem találnak talajra magyar földön.

A bolsevisták kezdettôl fogva jól látják, mit jelent nekünk Szent István és az ô öröksége, a kereszténység. Tudják, hogy az Istenben hívô ember sohasem teszi magáévá annak a kommunizmusnak társadalmi, gazdasági és állami rendjét, melynek alapja a dialektikus és történelmi materializmus ôrült tételeire felépített istentagadó marxizmus.

A bolsevisták nem is tétlenkedtek. A megszállás elsô éveiben taktikai meggondolásokból tartózkodtak a nyílt vallásüldözéstôl. Inkább megtévesztéssel, félrevezetéssel, zavarkeltéssel, hitellenes agitációval és egyházellenes sajtóval akartak célt érni. Összeszorított ajakkal nézték végig az állandóan százezrekbôl álló tömeget, mely a szentistvánnapi körmeneteken ájtatos énekével és könyörgô imájával felvonult éppen annak dokumentálására, hogy a keresztény hitet és erkölcsi elveket nem engedi kiirtani a magyar földrôl. Tehetetlen dühükben elôször mindenféle ürüggyel zavarták az impozáns vallási manifesztációkat. Késôbb kényszerültek eltörölni magát az ünnepet. A kommunista rezsim azóta a terror minden elképzelhetô eszközét évrôl-évre alkalmazza avégett, hogy augusztus 20-án, Szent István napján, a magyar néppel ünnepeltesse azt az alkotmányt, melyet nemzeti léte megsemmisítésére önkényesen Moszkvában rendeltek el.

A moszkoviták kormánya, hogy a szent király örökségét, a kereszténységet kiirtsa, zaklatásaival és törvénytelen rendeleteivel egymásután semmisítette meg a kereszténység intézmémyeit. Elôször kinyújtotta kezét az ifjúság felé. Felszámolta a keresztény ifjúsági egyesületeket, elvette a hitvallásos iskolákat, rendeletileg megszûntette a kötelezô iskolai hitoktatást, azután a szülôkre és tanerôkre gyakorolt terrorjával azt fakultatív alakjában is lehetetlenné tette. Egyidejûleg megbénította a keresztény sajtót és még a hitbuzgalmi irodalmat is. Elnémította a kereszténység vezéreit és hôs védelmezôit: Mindszenty bíborost, Grôsz érseket, Pétery püspököt, egyházi és világi munkatársaik százaival együtt. Elhurcolta erôszakosan a szerzeteseket és így kapcsolta ki ôket a lelkipásztorkodásból, a karitatív munkából és a népnevelésbôl. Megalkotta a hírhedt Állami Egyházügyi Hivatalt azzal a rendeltetéssel, hogy a kisszámú békepap felhasználásával necsak az egyházkormányzatot, de még a lelkipásztorkodást is ellenôrizhesse. Állandóan egyház- és vallásellenes agitációt fejt ki a pártszervezetekben, ahová kényszereszközökkel tereli be a kenyér néma rabszolgáit.

Azonban minden terror, ravasz megtévesztés, agitáció ellenére a szent király öröksége, a kereszténység ma talán erôsebben él a nemzet lelkében. mint valaha. Titkos ágensek ellenôrzik és feljegyzik a templomba menôket, a misehallgatókat, gyónókat és áldozókat, számontartják, kik kötöttek házasságot a templomban, kik iratták be gyermekeiket hittanra. A hit megvallásáért állásvesztés, nyomor és szegénység, sokszor internálás, kényszermunka vagy börtön és fegyház jár. És mégis -- új igazolást nyer ma magyar földön a régi tertulliánuszi mondás: Sanguis martyrum semen est christianorum: A mártírok vérével öntözött földön még virágzóbbá válik a hitélet.

S ez a tény minket, akik itt szabad földön szólhatunk, nemcsak feljogosít, de kötelez is arra, hogy szenvedô népünk akaratát helyesen megfogalmazzuk és kimondjuk.

Ez a tény mindenekelôtt azt követeli tôlünk, hogy a szabad világ közvéleménye elé tárjuk és minden emigráns magyarhoz is eljuttassuk a magyar nép néma magatartásában kifejezett akaratát. A néma akarat ezt mondja: Szent István országának sem társadalmi, sem gazdasági, sem állami, mégkevésbé szellemi életét, nem lehet más alapokra helyezni, csak keresztény erkölcsi elvekre. Kultúránk alapja nem lehet más, csak a kereszténység, mellyel a nemzet elsô szent királyunk bölcs akarata folytán szerencsésen egybeforrott.

Kedves Magyar Testvérek, biztosak vagyunk abban, hogy a moszkovita elnyomók uralma tovább gyengül és így nem lesz módjuk arra, hogy Szent István örökét magyar földön kiirtsák. Számukra nincs is ma Szent István napján több mondanivalónk. Legfeljebb érvényesülési vágytól fûtött, silány magyaroknak, percemberkéknek teszünk fel egy kérdést: Ki menti majd meg a nemzet jogos haragjától azokat, akik meggondolatlanul, az elnyomók kegyeiért versengve, pusztítják Szent István örökségét?

Sokkal fontosabbnak tartjuk ma, hogy komolyan figyelmeztessünk egy olyan veszélyre, amely nemcsak ma, de holnap is sok kárt okozhat a nemzetnek. Azokra gondolunk, akik akár otthon, akár az emigrációban, valamilyen ködös magyar marxizmus születésénél óhajtanának közremûködni. Komoly figyelmeztetésünk volna ezek számára. Megmondtuk már, hogy milyen jogon. Figyelmeztetésünkben és kérésünkben az otthoni magyarság néma akaratát mondjuk ki: a magyar nép nem, hajlandó soha semmiféle istentagadó rendszert meghonosítani, megmagyarosítani. A keresztény magyarság nem hajlandó a tévedést és sötétséget, az ateizmust és a bûnt megkeresztelni. Egyszerûen azért nem, mert istentagadás és kereszténység összeférhetetlen ellentétben vannak. Csak ôrült gondolhatja ezt a két fogalmat egymás mellett. Keresztény marxizmus keresztény istentagadás lenne!

A tévedést és sötétséget majd megszünteti a tisztánlátás. Ezért a megtévesztetteket az újjáépült keresztény országból nem is akarjuk kizárni. A bûnösöknek ott van a bûnbánat és vezeklés útja.

A bûnnek azonban, az istentagadásnak, tehát a marxizmusnak is dialektikus, biológiai, mechanikus és bármely elképzelhetô anyagelvû alapjával együtt el kell tûnnie a magyar földrôl. Ez a magyar nép akarata. A hívô nép ugyanis tudja, hogy a bûnt, az istentagadást nem lehet megkeresztelni. A legelemibb hittételek közé tartozik, hogy a keresztségben megsemmisül, mindenestôl eltûnik a bûn.

Figyelmeztetünk tehát mindenfajta haladó katolikust, vagy élenjáró keresztény békeharcost, aki akár itt, akár ott az istentagadó marxizmus megkeresztelésének lehetôségén töri a fejét, hallgasson a néma magyar akaratra.

Hazája sorsán borongva írta a csüggedés perceiben a költô:

,,Multadban nincs öröm,

Jövôdben nincs remény''[28]

Én azonban ma hangos szóval hirdetem, hogy keresztény múltunkban igenis van öröm és keresztény jövônkben van egyedül remény.

Amen.

Elhangzott 1954. augusztus 22-én

Scheyernben, a németországi magyarok Szent István ünnepségén.


Szent Erzsébet

Kedves Magyar Testvéreim!

Mai szentmisénket a magyar édesanyákért ajánljuk fel. Azért tesszük ezt, mert ma a gondokkal küzdô magyar családanyákat különösebben szeretnôk Árpádházi Szent Erzsébet oltalmába és pártfogásába ajánlani.

A keresztény világ két nappal ezelôtt, november 19-én, hódolt e szent magyar asszony elôtt, aki kiemelkedô alakja a keresztény középkornak. Nálunk az a szokás, ha az ünnep nem esik vasárnapra, mint idén is, akkor a rákövetkezô vasárnapon üljük meg a magyar asszonyok e szent példaképének és pártfogójának ünnepét.

Szent Erzsébet magyar királyi családból származott. 1207-ben született Pozsonyban. Atyja, II. Endre, Hermann thüringiai ôrgróf fiával, Lajossal jegyezte el. A kor szokásainak megfelelôen a gyermek Erzsébet az eljegyzés után elkerült a szülôi házból. Ettôl kezdve idegen fejedelmi udvarban, Wartburg várában nevelkedett, mint a thüringiai ôrgróf fiának jegyese.

1221-ben egybekelt vôlegényével. Házassága boldog volt. Két fia és három leánya született. Ezek közül egyet, Gertrudot, késôbb szentté avatott az Egyház. Erzsébet kora ifjúságától kezdve kifogyhatatlan szeretettel szerette a szegényeket és a betegeket. Férje, Lajos, teljes megértéssel támogatta Erzsébet jótékonyságát. 1227-ben az ôrgróf a Szentföldre készült, de útközben hirtelen meghalt.

Erzsébet 20 éves korában maradt özvegyen. A támasz nélkül maradt, idegen származású özvegyen a rokonok most kitölthették bosszújukat. Különösen sógora, Henrik, bánt vele kegyetlenül. A fejedelmi birtokharácsolás korában sehogyse tudta Erzsébetnek megbocsájtani, hogy egyik eladott fejedelmi birtok árából 64 ezer aranyat fordított kórházak alapítására és szegények támogatására. Henrik a fiatal özvegyet télvíz idején gyermekeivel együtt kiûzte Wartburg várából. Erzsébet, a magyar király leánya, a thüringiai fejedelemasszony ezután három évig a legnagyobb nyomorban tengette életét.

Csak a bambergi püspök tudta kieszközölni három év múltán, hogy Henrik kiegyezett vele. A kiegyezés folytán Marburg várát és környékét kapta. Erzsébet ettôl kezdve csak szegényeinek és betegeinek élt és mint Szent Ferenc harmadrendjének tagja, önkéntes szegénységet vállalt. Egykori feljegyzések szerint mindig vidám, derûs és szeretetreméltó volt.

Legnagyobb megpróbáltatásai közepette háladalt zengett az Istennek. Soha nem zúgolódott az emberi gonoszság és hálátlanság miatt. Mikor sógora Wartburg várából kitaszíttatta, gyermekeivel együtt egy istállóban talált éjszakára menedéket. Az istálló láttán végtelen öröm töltötte el a lelkét. Úgy érezte, hogy nagy kegyelemben részesült, mivel gyermekeivel együtt hasonlóvá lehetett a betlehemi istállóban szállásra talált Szent Családhoz. Efölött érzett nagy örömében, miután gyermekeit a szalmán elaltatta, felkereste az egyik közeli kolostort és a szerzeteseket arra kérte, énekeljék vele a Te Deumot Istennek e nagy kitüntetéséért.

Árpádházi Szent Erzsébet fiatalon, 24 éves korában halt meg 1231-ben. Halála után négy évre már az oltár magasságába emelkedett. IX. Gergely pápa 1235-ben szentté avatta. Azóta igen nagy tiszteletnek örvend az egész világon. Számos szerzetes-társulatot és jótékonysági egyesületet helyeztek oltalma és pártfogása alá. Egy róla szóló himnusz ,,gloria Teutoniae''-nak, Németország dicsôségének mondja. A németek ,,die größte deutsche Frau''-nak, a legnagyobb német asszonynak nevezték el.

A magyar nemzet századokon keresztül megkülönböztetett tiszteletben részesítette nagy szülöttét, Árpádházi Szent Erzsébetet.

Nagyon szükséges, hogy a mai nehéz idôkben e szent magyar asszonynak tisztelete minél mélyebb gyökeret eresszen a magyar anyák lelkében. Nemzetünk érdeke is megköveteli, hogy Árpádházi Szent Erzsébet legyen vonzó példaképük és hathatós pártfogójuk az ezer gonddal küzdô magyar édesanyáknak.

Kedves Magyar Testvéreim! Szent Erzsébet tiszteletének elmélyítése és hathatós pártfogásának biztosítása valóban magyar nemzeti érdek. S ez juttatja eszünkbe a magyar nôknek egyik impozáns budapesti hitvalló megnyilatkozását.

1947. február 23-án a magyar asszonyok és leányok ünnepséget akartak rendezni a Sportcsarnokban. A politikai rendôrség megakadályozta, hogy a rendezôség megkaphassa a csarnokot. A tervezett és erôszakosan megakadályozott ünnepély helyett a magyar nôk Mindszenty József hercegprímás szentmiséjét és szentbeszédét hallgatták meg a Bazilikában. A hatalmas épület nem tudta befogadni a katolikus nôk beláthatatlan seregét. Künn is, az olvadó hóban tízezrek hallgatták a megafonokon közvetített szentmisét.

Az evangélium után a bíboros hercegprímás a szószékre lépett. Szentbeszédjében kiemelte: a katolikus asszonyoknak kötelessége családjukat és az egész magyar életet visszavezetni Krisztushoz. Csak a krisztusi hit adja meg azt a leküzdhetetlen, hatalmas erôt, amelyre a lelki romokat újjáépítô hazának szüksége van.

Mindszenty József bíboros szentbeszédje után fogadalmat tettek a magyar asszonyok. Ma, Szent Erzsébetnek, a magyar nôk példaképének és nagy pártfogójának ünnepén, erre a fogadalomra szeretnôk emlékeztetni a magyar családanyákat.

1947. február 23-án Mindszenty bíboros-prímás beszéde után a munkásnôk nevében a következô fogadalom hangzott el a budapesti Bazilikában:

,,Mi, katolikus munkásnôk, hitet teszünk vallásunk és egyházunk mellett. Amikor nehéz munkával hazánkat romjaiból újjáépítjük, egyúttal Isten dicsôségét is akarjuk szolgálni. A szeretet isteni parancsa szerint mindenkinek testvérkezet nyújtunk, hogy Isten áldása legyen hazánkon, családjainkon és munkánkon.''

A magyar értelmiség asszonyainak fogadalma 1947. február 23-án a Bazilikában így hangzott:

,,Mi, a katolikus értelmiség asszonyai és leányai, elfogadjuk és vállaljuk a mostani idôk sok nehézségét Árpádházi Szent Erzsébetnek és Szent Margitnak példája nyomán. Tudjuk, sok szenvedés tüzében kell megtisztulnunk s azt is tudjuk, hogy a bûnbánat és vezeklés építô erô. Bízunk abban, hogy ez mind közelebb hoz bennünket Istenhez és egymáshoz és így képesek leszünk a szeretet erejében megôrizni, amit Isten reánk bízott: otthonunkat, családunkat.''

A magyar falu asszonyai így tettek fogadalmat a hercegprímás beszédje után:

,,Mi, a magyar falvak asszonyai és leányai, pontosan és hûségesen akarjuk az Isten parancsainak útját járni, hogy tiszta és keresztény életünkkel kiérdemeljük becsületes és lelkiismeretes munkánkra az Isten áldását. Olyan szerencsések vagyunk, hogy a teremtés munkatársai lehetünk. Kötelességünknek tartjuk, hogy tiszta lélekkel álljunk a teremtés munkája mellett. Kötelességünknek tartjuk, hogy minden magyar testvérünket részesítsük munkánk eredményében. Erôsen bízunk családunk, falunk, országunk megújulásában. Ezt a bizalmat szeretnôk továbbadni mindazoknak, akik nem láthatják Isten jóságát és szeretô gondoskodását olyan közelrôl, mint mi.''

Benn a Bazilikában és künn a havas téren térdre borulva tettek hitet a katolikus asszonyok Krisztus és Egyháza mellett. Ünnepélyesen megígérték, hogy a magyar kereszténységre szakadt nehéz idôkben a hitet, az erkölcsöt és a szeretetet megôrzik szilárdan -- minden áldozat árán -- a magyar családi szentélyekben.[29]

Kedves Magyar Édesanyák! Ezt a hét és fél évvel ezelôtt tett fogadalmat kell ma Szent Erzsébet ünnepén megújítanotok. Minden okotok megvan arra, hogy Szent Erzsébethez hasonlóan ma, a tízéves vallásüldözés után Te Deum-ot énekeljetek az Istennek. Isten adta azt a kegyelmet, amelynek erejével a rátok szakadt ezer gond közepette maradéktalanul teljesítettétek fogadalmatokat: megôriztétek a hitet, a szeretetet és a keresztény erkölcsöt a magyar családi szentélyekben.

A ti áldozatos helytállástok eredménye, hogy a jelen leigázottság éveiben a marxizmusnak nemzeti és állami létünket fenyegetô ostoba tanításai nem találnak talajra a magyar ifjúság lelkében. Ti vettétek körül a magyar családi szentélyeket a keresztény erkölcs erôs védôgátjaival, melyeken az ellenség terrorja nem tudott áthatolni. Nektek köszönjük, hogy a tízéves üldözés ellenére a kereszténység ma talán erôsebben él a nemzet lelkében, mint valaha történelmünk folyamán. Nektek köszönhetjük, hogy ifjúságunk megfogadta Mindszenty hercegprímás szavát: ifjaink és leányaink nem fogadtak be árvízi öntvényeket és hordalék elemeket megszentelt hagyományaink helyébe. Nektek köszönjük, hogy a magyar családi szentélyekben él az evangélium, töretlenül áll a két kôtábla és mûködik benne a kegyelmi élet zuhatagja Egyháznak és Hazának javára.

Kedves Magyar Édesanyák, amikor ezt hálásan megköszönjük ma nektek, Árpádházi Szent Erzsébethez azért könyörgünk: Oltalmazza és erôsítse áldozatos hivatásukban továbbra is a magyar anyákat, hogy gyermekeikben hûséges és igaz polgárokat neveljenek az Anyaszentegyháznak és drága magyar hazánknak.

Amen.

Elhangzott 1954. november 21-én.


Szent Margit

Kedves Magyar Testvéreim!

Három nap múlva, január 19-én ünnepeljük Árpádházi Szent Margit ünnepét. Ez a vezeklô és engesztelô liliomos királylány a magyar történelemnek legbájosabb és egyik legjelentôsebb alakja. Mai szentmisénket az ô tiszteletére ajánljuk fel. Így is szeretnôk pártfogását leesdeni azokra a magyar leányokra, akik elé ôt ma követendô példaképül óhajtjuk állítani.

Árpádházi Szent Margit 1242-ben született Trau várában. Szülei: IV. Béla és Mária királynô, ide a dalmát partokra, az ország legnyugatibb részébe menekültek a királyi udvarral együtt Dzsingisz kán fergetegként elôretörô hadai elôl. A tatárok 1241-ben betörtek a Kárpátokon keresztül és Muhinál megsemmisítették a magyar király csapatait. Ezután kényük-kedvük szerint pusztították az ország értékeit. Szolgaságba hajtották az egész nemzetet. Rengeteg családot kiirtottak, nem kímélték még az asszonyokat és gyermekeket sem. Sötét és szomorú, egyetemes gyász borult a magyarságra.

A különben tehetséges és népe javát szolgáló király tehetetlen aggodalommal volt kénytelen szemlélni az ország pusztulását. Hadseregét az ellenség megfutamította s annak roncsait könnyûszerrel megsemmisítette.

Idegen segítségben sem bízhatott. A szomszédok kilátásba helyezett szövetségének és segítségének területi ára lett volna. A királyi család elôtt kilátástalannak tûnt fel a jövô. Mindjobban megértették és egyre világosabban látták, földi erôforrásaik elapadtak és szövetségeseket is hiába keresnek.

A király és királyné ismételten megbeszélik a velük levô országnagyokkal a lehetséges megoldásokat. Az ország felszabadulásával kapcsolatos minden tanácskozás azzal végzôdik, hogy a felmerülô tervek pénz, katonaság és szövetségesek hiányában kivihetetlenek, gyakorlatilag megvalósíthatatlanok. A király és királyné egyre tisztábban kezdi látni, hogy az országot csak valamilyen rendkívüli, váratlan fordulat mentheti, meg. Teljes világossággal belátják, hogy az ország abba a helyzetbe került, amikor Isten segítségére nyilvánvalóan szüksége van, különben elveszett.

Ez a világos belátás késztette a királyt és királynét arra, hogy születendô kilencedik gyermeküket Isten szolgálatára szenteljék. Fogadalmukat nyilvánosan teszik és tudomására hozzák az udvarnak.

Ezért adták leányukat, Margitot nagyon korán, négyéves korában zárdába. Elôször Veszprémben, majd késôbb a róla elnevezett Margit-szigeten élt a domonkosnôvérek klastromában.

Késôbb letette az egyszerû szerzetesi fogadalmat. Egész életét szerzetesházban töltötte. A legalacsonyabb szolgai munkákat végezte és oly szegényes ruhákban járt királyleány létére, hogy elôkelô rokonai látogatásakor ruháit mindig elôbb ki kellett javítani. Az egész magyar nép számára századokon keresztül mintaképpé lett az önfegyelmezésben, a keresztény szeretet gyakorlásában és a másokért való önkéntes engesztelésben.

A szülôk késôbb szerették volna, ha leányuk házasságra lép külpolitikai elônyök reményében II. Ottokár cseh királlyal. Mikor e tervvel megjelentek elôtte, szembeszegült az egész királyi udvarral. Kijelentette, hogy nem köti az engedelmesség parancsa ebben a kérdésben szüleivel szemben sem. Szülei ugyanis fogadalommal kötelezték magukat, hogy leányuk engesztelô áldozatként szent tisztaságban és jámbor vezeklésben, kolostorban élje le életét. Hálátlanság és súlyos fogadalomszegést jelentene, ha a baj elhárítása után szülei és az udvar megfeledkeznének Istennek tett fogadalmukról.

Margit nôvér utalt arra, hogy Isten elfogadta szülei és az udvar felajánlását. Ennek jele az a kétségtelen tény, hogy felajánlásuk után a tatárok hamarosan elhagyták az országot és újabb kísérletezéseik az ország meghódítására már eredménytelenek maradtak. Dzsingisz kán váratlan halálával összedôlt a hatalmas tatár birodalom. Az alvezérek siettek a temetésre, feladván a meghódított országokat, közöttük hazánkat is.

A szülôk meghajoltak leányuk érvelése elôtt és nem erôltették az elônyösnek kínálkozó házasságot. Margit a mátkaság helyett ünnepélyes fogadalmat tett 1261-ben. Az udvar és az ország is belátta, hogy Margit nôvér szûztiszta élete, könyörgô imája és önként vállalt vezeklése mindennél értékesebb az újjáépülô nemzetnek és a szétszakadt királyi családnak.

Kedves Testvérek! Így teljesült a királyi család és a nemzet fogadalma. Margit királyleány szegénységben, tisztaságban és szent engedelmességben élt a szigeti domonkosnôvérek zárdájában 1271. január 18-án bekövetkezett haláláig.

Hetven szerzetesnôvértársa között Margit nôvér volt a legalázatosabb és legszelídebb. Áldozata gyümölcsöt érlelt az egész nemzet számára. Az ország újjászületett. A falvakat és városokat helyreállították. Az áldott magyar föld a békés lakosság munkája nyomán újra bôséges termést hozott. Mindenhová visszatért a rend, a törvény, a béke és a tisztesség.

Kedves Magyar Testvéreim! Nemzetünk századokon keresztül meggyôzôdéssel vallotta, hogy Árpádházi Szent Margit önként vállalt engesztelô vezeklésének része volt abban, hogy atyjának a nagy pusztítás után egy rövid emberöltô alatt sikerült az országot újjáépítenie. Legutóbb Mindszenty József bíboros-hercegprímás hangoztatta hatalmas szavával, hogy az egész nemzetnek Margit nôvérre kell tekintenie. 1946. január 20-án Budapesten a domonkosok templomában szószerint ezt mondotta: ,,A nagy szorongásban, melyben élünk és a súlyos megpróbáltatások idején a nemzet minden egyes tagjának tekintetét a mi drágagyöngyünkre, Árpádházi Szent Margitra kell vetnie, hogy egy hatalmas engesztelési mozgalom, mint valami óriási tisztító folyam, áradjon át a magyar népen, és a bûnökkel szennyezett magyar földön. Ez a folyam emelkedjék fel az irgalmas Istenig és erejével múlja felül a vérnek és könnynek hullámait.''

Hercegprímásunknak kétségtelenül Szent Margit volt, majdnem azt kell mondanom, a kedvenc szentje. Szelíd alakját püspöki és prímási címerébe vésette. A történelmi indítások iránt annyi érzékkel rendelkezô hercegprímás ezt már azért sem mulaszthatta el, mert Margit nôvér szent életével megszentelte az ô püspöki székvárosát, Veszprémet. Azonban Árpádházi Szent Margit alakja inkább azért került be Mindszenty bíboros püspöki és prímási címerébe, mivel a szent királyleány élete és legfôképp a nemzetért önként vállalt értékes áldozata ihlette a bíborost is. Köztudomású, hogy a hercegprímás is szûntelenül felajánlotta önmegtagadásait, szenvedéseit, megpróbáltatásait és életét is a Pannonia Sacra-ért, a Szent Magyarországért.

Kedves Magyar Testvéreim! Amikor most Szent Margit bájos, szeretetreméltó, szelíd alakjára tekintünk, fontoljuk meg újra és újra, miért tétette be püspöki címerébe Mindszenty hercegprímás a szent királyleány alakját. Idézzük emlékezetünkbe azokat a tüzes és megindító beszédeket, melyekben a bíboros az egész országban személyesen sürgette, hogy utánozzuk Árpádházi Szent Margitot önként vállalt engesztelésében.

A bíboros-hercegprímás elôbb már idézett szentbeszédjét 1946. január 20-án ezzel a ma is érvényes felhívással zárta:

,,Isten rabjainak legkiválóbbika, Margit nôvér, kiterítve fekszik a szigeti templomban. Gárdonyi Jancsi fráterrel téli, zimankós éjszakán odatéteti koporsójára a szemétföldben, trágyában fakasztott liliomot.

-- Neked neveltem. Téged illet, Isten lilioma!

Ehhez a liliomhoz jöjjenek 1946 virágai! Minden szenvedô magyar, minden bûnbánó magyar fonja Szent Margit dicsôséges égi alakja köré az engesztelésnek a bûntôl, vértôl elgyalázott földön termett virágait. Van most talaj hozzá, csak Isten látogatását megértô és feleszmélô magyar kell hozzá.

Sok minden elmúlt, de Krisztus él, gyôz és uralkodik. A hit és az ima ereje veretlen.

Bûnbánó, vezeklô, megtisztuló Magyarország, Pannonia Sacra, jöjj és váltsd meg a bûnös Magyarországot!

Amen.

Elhangzott 1955. január 16-án.


VIII. Magyar ifjúság


Felelôsek vagyunk!

Kedves Magyar Testvéreim!

Mai szentmisénket ifjúságunkért ajánljuk fel. Elhatározásunknak közvetlen oka van. A hazánk fölött elviharzott történelmi zivatar ifjúságunkat sivár és veszélyes körülmények közé sodorta. Testi és szellemi élete keserves gyötrôdés. Legtöbbjüknek már a zsenge gyermek-évektôl kezdôdôen éhbéren kell dolgoznia. Testében elcsigázva -- sokszor az éhségtôl kínozva -- osztozik agyonhajszolt szüleinek minden gondjában, aggodalmában.

De mekkora a lelki, a szellemi sivárság! Aki nem látta, nem is tudja elképzelni azt a kulturális lerongyolódást, amely a tehetséges és talentumos magyar ifjúságot ma otthon körülveszi. Az iskola és a nevelôotthon nem a jellemes és mûvelt ifjúért dolgozik. Utasítása csak addig terjed, hogy megbízható párttagokat, robottiszteket, munkahajcsárokat és engedelmes szolgahadat neveljen. A tudomány helyett reggeltôl-estig csak a zagyva marxista tanokról hall, amelyeknek tarthatatlanságát a kicsi elemista tanuló is pontosan látja.

Ezzel szemben nem szabad az ifjúságnak papjait felkeresnie. Nincs kötelezô és rendszeres hitoktatás. Hiányzik a keresztény ifjúsági irodalom. Megszûnt a cserkészet, a Mária-kongregáció. A besúgók és felügyelôk raja figyeli és ellenôrzi a tanítót és tanárt. A tanerôk kenyerük és szabadságuk védelmében kényszerülnek azok szerint a tantervek és utasítások szerint tanítani, amelyeket a bolsevisták éppen ifjúságunk lelkének megmérgezésére és lezüllesztésére rendeltek el. Ez a kényszerhelyzet hihetetlen károkat okoz a nevelôk tekintélyében. A hitoktatókat és általában a lelkészeket a békemozgalomba kényszerítik, hogy az ifjúság elôtt a papság tekintélyét is lerombolják.

A moszkoviták céltudatosan teremtették ezt a romhalmazt ifjúságunk körül. Elôször ugyanis csordává szerették volna zülleszteni a magyar ifjúságot, hogy azután, mint janicsárokat befoghassák ôket a megsemmisítésünkre törô bolsevizmus szolgálatába.

Ifjainkon és leányainkon -- sajnos -- meglátszik, hogy nincsenek fegyelem alatt. A bolsevisták pártfegyelmét helyesen lerázzák magukról. De az ifjúság maga-magától nem szokta, nem is tudja fegyelmezni magát. A Teremtô elgondolása és akarata szerint a gyermeknek hivatott nevelôre van szüksége a családban és az iskolában. A hosszú megpróbáltatások elhasználják a tartalékerôket. Ifjúságunknak is új erôre van szüksége. Tudjuk, hogy nem veheti ezt az erôt lelkipásztoraitól, hiszen azokat szigorúan távoltartják tôle. Nem meríthet erôt a keresztény ifjúsági irodalomból, hiszen egészen hiányzik. Nem kaphat erôt a katolikus ifjúsági egyesületektôl, mert azokat a bolsevisták feloszlatták. Vannak esetek, amikor még a szülôi szeretet és szülôi tekintély sem tudja felfrissíteni ezt az erôt ifjainkban és leányainkban, mert a szülôk hiányoznak, vagy távol vannak, esetleg hanyagok vagy félnek és nem teljesítik szülôi kötelességeiket.

Hová forduljunk tehát? Honnan kölcsönözzünk erôt a nehéz harcokra kényszerített ifjúságunknak? Testvérek! Mindnyájan szavunkkal, példánkkal erôsítsük ôket, de legfôképpen kegyelmet esdjünk ki számukra a Magyarok Nagyasszonyának, Szent Imre hercegnek és Árpádházi Szent Margitnak közbenjárására. A felnôtt nemzedékbôl mindenkinek felelôsséget kell éreznie az ifjúsággal szemben. Egy pillanatra sem szabad felednie, hogy olyan lesz jövônk, amilyen ifjúságunk.

Kedves Magyar Testvéreim! A mai magyar ifjúságtól függ a holnapi magyar jövô. S ez a megállapítás, mint második ok késztet bennünket, hogy szentmisénket éppen ma az ifjúságért ajánljuk fel. A szentevangéliumi szakaszban ugyanis a nagy vendégségrôl szóló példabeszédet hallottuk. Ebben a példabeszédben az Úr Krisztus olyan igazságot állít elénk, amit nekünk magyaroknak különösen meg kell ma szívlelnünk.

A példabeszéd úgy szól, hogy egy király lakodalmat rendezett fiának. Az akkori szokásnak megfelelôen kétszer is elküldte szolgáit a meghívottakért. De azok visszautasították a kitüntetô meghívást. Gazdasági és üzleti ügyeik elintézését fontosabbnak ítélték, mint a király lakomáján való részvételt. Sôt a meghívottak egy része a vendéghívó szolgákat bántalmazta és megölte. A király haragjában megbüntette ôket. Csapatai a gyilkosokat felkoncolták és városukat felégették. Ezután újra kiküldte szolgáit és megparancsolta nekik, hogy akit csak találnak, hívják be a menyegzôre. A lakodalmas ház erre megtelt vendégekkel. A király megszemlélte a vendégsereget, talált valakit, aki nem volt menyegzôs ruhában. Szigorúan megfeddette és kivettette a külsô sötétségbe.

A példabeszéd értelme könnyen megállapítható. A menyegzô az Isten országa, az Anyaszentegyház. A király maga az Isten, aki az ószövetség választott népét, az izraelitákat korábban a próféták által, utoljára Fia által meghívta az Anyaszentegyházba. A meghívottak visszautasították e meghívást. Erre az Úr büntetésül elveszi tôlük Isten országát és másokat, pogányokat hív helyettük az Egyházba. Ennek az isteni büntetô haragnak mintegy külsô, történelmi tanúja Jeruzsálemnek a példabeszédben is elôremondott és negyven év múlva bekövetkezett pusztulása. A példabeszéd második részében az jut kifejezésre, hogy a meghívott pogány nemzetek is elveszíthetik kiváltságukat, krisztusi hitüket.

Kedves Testvérek! A gonosz lélek állandóan kísérletezik, hogy a keresztény nemzeteket elszakítsa az Anyaszentegyháztól. Néha a kevélységet használja fel, mint Photius egyházszakadása idején. Máskor az érzéki rendetlen vágyakat, mint VIII. Henrik esetében. Elôfordul, hogy anyagiassággal, kapzsisággal lazítja meg a másik keresztény nemzetben a valláserkölcsi életet. Legtöbbször azonban üldözést indít: megöleti, bebörtönzi és internálja az Istentôl rendelt fôpapokat, mert tudja, ha megveri a pásztort, elszélednek a nyáj juhai. Szeretné mindig elsônek az ifjúságot megnyerni, s azért zárja el ôket szigorúan lelkipásztoraitól. A tapasztalatlan ifjúságot akarja megbotránkoztatni, amikor hajtóvadászatot indít a gyengébb erkölcsû és idegzetileg összetört papok után, hogy ezekre a szerencsétlenekre terrorjával rákényszerítse a vele való szégyenteljes, ifjúságot botránkoztató együttmûködést.

Szülôknek, nevelôknek, de az egész felnôtt nemzedéknek óriási a felelôssége. Felelôsek vagyunk mindnyájan Isten és Haza elôtt azért, hogy az ifjúság továbbra is megmarad-e kereszténynek és magyarnak. Jelenleg a keresztény világ csodálja azt a feltûnô jelenséget, hogy mi -- a hosszú évekig tartó megpróbáltatások után is -- görcsösen ragaszkodunk keresztény hitünkhöz és vallás-erkölcsi magatartásunk töretlen. Az egész világ tudja, hogy a kereszténység reprezentánsai, hôsi magyar fôpapok, névtelen papok és bátor hívek gyújtották és élesztették nemzetünkben azt a lelki és szellemi erôt, amelynek segítségével népünk a rákényszerített harcot olyan eredményesen állja. A világ jól ismeri e nagy mártírokat és a vértanúságukból forrásozó lelki és szellemi erôt. Tisztelettel néznek fel rájuk, mert tudják, hogy oroszlánrészük van abban, hogy a nyugati kereszténység megtévesztésére szánt bolsevista propaganda itt hatástalan marad. Milyen érdekesek Krisztus Titokzatos Testének, az Egyháznak ezek a kölcsönhatásai! Nincs okunk csüggedésre! A világ szeme rajtunk. A csüggedés csak gyengítené az erôket.

Kedves Testvérek! Ezeket a hôs mártírokat állítsuk mi is naponként ifjúságunk elé. Ha megtanítottuk ifjainkat és leányainkat abból a forrásból táplálkozni, amely hôseinket erôsítette, akkor megcselekedtük a legnagyobbat, amit a jeles körülmények között tehetünk. Ha ezt megtesszük, nyugodtak lehetünk, mert akkor sem terror, sem hitellenes agitáció nem képes ifjúságunktól elvenni azt, amit a történelem viharja meghagyott neki, és ami a mostani sivár és veszélyes körülmények között is erôsítôje és eszménye lehet: keresztény hitét. Ha pedig az ifjúság megmarad kereszténynek, akkor nemzetünk is megmarad magyarnak!

Amen.

Elhangzott 1954. október 17-én.


A szent közügy

Kedves Magyar Testvéreim!

Az egyetlen fiút temetôbe kísérô naimi özvegy szívettépô bánatát méltán nevezzük a fájdalmak fájdalmának. Ez a marcangoló fájdalom a város kapujában szánalomra indította az Isten-embert, az Úr Jézus Krisztust. A könyörülô Krisztus mindenható szavai elôször is felszárították a keserû anyai könnyeket. Ne sírj! -- mondta a gyászoló anyának. Azután megállította a halottasmenetet. Odalépett a koporsóhoz és az istenemberi részvét hatalmas szavával életre keltette a halott ifjút. ,,Ifjú, mondom neked, kelj fel!'' Az felült az izraelitáknál használatos nyitott koporsóban és beszélni kezdett. A Megváltó pedig visszaadta ôt anyjának.

Az egyetlen fiút temetôbe kísérô idegtépô édesanyai bánatot is felülmúlja az a fájdalom, melyet a rossz útra tévedt gyermek erkölcsi bukása vált ki a szülôk lelkében. Ennek bizonyítéka az a keserû mondás, melyet komoly szülôktôl is lehet hallani, ha fiúk vagy leányuk erkölcsi botlásáról a lesújtó hír megérkezik hozzájuk. A megalázott szülôi szív elsô sóhaja -- ki nem mondottan is -- mindig ez: Jobb szeretném ôt koporsóban látni!

Csak dekadens és silány korokban tûnnek fel azok a szülôk, akik gyermekeik szellemi és lelki egészségére nem ügyelnek. E könnyelmû és felületes szülôk lelkében az örök igazságok és az isteni törvények tisztelete megingott és így már nem is rendelkeznek azzal a tekintéllyel, melyet az édesapának és édesanyának az Istentôl rájuk rótt felelôsségük tudata kölcsönöz. A tapasztalat ugyanis igazolja, hogy ahol Isten törvényeinek tekintélyét bûnös életmóddal aláássák, ott szükségszerûen romlásnak indul minden tekintély: a társadalmi és a szülôi tekintély egyaránt.

Kedves Testvérek, ahol kötelesség van, ott felelôsségre van szükség. Ezt a felelôsséget tökéletessé, a kísértések és a nehéz napok idején is helytállóvá -- megint tapasztalásból mondhatjuk -- csak istenfélelemre nevelô szent vallásunk fejleszti az emberekben. A felelôsség nem képzelhetô el fegyelmezettség nélkül. Az embert legjobban a vallás tudja fegyelmezni, amely nem külsô eszközökkel, nem megfélemlítéssel tart rendet az emberi lélekben és társadalomban, hanem azzal, hogy, megtanít az ösztönök és indulatok öntudatos belsô ellenôrzésére és megfékezésére. A szülôk vállára nehezedô felelôsségteljes nevelôi munka csak úgy érhet el kielégítô eredményt, ha a szülôi tekintély csorbítatlan. Ezt a csorbítatlan, feltétlenül szükséges szülôi tekintélyt legjobban Isten törvényeinek tisztelete, fegyelmezett, keresztény erkölcsös élet, a gyermek örök boldogságát elômozdító okos és áldozatos szülôi szeretet tudja biztosítani az édesapának és édesanyának.

Ha valamikor fontos volt ez a csorbítatlan szülôi tekintély, akkor ma sokszorosan fontos és szükséges magyar földön. Ma otthon a marxizmus tanaival gyermeklelkeket akarnak megmérgezni és meggyilkolni vad hatalmi ösztönök és egy szörnyen ostoba áltudományosság érdekében. Megfélemlített, szabadságukért, kenyerükért remegô, családjukért aggódó tanárokat és tanítókat arra kényszerítenek, hogy marxista-leninista világnézetre oktassák és kommunista erkölcsre neveljék ifjúságunkat. Minden évben újra és újra megjelenik a hivatalos nyilatkozat, hogy a kommunista párt a marxizmus-leninizmus alapelveit vallja, Marx-Engels tanításait fejleszti tovább. Kijelentik ismételten: következetesen és erélyesen küzdenek a marxista ideológiától való bármely elhajlás ellen és az iskolákban leküzdik az elôítéletek maradványait.

Mi ez a marxizmus, mellyel szemben a kommunisták a kereszténységet csak régi elôítéletek maradványának tekintik?

,,A marxizmus -- mondja maga Lenin -- materializmus. Mint ilyen kérlelhetetlen ellensége a vallásnak. Alapelve: a vallás ellen harcolni kell, a vallásos hitet le kell rombolni. Ahogy ateista, istentelen az anyagelvûség, a materializmus, a marxizmus is minden vallással szemben határozottan ellenséges beállítású. Az ifjúság egész nevelésének, kiképzésének és oktatásának arra kell irányulnia, hogy az ifjúságot kommunista erkölcsökre nevelje.''[30]

Íme, ezeket állítja a marxista világnézet. Ebben a világnézetben nincs Isten, nincs halhatatlan lélek, nincs kinyilatkoztatás, nincs evangélium, sem természetfölötti örök igazság. A marxista hitvallásban nincs tízparancsolat. Nincs Egyház, nincsenek szentségek és nincs imádság. Amit az emberiség legfôbb értékének hitt, azt a materialista tagadja, sôt küzd ellene és az evangéliumi erkölcs helyett a kommunista erkölcsöt tanítja.[31]

Kedves Magyar Testvérek! Az 1955/56-ik iskolaév kezdetén sokkal inkább igaz, mint 1948-ban, amit Mindszenty József bíboros mondott: ,,Az államosított iskola nem a kinyilatkoztatásé, nem a mi Urunk Jézus Krisztusé, nem az általa alapított Egyházé, nem a katolikus családé, nem Szent István királyunké és semmiképpen sem a temetôkben pihenô ôsöké. A temetô körül mindág mély árkok húzódtak, de most tátongó örvényeket szakasztottak fel eleink világa és a mi világunk, az ô neveltetésük és a gyermekeink neveltetése között. A múlt iskolájának az volt a célja, hogy jó keresztényt alakítson a gyermekbôl, aki imádja Istent, neki szolgál és engedelmeskedik, mert így akar üdvözülni. Ezzel vált jó felebaráttá, jó magyarrá is. Ma ehelyett egy bizonyos társadalmi és politikai szemléletmódot várnak az iskolától. Azzal legyünk tisztában -- mondotta 1948-ban a hercegprímás --, hogy az iskolát a vallásos jellem kialakításának munkájából kiiktatták. A természetit és természetfölöttit, az embert és Istent, az idôt és örökkévalóságot, mint teljes egészet szétbontják és csak a kisebbel törôdnek, a végtelenül többet figyelmen kívül hagyják.''[32]

Nem csodálkozhatunk rajta, ha az egyetlen fiát temetô naimi özvegy fájdalma hasogatja a magyar édesanyák szívét, kik gyermekeiket kénytelenek ebbe a marxista-leninista iskolába küldeni. Kedves Szülôk, higgyétek el, veletek aggódunk és sírunk. De mégis arra kérünk benneteket, szárítsátok fel a keserû könnyeket és tegyetek meg mindent gyermekeitek megmentése érdekében. Itt nem maradhattok tétlenek. Nem lehet megelégedni a régi jó katolikus iskolákért szálló sóhajokkal! Tudomásul kell venni, hogy ma Magyarországon elérkezett az idô, amikor az Egyházi Törvénykönyv rendelkezése százszázalékosan nehezedik a szülôk vállára. Ez a rendelkezés kimondja: a szülôkre hárul az a mindennél súlyosabb kötelesség, hogy gyermekeik vallásos és erkölcsös nevelését biztosítsák.[33] Az Egyházi Törvénykönyv elôírja, hogy a katolikus szülôk gyermekeiket egyházi iskolába járassák. Hitetlen iskolába csak kényszerhelyzetben szabad gyermekeiket beiratniok, de szigorúan kötelesek minden lehetô eszközzel ellensúlyozni azt a rombolást, melyet az iskola a gyermek lelkében okoz.

Hangsúlyozottan ki akarom emelni, hogy a magyar katolikus szülôk kényszerbôl küldik csak gyermekeiket kommunistáktól irányított tanintézetekbe. S ezért, ha azt az újkeletû egyházi tilalmat, mely ezt szigorúan megtiltja, az 1955/56. iskola év elején idézem, csak azért teszem, hogy a szülôi felelôsséget minél inkább felkeltsem. A Szentszék 1950. július 28-án az összes katolikus hívekhez a következô figyelmeztetést intézte:

Köztudomású, -- hangzik a figyelmeztetés -- hogy a kommunista pártok létesítenek és vezetnek egyesületeket és intézeteket, melyeknek céljuk, hogy ott fiúk és leányok erkölcsöt és hitet aláásó materialista tanokat sajátítsanak el.

Ezért figyelmeztetjük a híveket, hogy az ilyen egyesületek és intézetek, bármilyen fedônevet viseljenek is, tiltottak. Azok a szülôk, akik gyermekeiket ilyen intézetekbe küldik oktatás és nevelés végett, nem járulhatnak a szentségekhez. Azok pedig, akik kommunisták által irányított intézetekben tanítanak, a Szentszéknek különös módon fenntartott kiközösítésbe esnek. Azokat a fiúkat és leányokat, akik a kommunista intézeteket látogatják, a szentségektôl el kell tiltani.

Kedves Magyar Testvéreim! Újra hangsúlyozom, hogy ez a szentszéki döntés nem alkalmazható azokra a magyar édesanyákra és édesapákra, akik vérzô szívvel vezetik át a mai iskola küszöbén gyermekeiket. Emlékezetbe idéztem mégis a Szentszék döntését, amely fokozott éberségre kell, hogy serkentsen bennünket gyermekeink keresztény hitének és erkölcsének megmentésében.

A fenyegetô veszély elhárításának és a gyermeklélekben okozott károk jóvátételének eszközei ma is legyenek azok, melyeket 1948-ban az iskolaév elején Mindszenty hercegprímás a katolikus szülôk lelkére kötött. A bíboros elsô kívánsága volt: A szülôk tanulják esténként és vasárnap délutánonként együtt a gyermekekkel a katekizmust és a Bibliát. De necsak tanulják, hanem együtt is éljék a szent hit felemelô tanításait gyermekeikkel!... Szülôk, imádkozzatok gyermekeitekkel és gyermekeitekért! Jelenjetek meg velük minden vasárnap és ünnepen az Úr házában a nagy áldozaton, minél gyakrabban és azokkal együtt, járuljatok az Úr asztalához!

Mindszenty hercegprímás hét évvel ezelôtt így fejezte be a katolikus szülôkhöz intézett szózatát: ,,Az ifjúság istenfélô nevelése Egyháznak, Hazának szent közügye. A hit létérôl vagy nemlétérôl van szó, legalább gyermekeitek életében. A kereszténységet át kell mentenünk a jövô nemzedék életébe, tanítással és példával. A kettô együtt hitben erôs, Egyházunkhoz hû fiakat és leányokat ad Istennek és hazának. Így az Apostol szerint nem lesznek ingatag gyermekek és nem veti ôket ide-oda a tanítás bármely szélfúvása, emberi megtévesztéssel és tévedésbe ejtô álnoksággal. Ellenkezôleg, járjanak az igazság útján szeretetben'' (Ef 4,14-15).

Tegyétek ezt, Kedves Magyar Anyák, s akkor elkerülitek a naimi özvegy fájdalmánál is súlyosabb bánatot, melyet különben éreznétek erkölcsileg, lelkileg halott gyermekeitek fölött. Ha vértanú bíborosunk intelmeit követitek, akkor hûségtekért megkapjátok a legnagyobb jutalmat: a nélkülözések és megpróbáltatások idején örömötök telik abban, hogy ,,hitben erôs, Egyházunkhoz hû fiakat és leányokat adtatok Istennek és Hazánknak.''

Amen.

Elhangzott 1955. szeptember 11-én.


Keresztény ifjúság

Kedves Magyar Testvéreim!

Mai szentmisénket ifjúságunkért ajánljuk fel. Így cselekedtünk szeptemberben is, az aggodalmakkal teli iskolaév kezdetén, ezt tesszük most, a tanév végén is.

Elhatározásunknak oka: hálát kell adnunk, mivel az Úristen elhárította ifjúságunk felôl a nehéz iskolaév folyamán azokat a károkat, melyeket lelkében a kommunista nevelés módszere és ártalmas iskolapolitikája okozhatott volna. Mindenki tudja, hogy az elhárított kár felmérhetetlen, illô tehát, hogy az egész nemzet egyesítse velünk hálaimáját a legszentebb áldozat bemutatása alatt.

Évek óta aggodalommal szemléljük azokat a súlyos veszélyeket, melyek ifjúságunkat fenyegetik. A bolsevista nagyvezérkar mindent elkövet, hogy fiainkat és leányainkat megfossza magyarságuktól és keresztény hitüktôl. Ezért vitették régi kiváló ifjúsági könyveinket papírzúzdákba. Ezért kellett megsemmisülniök régi, jól bevált hazafias és keresztény ifjúsági egyesületeknek. Ennek a célnak érdekében hajtották végre az egész ország egyöntetû tiltakozása ellenére a hitvallásos iskolák államosítását. Ezért terrorizálják tanítóinkat és tanárainkat annyira, hogy azok szabadságuk, életük és kenyerük védelmében kényszerülnek a nemzetgyilkos tanügyi rendeleteket végrehajtani. Ezt a célt szolgálja a kötelezô iskolai hitoktatás megszûntetése és a fakultatív hitoktatás lehetetlenné tétele. Jól emlékezünk azokra az idôkre, amikor a hitoktatókat azzal rágalmazták, hogy összeesküvéseket szerveznek tíz-tizenkétéves fiúkkal és leányokkal a nagyszámú orosz megszálló csapatok ellen. Nem felejtettük el, hogy minden évben titkos ügynökök járták az iskolai hitoktatásra való beiratkozás elôtt az üzemeket, gyárakat, hivatalokat és lakásokat, mindenütt vésztjóslóan fenyegetvén a szülôket, ne merjék gyermekeiket a hittanra beiratni.

Akiknek velem együtt az a súlyos feladat jutott, hogy a bolsevista rémuralom idején a magyar ifjúságot neveljék, azok jól tudják, mit jelentett be 1950-ben a kommunista párt központi vezetôségének ülésén a párt vezére a következô szavakkal: ,,Mindenütt örömmel tapasztalhattuk azt a lelkes munkát, amelyet azelôtt az ifjúságnál nem észleltünk. Semmi kétség, hogy az ifjúság zöme végre megindul azon az úton, amelyet példaképe, a Komszomol, harminc éve olyan sikerrel jár.''[34]

E kijelentés akkor hangzott el, amikor a párt elhatározta, hogy erôteljesebben és céltudatosabban kell kézbe vennie a magyar ifjúságot. Erre a célra ekkor átszervezte és megerôsítette a DISZ-t, a Dolgozó Ifjúság Szövetségét. Az alapszabályzat szerint a DISZ pártonkívüli tömegszervezet, amelyet azonban a magyar dolgozók pártja közvetlenül vezet. E szervezeten keresztül került a magyar ifjúság minden tagja, párttag és nem párttag egyformán, a kommunista párt közvetlen ellenôrzése alá. A DISZ szervezetei és kitûnôen fizetett megbízottjai ott vannak az iskolákban, gyárakban, egyetemeken, a mezôgazdaságban és a hadseregben. A DISZ vezeti az úttörô mozgalmat.

A DISZ a gyárakban és a kolhozokban hajcsár-szervezet, egyetlen gondja a munkaerô kizsákmányolása az újabb és újabb normaemelések által. Az iskolákban és az egyetemeken a magasabb mûveltség tönkretevôje lett, amikor a tanuló ifjúságot az ellenôrzés legrafináltabb eszközeivel arra kényszeríti, hogy a zavaros marxizmus megismerésével töltse el drága idejét. A DISZ a gyárban, falun és tanintézetekben a legvisszataszítóbb pártfanatizmus melegágya.

Kedves Testvéreim! Mindnyájan tudjuk, akik az ifjúsággal foglalkoztunk ebben az idôben, milyen bonyolult ellenôrzési rendszert teremtett és alkalmazott 1950 után a DISZ. Beállították a diákszövetségeket, a Munkára-Harcra-Kész mozgalmat, a tanulópárok és tanulóbrigádok besúgó módszerét. A kommunista nevelés az egész ifjúság életét annyira áthatja, hogy fiaink és leányaink percnyi szabadidô nélkül, még szórakozásaik idején is az éber agitátorok szeme elôtt vannak. Tervszerûen veszik el szabadidejüket a kultúrtitkári értekezletekkel, az olvasókörök üléseivel, az osztálybizalmiak értekezleteivel, a Munkára-Harcra-Kész mozgalom gyûléseivel és a DISZ mindenfajta rendes és rendkívüli ünnepélyeivel.

Marxista szellemben készültek a tankönyvek. A kötelezô iskolai olvasmányok, amelyekrôl beszámolókat, dolgozatokat kell írnia ifjúságunknak, -- kivétel nélkül bolsevisták mûvei. A DISZ mélyen nyúlik bele minden magyar leánynak és ifjúnak életébe. Az ifjúság kénytelen tanulni a marxizmust. Ösztöndíjat csak az kaphat, egyetemre csak az mehet, aki ellen a DISZ és a tanulóbrigád vezetôjének nincs kifogása.

És mindennek ellenére ifjúságunk megmaradt kereszténynek és magyarnak. A terroreszközök, a megtévesztések ellenére nem lett marxista. Én tudom, mert saját szememmel láttam, hogy 1950-ben az akkor még bölcs és tévedhetetlen pártvezér hazudott, amikor az ifjúságnál tapasztalható lelkes munkáról nyilatkozott. E nyilatkozat után még teljes másfél évig közvetlen közelrôl figyeltem a DISZ terrorját és taktikáját. Állíthatom, hogy 1951-ben, 52-ben is, mint annak elôtte, a magyar ifjúság zöme bátran és határozottan utasított vissza minden marxista lélekmérgezést. Azt aztán már az egész világ tudja, hogy az úgynevezett újszakaszos politika idején a bolsevisták maguk vallották meg, milyen csôdöt mondott a magyar ifjúság megnyerésére irányuló igyekezetük.

A jelen helyzetet megvilágítják azok a megrovások, melyekben a pedagógus-napon tanárok és tanítók részesültek. Magasrangú pártfunkcionáriusok nyilatkozatai mutatják, hogy az 1954--55-ös tanévben is elmaradtak a sóvár reménykedéssel várt eredmények. Az iskolaév végén a DISZ közgyûlésén vezetô kommunisták jelentették ki, hogy még 1955-ben sem észlelik azt a lelkes munkát ifjúságunknál, melyrôl a mindenható párt vezére 1950. november 24-én azt állította, hogy nagy örömmel figyeli azt.

Kedves Magyar Testvérek! Istennek legyen hála, a magyar ifjúság éppenúgy, mint a magyar nép, egyöntetûen utasította vissza a zavaros marxizmust. A magyar ifjak nem lettek janicsárok, akiket a nemzeti létünk megsemmisítésére törô bolsevizmus saját szolgálatába állíthatott volna. Ki és mi akadályozta meg? Valami felsôbb hatalom? Mindenesetre valami olyan szellemi erô, amit a kommunisták nem becsülnek. Talán a Magyarok Nagyasszonya terjesztette ki védô palástját Mária országának ifjúságára? Talán azért nem lett marxistává a magyar ifjúság, mert fiaink és leányaink jól szívükbe vésték Mindszenty József bíboros-hercegprímás intô figyelmeztetését: ,,Magyar Ifjúság, megszentelt hagyományok helyébe hordalékelemeket, árvízi öntvényeket be ne fogadjatok! Lelketek templomában álljon töretlenül a két kôtábla, éljen az Evangélium és mûködjék benne a kegyelmi élet zuhatagja, Egyháznak, Hazának javára!''

Én azt hiszem, mindezek a tényezôk együtt: Isten irgalma, a Magyarok Nagyasszonya, a keresztény családok, hôs vértanú fôpapok és papok, bátor hívek együttesen ragadták ki a magyar ifjúságot abból az örvénybôl, ahová a hazánk, nemzetünk romlását elôkészítô bolsevisták le akarták rántani.

Kedves Testvérek, ez olyan eredmény, amelyért illô és méltányos, hogy szüntelenül hálát adjunk az irgalmas Istennek. Ezt tesszük, amikor a mai szentmisénket felajánljuk hálából azért a nagy kegyelemért, hogy fiaink és leányaink tíz éves zaklatás, terror és megtévesztés ellenére is megmaradtak magyarnak és kereszténynek, hogy elszántan, áldozatok vállalásával is visszautasítják a marxizmus lélekmérgezô tanait.

Testvérek, ez természetesen nem jelenti azt, hogy minden rendben van ifjúságunknál. Ifjúságunk -- hála Istennek -- nem lett marxista. Tele van azonban bajokkal. Ezen nem is lehet csodálkozni. Következménye ez annak, hogy nincs fegyelem alatt. Lerázza magáról -- nagyon helyesen -- a bolsevisták fegyelmét, de nem tudja maga-magát fegyelmezni. A gyermeknek hivatott nevelôre van szüksége a családban és az iskolában egyaránt. A másik oka fegyelmezetlenségének, hogy nem állíthatja nemes ambíciók szolgálatába tehetségét. Amit ma felkínálnak neki: kommunista nagyság, pártvezérség, élmunkásság, sztahanovizmus, hogyan is tudná lelkesíteni a magyar ifjúságot! Ne ütközzünk meg fegyelmezetlenségén és fôleg ne keseredjünk el! Gondoljuk meg, milyen szörnyû helyzet ez: ifjúság nemes ambíciók nélkül! Ifjúság eszmények nélkül, -- nem olyan-e, mint a tavasz illat és virágok nélkül?

Megkezdôdött a vakáció. Szülôk és nevelôk felügyelet és ellenôrzés nélkül foglalkozhatnak most gyermekeikkel.

Nagyon fontos, hogy valláserkölcsi életünkön lássák, mi nem akarjuk semmiféle ködös marxizmus szerint jövô társadalmi életünket berendezni. A világ szeme rajtunk!

A mi eszményünk Mindszenty hercegprímás eszménye: ,,Olyan Magyarország, amelynek alapja a vallás-erkölcs, támasza a nemzeti érzés, fiai és leányai hívôk és magyarok!''

Úgy legyen!

Elhangzott 1955. július 8-án.


Hitvallás a villamoson

Kedves Magyar Testvéreim!

Eseményekben gazdag órák peregnek le Jairusnak, a zsinagógafônöknek házában. Betegen fekvô kislánya hirtelen rosszabbul lesz, haldoklik. A rokonok és ismerôsök összeszaladnak. Valaki megemlíti, hogy éppen most érkezett vissza a városba a Názáreti. A szomorú anya az elcsüggedt apára tekint. Tekintetébôl reménykedés sugárzik és az apa egyetlen szó nélkül érti belôle az anyai vágyat: Szaladj el a Názáreti Mesterért, hátha segít rajtunk!

Jairus bizakodva indul útnak. Jézust a tengerparton találja nagy néptömeg közepette. Útközben csüggetegsége eltûnik, remény és bizakodás tölti el a lelkét. Oda megy Jézushoz, lábaihoz borul és esedezve kéri: ,,Leányom halálán van, jöjj, tedd rá kezedet, hogy meggyógyuljon és éljen'' (Mt 9,18).

A Mester azonnal elindul vele. A tömeg ment utánuk és tolongott körülöttük. Menet közben meggyógyult egy asszony, aki megérintette Jézus ruhájának szegélyét. Jézus megállította a tömeget, hátrafordult és megkérdezte: Ki érintette ruhámat? -- Az asszony remegve elôlépett és ôszintén bevallotta, hogy ô volt. Krisztus megnyugtatta s elbocsájtotta: ,,Leányom, a te hited meggyógyított téged!''

Még beszélt és még nem indult tovább a tömeg, amikor a zsinagógafônök házából hírnök érkezik és jelenti Jairusnak: ,,Leányod meghalt. Ne fáraszd tovább a Mestert.'' A hír összetöri a bánatos apát, de Jézus bátorítja: ,,Ne félj, csak higgy! Megmenekül.''

Lassan a halottasház közelébe érnek. A házból nagy sírás-rívás hallatszik. Amikor belépnek, a lakás már tele van siratókkal és jajgatókkal. A tömeg kint marad, mert Jézussal csak a két szülô, valamint Péter, Jakab és János apostolok mehettek a halotthoz. Természetesen eltávolíttatja a siratókat és jajgatókat is. Izraelita szokás szerint ugyanis fizetett siratók éjjel-nappal sírtak és jajgattak a ravatal mellett. Mielôtt kiküldi ôket, rájuk szól: Miért lármáztok, miért sírtok? ,,Nem halt meg a leány, csak alszik.'' Jézus kijelentésének pontos értelme ez: Nincs rátok szükség, nem lesz itt temetés, mert a leányt vissza fogom adni az életnek.

Ekkor érdekes dolog történt. A jajgatók és elôbbi sírók hangosan nevetni kezdtek. Csak a fizetett gyászoló, a bérenc képes erre az ellentétes átváltásra. Az evangélisták így zárják a jelenetet: Azok kinevették, mert tudták, hogy a leány meghalt.

Kedves Testvérek! Többször olvashatjuk az evangéliumban, hogy Jézus szavait félreértik. Jelen esetben is ez történt. A siratók e kijelentést: ,,Nem halt meg a leány, csak alszik'' -- úgy értették --, hogy Jézus tetszhalottnak véli a leányt és csak ezért tartja fölöslegesnek az ô jelenlétüket és szereplésüket.

Maga az Úr Krisztus a leány haláláról beszél. Kijelentése, ,,nem halt meg a leány, csak alszik'' ugyanolyan értelmû, mint a Lázár feltámasztásakor tett hasonló megjegyzése. Szent János evangelista könyvének 10. fejezetében olvassuk, hogy Lázárnak, Jézus barátjának állapota válságosra fordult. Nôvérei, Mária és Márta, megüzenték neki, hogy testvérük, Lázár, nagyon beteg. A Mester azt üzente vissza: ,,A betegség nem okozza halálát, hanem Isten dicsôségére lesz, hogy ezáltal megdicsôüljön az Isten Fia'' (Jn 11,4). Nem megy el, hogy meggyógyítsa.

Még két napig a Jordánon túli vidéken marad. Két nap múlva azonban így szól tanítványainak: ,,Menjünk ismét Judeába'' (Jn 11,7). Azok vissza akarják tartani, mert veszélyesnek vélik a judeai utazást. A beszélgetés folyamán késôbb Jézus hozzáteszi: ,,Lázár, a mi barátunk elaludt. Megyek, hogy felkeltsem álmából. -- Uram, mondták tanítványai, ha elaludt, meggyógyul. Jézus Lázár haláláról beszélt, de a tanítványok azt gondolták, hogy alvását említi. Erre Jézus nyíltan megmondta nekik: -- Lázár meghalt, de én örülök miattatok, hogy nem voltam ott, hogy higgyetek'' (Jn 11,11-15).

Ilyen értelemben mondja Jairus házában is a siratóknak: ,,Nem halt meg a leány, csak alszik!'' Itt nem lesz olyan látványos temetés, melyen rátok szükség lenne. Elhatároztam, hogy a leányt feltámasztom és visszaadom szüleinek.

Kedves Magyar Testvéreim! Amikor a vasárnapi evangéliumi szakaszban ezt a kijelentést olvastam: ,,a leány nem halt meg, csak alszik'' eszembe jutott egy kedves budapesti élményem. Ezt az élményt útravalónak hoztam annakidején magammal, mert éppen pár nappal elôbb történt, mielôtt édes magyar hazámat el kellett hagynom.

Hadd mondjam el, Testvérek, egy fiatal magyar leány hitvallását, amely vigasztalóan mutatja, hogy ifjúságunk töretlenül ôrzi keresztény hitét.

Egy héttel korábban, hogy az életveszélyes drótsövényeken és aknazáron átvergôdtem, Budapesten jártam. Délután indultam haza a fôvárosból és az Apponyi-térrôl a Keleti-pályaudvarra villamoson utaztam. Az Apponyi-téri megálló végállomás volt s így csak ketten voltunk induláskor a kocsiban: egy civil férfi és én reverendában. Fiatal, húsz éven aluli kalauznô kezelte a jegyeket. Egy azok közül, akik ezrével kerültek ki akkor frissen a tanfolyamokról. A bolsevisták nagyon büszkék voltak rájuk. Minden újság azzal dicsekedett, hogy ezek már az új világ, az új rend leányai és követei. Ezek nem rabjai a régi elôítéleteknek és vallási babonáknak.

A kalauzkisasszony végig ment a kocsin; útitársamat felszólította, váltsa meg jegyét. Mellettem azonban elment, mintha nem vett volna észre. Amikor a Múzeum-körúthoz értünk, új utasok szálltak fel. A leány megint végig ment az utasok között és mindenkivel szabályszerûen megváltatta jegyét. Engem megint kihagyott. Most már figyeltem s így észrevettem, hogy valami egészen finom, szándékos feledékenységgel ment el mellettem. Már a Nagy-körútnál jártunk. A kocsi zsúfolásig megtelt utasokkal. A kalauznô megint végigment közöttünk. Mindenkinek a jegyét kezelte, csak az enyémet nem.

Amikor már egészen közel voltunk a Keleti-pályaudvarhoz és a leány utoljára ment el mellettem, szóltam neki: kérem, adjon nekem is jegyet! -- Úgy tett, mintha nem hallotta volna, hogy szóltam. Mikor újra szóltam és hangosabban kértem a jegyet, -- úgyhogy a többi utasok is hallhatták -- neheztelôen fordult felém. Leszakította ugyan számomra a jegyet, de haragosan és olyan csendesen, hogy csak én halljam, azt mondta: ,,Jaj, Tisztelendô Úr, miért ilyen, hiszen én csak a jegynek az árát akartam megspórolni Önnek!'' Hangsúlyozásában volt valami finom, megható szemrehányás.

Kissé rosszul éreztem magamat és bántott, hogy ezt a leányt megakadályoztam abban, hogy hitét ezen a furcsa módon megvallhassa. Pontosan tudtam, hogy cselekedetét hitvallásnak szánta. Talán elôször kezelte a jegyeket a villamoson az után a tanfolyam után, amelyen a tananyagban fontos szerepet játszott a vallásellenes agitáció is. Pár nappal elôbb még ott ült a tanfolyam hallgatói között és arról hallott, hogy nincs Isten, csalók a papok, akik mindenkor a hatalmasokkal szövetkeznek a nép elnyomására. A hitigazságok tévedések és a szentségek sötét babonák. Az egyházat tanaival, intézményeivel és papjaival együtt csak gyûlölni szabad. A kalauznôk tanfolyamán heteken keresztül ezek voltak a legfontosabb tételek.

És ez a fiatal pesti kalauznô, akit társnôivel együtt egy-egy tervszerûen tönkretett család anyagi gondjai kényszerítettek a tanfolyamra, megragadta a legelsô kínálkozó alkalmat, hogy megmutassa, rajta nem fogott az agitáció, hite ép és megingathatatlan maradt. Bennem, az ismeretlen papban az egyháznak és az ô hitének egyik képviselôjét látta. Nekem, az ismeretlen papnak tudomásomra adta, hogy ô nem a kommunistáknak hisz, hanem a papoknak. Ô nem képes sokat tenni az üldözött egyházért és hitéért, de ami tôle telik, azt megteszi: megspórolja a villamosjegy árát egy ismeretlen papnak.

Tudtam pontosan, hogy nem az 50 fillér megtakarításán volt a hangsúly. A leány is tudta, hogy az 50 fillér senkinek se nagy összeg, még a papoknak sem. Kis összegrôl volt szó és ezért lelkiismereti furdalást sem érzett, hogy megkárosítja az államot. Ez a lehetséges kártevés meg sem fordult a fejében. Elôtte ebben a pillanatban az anyagi, a pénz nem volt fontos. Cselekedetével nemcsak megmutatta, de védte, erôsítette és mélyítette keresztény hitét, az ô legnagyobb lelki értékét.

Kedves Magyar Testvéreim! Tudjuk-e igazán, miben van e magyar lány cselekedetének nagyszerûsége? Én akkor is tudtam és azóta is sokszor megvigasztalt. Nem véletlen tehát, ha Jézus szavai: nem halt meg a leány, csak alszik, eszembe juttatták a kalauznôk tanfolyamát, a vele kapcsolatos bolsevista dicsekvést és ezt az imént elmondott hitvalló jegykezelést. A kalauznô megható hitvallása megmutatta: Tévednek, akik azt hiszik, hogy magyar földön elpusztult, vagy elpusztulhat a kereszténység.

Jelek vannak arra, nagyon is bíztató jelek, hogy nem kerül sor arra a halotti torra, melyet a bolsevista sírásók szerettek volna ülni a magyar kereszténység sírja fölött. A jelek világosan azt mutatják, hogy az irgalmas Isten megtartja ifjúságunkat keresztény hitében addig az idôpontig, amikor majd Egyházunk visszakapja szabadságát és függetlenségét.

Amen.

Elhangzott 1954. november 14-én.


IX. Fájdalmunk-örömünk


Kiáltó szó

Kedves Magyar Testvéreim!

A mai evangéliumi szakasznak több figyelemreméltó részlete van. Azt hiszem, ezeket a nagyon tanulságos szempontokat akkor hangsúlyozom ki a legjobban, ha a rövid evangéliumi szakaszt belehelyezem abba a mozgalmas történelmi háttérbe, melybôl az evangelisták elsô olvasóik számára kiragadták.

A fôszereplô Keresztelô Szent János börtönben Sínylôdik. A nagy prófétát, akihez az egész nép tódult a pusztába és akit sokan az eljövendô Messiásnak gondoltak, Heródes Antipász, negyedes fejedelem börtönbe záratta, mivel megfeddette házasságtörése és egyéb gaztettei miatt. Az Úr Krisztus elôfutára, Keresztelô János a Jordánon túl fekvô vidéken, Pereában tanított és hirdette a bûnbánat keresztségét. Perea Heródes Antipász negyedes fejedelem fennhatósága alá tartozott. A hódító rómaiak ugyanis Kr. után 5-ben Nagy Heródes halála után Palesztinát három fia között osztották fel. Árkelausz kapta Judeát és Szamáriát, Heródes Antipász Galileát és Pereát, Fülöp pedig a Genezáret tavától északnyugatra esô kisebb tartományokat.

Mind a három uralkodó szerepel az evangéliumokban. Heródes Antipászt a nép egyszerûen és röviden Heródes királynak nevezte. Azért nevezik így az evangéliumok is. Ô az a Heródes, aki az Úr Jézus szenvedésének húsvétján Jeruzsálemben volt. Ôhozzá küldi el Pilátus Jézust. Ismerjük e jelenetet: Heródes szórakozni szeretett volna és csodát remélt Jézustól. Jézus nem szólt neki egyetlen szót sem. Erre kigúnyolta Jézust. Biztos, hogy silány ember volt, aki nem tudott mélyebben és az események mögé látni.

Jézus és János jól ismerték kétszínûségét is. Egyszerre akart az elnyomott népnek, meg a hódítóknak is kedvében járni. Pereában újjáépíttetett egy régi várost és azt hízelkedve a római császár feleségérôl Liviásznak nevezte el. Azt a várost pedig, melyet késôbb a Genezáreti tó mellett építtetett a következô császárról, Tiberiásznak hivatta. Jézus nyilvánosan rókának nevezte ezt a kétszínû, alkalmazkodó, csak hatalmát féltô, helyezkedô bábot.

Heródes Antipász, mint általában a gerinctelen és alkalmazkodó emberek, érzékies ember volt. Törvényes feleségét, IV. Aretász arab fejedelem leányát, elbocsájtotta. Féltestvérének, Fülöpnek feleségét Heródiást elcsábította és a Mózesi törvények ellenére vérfertôzô módon együtt élt vele. Akkor jelent meg elôtte Keresztelô János és keményen megfeddette házasságtöréséért. János ugyanis nyíltan figyelmeztette: ,,Nem lehet a tiéd''. Erre meg akarta ölni, de félt a néptôl, mert prófétának tartották. A szöveget úgy lehet érteni, hogy János Heródes Antipászt szemtôl szemben is, meg a nép elôtt is feddette. Nem merte megölni, de elfogatta, bilincsekbe verette és börtönbe záratta. A neves zsidó történetíró, Josephus Flavius szerint Heródes Antipász Jánost Machaeron várába záratta. Ez a vár Palesztina déli részén, a Holt-tenger partján feküdt. Nagy Heródes építtette és fontos királyi erôd volt az ország déli részén. A királyi család tagjai is szívesen tartózkodtak itt.

Keresztelô János bebörtönzése nagyjából Jézus nyilvános mûködésének megkezdése után egy és egynegyed évre történt. Jézust ekkor már egész Palesztinában ismerték. Lukács értesít bennünket arról, hogy Jánosnál a börtönben gyakran megjelentek tanítványai és beszámoltak neki Jézus csodatetteirôl és általában sikereirôl. Amint a mai evangéliumban láttuk: egy ilyen látogatás alkalmával határozza el János, hogy két tanítványát elküldi Jézushoz ezzel a kérdéssel: ,,Te vagy-e az eljövendô vagy mást várjunk?''

Keresztelô János eme elhatározásának okát két tényben kell keresnünk. Az egyik: tanítványai nehezen nyugosznak bele, hogy nem az ô Mesterüket ünnepli most a nép, mint a jövendô Messiást, hanem Jézust, aki olybá tûnt elôttük, hogy csak learatja, amit ôk vetettek. Ôk Jánosban látták a jövô emberét s azért csatlakoztak hozzája. És most Isten engedi, hogy János, a remélt Messiás, börtönben üljön és tehetetlen szemlélôje maradjon az eseményeknek.

A másik ok, ami Jánost arra késztette, hogy tanítványait követségbe küldje Jézushoz, nyilván az volt, hogy még a börtönben is meg akart tenni annyit, amennyit lehetett, az Isten országának zavartalan terjesztése érdekében. Ô indította el Isten különös és kitûntetô hívására a mustármaghoz hasonló mozgalmat. A börtönben is csak ez a nagyra hivatott isteni mû érdekelte. A maga sorsa, a maga élete nem volt fontos, de az Isten országának terjedése, vagy az útjában álló akadályok örömet vagy gondot okoztak neki. Nem ijesztette, ha arra gondolt, hogy már nem szabadul ki börtönébôl. Nem alkudott és nem kötött az erkölcsi elvek feladásával kompromisszumot a hatalommal. A maga bizonytalan sorsa nem izgatta, de érdekelte, mi van künn, hogyan áll a nagy isteni mû, a mennyek országa. Gondot okozott neki, ha azt hallotta, hogy félreértések, kicsinyes féltékenységek lassítják a hatalmas mû kibontakozását. Bántották azok a tévedések, melyeket hozzá nem értôk és kicsinyes szempontok szerint cselekvôk az ô nevével állítottak az isteni mozgalom útjába.

Az isteni gondviselésben minden ki van számítva. János tanítványai abban az órában érkeztek Jézushoz, amikor sokakat meggyógyított betegségbôl, nyavajából, a gonosz lelkektôl és vakoknak adta vissza szeme világát. Befejezi a gyógyítást és alkalmat ad János tanítványainak, hogy feltegyék elôtte mesterük kérdését: ,,Te vagy-e az eljövendô vagy mást várjunk?'' Jézus így válaszolt: ,,menjetek, jelentsétek Jánosnak, amit hallotok és láttok. Vakok látnak, sánták járnak, leprások megtisztulnak, süketek hallanak, halottak feltámadnak'' (Mt 11,4-5). -- Jézus Izaiás szavaival felel. Izaiás megjövendölte a Messiásról, hogy majd ezeket a csodákat cselekszi. Láttátok a csodákat és ezért értsétek meg: én vagyok a Messiás! -- Ezek megnyugodtak és eltávoztak.

Amikor azok elmentek, Jézus beszélni kezdett a néphez Jánosról: Miért mentetek ki a pusztába? Hogy széltôl lengetett nádat lássatok? Vagy miért mentetek ki? Hogy puha ruhába öltözött embert lássatok? Aki puha ruhában jár, királyi palotában lakik. Miért mentetek ki hát? Hogy prófétát lássatok? Igenis, mondom nektek, hogy prófétánál is nagyobbat. Ez az, akirôl az Írás mondja: Nézd, követemet küldöm színed elôtt, hogy elkészítse elôtted az utat (Mt 11,7-10).

Kedves Magyar Testvéreim! Önkéntelen eszmetársítással helyezi át az ember a mai evangéliumi szakasz eseményeit a Jordán mellôl a Duna--Tisza-közébe. Itt is börtönben sínylôdik egy ember, Mindszenty József bíboros, egy fegyelmezett, kemény fôpap, aki a megmásíthatatlan és világos keresztény elvekhez élete árán is bátran ragaszkodott. Börtönbe került ô is, mint Keresztelô János, mert nem volt hajlandó a feketét fehérnek, a sötétet világosnak nevezni. Nem vállalkozott arra, hogy a materialista ateizmust tudománynak mondja, az erôszakot jognak és a taktikázást erkölcsnek nevezze. Ô sem volt nádszál, melyet a szellô könnyedén lengethet, hanem szilárd tölgy, amelyet még a szélvész sem tudott kidönteni.

Közvetlenül bebörtönzése elôtt mondotta utolsó körlevelében: ,,Nyugodtan nézem a körülöttem mesterségesen felkorbácsolt hullámokat. Azon a helyen, ahol nem pártok, de az Apostoli Szentszék kegyébôl és bizalmából ôrt állok, a tajtékzó hullámok nem szokatlanok. A történelem változatos. Két elôdöm harctéren esett el, kettôt összes javától konfiskálással megfosztottak, Vitéz Jánost fogságba vetették, Martinuzzi a hatalmasoktól felfogadott orgyilkosok kezétôl esett el. Pázmányt, a legnagyobbat számûzték. Károly Ambrus a betegek támogatása, gondozása közepette a pusztító ragály áldozata lett.

Elôdeim közül senki sem állott annyira eszközök híjával, mint én. Annyi céltudatosan megszôtt, százszor megcáfolt, de konokul továbbhirdetett valótlanság nem tajtékzott mind a hetvennyolc elôdöm körül együttvéve sem, mint körülöttem.''

Pontosan Keresztelô János keménységét halljuk az esztergomi érsek ajkáról is.

És hogy a kép teljes legyen, a dicséret is, melyet nem ugyan Krisztus, de az ô földi helytartója mondott, úgy hangzik, mint akkor. XII. Pius pápa 1942. febr. 2-án a magyar püspökökhöz intézett levelében írta Mindszenty bíborosról: ,,Nagyon jól ismerjük ennek a kiváló fôpásztornak érdemeit. Ismerjük hitének szilárdságát és feddhetetlenségét. Tudjuk, hogy az apostolok bátorságával ôrizte a keresztény tanítás épségét és követelte meg a vallás szabad gyakorlásának szent jogát... Azt a magatartást, melyet ô tanúsított, az éber fôpásztor hivatástudata követelte meg tôle.''

Kedves Testvéreim! A nagy és kis zsarnokok eltûnnek, de a börtönlakó Keresztelô Jánosok eszméi diadalmaskodnak.

Amen.

Elhangzott 1954. december 5-én.


Karácsony

Kedves Magyar Testvéreim!

Karácsony elôtti héten nyomasztó érzés telepedett reám. E szorongó érzést a félelem szülte bennem. Karácsony az öröm ünnepe és én ezért egész héten át éreztem: életem legnehezebb feladata elôtt állok, amikor a világ legárvább népe elôtt 1955 karácsonyán ismételnem kell a titokzatos éj angyali üzenetét: Nagy örömöt hirdetek nektek!

Ki tudott volna nyugodt maradni az én helyemben, akinek ma egy porig alázott nemzet felé azt kell kiáltani: Örüljetek! Mindnyájunk lelkét és idegzetét elcsigázták egyéni és nemzeti fájdalmaink és ezért úgy éreztem, hogy erôtlen szavammal legfeljebb mûörömöt varázsolhatok 1955 karácsonyán a magyar családi szentélyekbe. Valósággal vakmerôségnek éreztem örvendezésre szólítani azokat a magyar családokat, amelyekbôl a hitvesi és testvéri kötelékkel egymáshoz fûzött tagok szétszóródtak a világ minden tájára. És ezenkívül eszemben járt az is, hogy a hatalmát féltô zsarnoki rendszer e megszentelt családi érzéseket akarja most felhasználni a maga javára. Megtévesztésre és félrevezetésre szánt propagandájának hasznos azért hazatérésre kényszeríti az elüldözött családtagot. Azzal fenyeget, ha nem jön, az otthoni családi romszentélyt teljesen felforgatja és mindenestôl elpusztítja.

Aggodalmam még nagyobbra nôtt, amikor arra gondoltam, hogyan hívjam örvendezni azt a nemzetet, amely két világháború borzalmas vihara után a nyomor szélére jutott és amelyet a tízéves kizsákmányolás a népek országútjára ültetett, bajokkal, keserûséggel elhalmozva és még tört reményeitôl is megfosztva.

Szívem elszorult és csordultig megtelt keserûséggel, amikor arra eszméltem, hogyan örüljenek egy mindig kegyetlenebbé váló elnyomás alatt sínylôdô népnek fiai, akiknek, miután vagyonát, egészségét, testi erejét és idegzetét elrabolta és tönkretette, a lelkét akarja megtörni mindenáron egy kegyetlen csoport idegen szuronyokra támaszkodó zsarnoki hatalma. Nyomasztó érzéssel kellett mérlegelnem azt is, hogyan hallatszanék testvéreink karácsonyi öröméneke, ha abba belevegyülnek a bebörtönzött és kényszermunkára fogott ártatlan tízezrek panaszos sóhajai?!

Valóban fájdalommal, könnyes szemmel kell latolgatni: tud-e örülni karácsony napján az az ország, amelynek hercegprímása és fôpapjai: a kalocsai érsek, a váci püspök, Erdély püspöke fogságban vannak sok bátor egyházi és világi munkatársaikkal együtt? Örülhet-e a magyar nemzet, amikor éppen a betlehemi Kisded születésének ünnepét használják fel arra, hogy ifjúságunknak fenyô-ünnepet rendezzenek, hogy megingassák keresztény hitét, amely egyedül volna képes ôket nemességre és áldozatkészségre nevelni.

Kedves Testvérek, szenvedô Magyar Testvéreim! Valóban mérhetetlen szenvedés szakadt reánk, mióta hazánk történelmének legtragikusabb korszakába került. Tíz éve állunk csatasorban. Az emberiség értékeit védjük a történelem legdurvább kultúrbarbáraival szemben. Soraink ritkulnak és az ellenség ravasz taktikával szinte a magunkrahagyottság érzését tudja már felkelteni bennünk, hogy megtörve behódoljunk neki.

Tízéves szenvedésünk minden keserve felgyûlt bennem az elmúlt héten, miközben e szentbeszédre készültem. Félelmem, szorongó érzésem egyre nôtt, ahogyan közeledett az ünnep. Sötét, éjféli gondokkal és érzésekkel virrasztottam a szentestén. S egyszercsak megszólaltak a karácsonyi harangok. És én arra gondoltam, most otthon is ünnep van, várakozás, öröm tölti be a lelkeket, állnak már a karácsonyfák és elindultak a magyarok is az éjféli misére. A karácsonyi harangok, a Kisded édes mosolya és a kétezer év óta mindig újra felcsendülô angyali kórus: Dicsôség a magasságban Istennek és békesség a földön a jóakaratú embernek, elkergették sötét és nyomasztó érzéseimet. Világosan láttam és értettem, hogy van valami nagy értéke a magyar nemzetnek, élô, eleven, erôs hite, amely enyhíteni tudja iszonyatos megpróbáltatásait.

Testvérek, -- ennek a keresztény hitünknek örüljünk! És ezzel az alázatos keresztény hittel fogadjuk el az Isten kezébôl a megpróbáltatásokat. Ha jól átgondoljuk a történteket, belátjuk, hogy magyar földön új igazolást nyer az evangélium: Boldogok, akik üldözést szenvednek az igazságért. Valamiképpen megpróbáltatásainknak is köszönhetjük, hogy nagyobb a hitünk, mint bármikor a történelem folyamán. A körülöttünk lejátszódó események elrettentô példákkal mutatták meg nekünk a lelki és szellemi javak felsôbbségét.

Minden okunk megvan tehát az örömre és nincs okunk az elkeseredésre! Ha megmaradunk keresztény hitünkben és törekszünk az Istennek tetszô életre, akkor biztosak lehetünk, hogy fennmaradunk ebben a mostani történelmi viharban is. Ez a felismerés és a belôle fakadó magatartás záloga annak a szebb hazának, melyben majd krisztusi elvek alapján felépítjük a szellemnek és a léleknek diadalát. S ez megvalósul biztosan, ha gyermekeinket is úgy neveljük, hogy azok is meg legyenek gyôzôdve: a világtörténelemnek nincs nagyobb eseménye, mint a második Isteni Személynek, az Igének megtestesülése. Nekik, gyermekeinknek is tudniok kell, hogy a térképen nincs fontosabb hely, mint a betlehemi istálló helye és hogy annál az angyali szózatnál: Nagy örömöt hirdetek néktek, ma született a Megváltó Dávid városában; fontosabb hír sosem röppent fel a történelemben.

Karácsony nagy öröme és boldogsága abban van, hogy megmutatja nekünk az ember értékét. Az ember, a halhatatlan lelkû ember, az örök életre meghívott ember akkora érték, hogy a második Isteni Személy, a Fiú, hogy megmentse, felvette az emberi természetet: egy hozzánk hasonló emberi lélekkel és testtel személyes egységben egyesült.

Karácsony boldogsága és megnyugtató békéje ma is az a tudat, hogy az ember nem egy porszem, nem egy atom, vagy kerék a társadalom szerkezetében. Az ember nem eszköz. Az embert nem szabad kizsákmányolni semmiféle kapitalizmusban: sem a magántôke uralmában, se az államkapitalizmusban, amilyen a bolsevista és az úgynevezett népidemokratikus államok társadalmi és gazdasági rendje.

Kedves Testvérek, karácsony arra tanít, hogy az ember önálló érték önmagában, mert Isten képére és hasonlatosságára teremtett szellemi lény. Hivatása, hogy Isten gyermeke legyen a kegyelem által, melynek lehetôségét a testté lett Ige szerezte vissza számunkra. A mi végsô hazánk nem ez a föld. Mi Istenhez tartozunk. Az Isten és az ember oly szorosan kapcsolódik egymáshoz, hogy még a hamis istenfogalmak is szükségszerûen befolyásolják az emberrôl alkotott felfogásokat. Az eltorzult istenfogalmak eltorzítják az emberi eszményeket is, alásüllyesztik az emberi méltóságot és a zsarnokkal szemben védelem nélkül hagyják az ember szent és sérthetetlen szabadságjogait.

Karácsony napján annak örüljünk, hogy mi az igaz Istent ismerjük, neki szolgálunk és Ôt szeretjük. Köszönjük meg Istennek a nagy kegyelmet, melyben akkor részesültünk, amikor elsô szent királyunk odavezetett bennünket a betlehemi jászolhoz. Köszönjük meg, hogy ezáltal keresztény lett kultúránk és elindulhatott nemzetünk az emberi mûvelôdés magaslatai felé. Köszönjük meg, hogy a keresztény kultúrközösséghez tartozunk most is, mivel leginkább keresztény hitünk biztosítéka annak, hogy a marxizmus zavaros anyagelvû tanai nem találnak talajt magyar földön. A hívô ember sose teszi magáévá azt a torz társadalmi és gazdasági rendet, amelynek alapja az istentagadó marxizmus.

Kedves Magyar Testvérek, annak örüljünk ma 1955 karácsonyán, hogy keresztények vagyunk a kegyetlen eszközökkel folytatott tízéves vallásüldözés ellenére.

Hadd üzenjek nektek börtönbe induló bíboros hercegprímásunk szavaival. Utolsó körlevelében így szólt hozzánk hét évvel ezelôtt: ,,Mindenütt és mindig csak az történhetik velünk, amit az Úr rendel vagy megenged. Tudtán kívül még egyetlen hajunk szála sem esik le a fejünkrôl. Annyi más után elveheti tôlünk a világ ezt vagy amazt, de nem veheti el tôlünk Jézus Krisztusban való hitünket. Ki választhat el minket Krisztustól? Sem élet, sem halál, sem egyéb teremtmény el nem szakaszthat minket Isten szeretetétôl, amely a mi Urunk Jézus Krisztusban vagyon. Ragyogjon fel elôttünk az örök élet reménye, amelyet az Úr megígért: »Bízzatok, én meggyôztem a világot!«''[35]

Nyugodtan és az Úrra hagyatkozva vállaljuk a ránk kényszerített harcot. Isten velünk van és nem tagadja meg tôlünk kegyelmét! Ha hûségünk állhatatos marad, Mennyei Atyánk, Nagyasszonyunk közbenjárására, a magyar nemzet gyötrelmes ádventjét is gyôzelmes karácsonyi örömre fordítja.

Amen!

Elhangzott 1955. december 25-én.


Függelék


Mit vár az otthon az emigrációtól?

Mélyen tisztelt Ünneplô Közönség!

Magyar Testvéreim!

Szenvedélyesen törekszem az ôszinteségre. Ne tekintsék tehát ünneprontásnak, ha kijelentem: nem vállalkoztam szívesen az ünnepi szónok szerepére.

Több súlyos ok rettentett vissza a mai szerepléstôl. Nem fárasztom Önöket nehézségeim felsorolásával, elég, ha egyet megismernek.

Amikor a rendezôbizottság megtisztelt és felkeresett, arra hivatkozott, hogy jóformán én vagyok az egyetlen elérhetô ember, aki szándékaik szerint töltheti be az ünnepi szónok tisztjét. Elgondolásuk és célkitûzésük szerint ugyanis ma e hagyományos magyar ünnepen nekem arról kell beszélnem: Milyen, feladatok megoldását várja az otthon szenvedô nemzet az emigrációtól?

Tehát aki azt hinné, hogy a rendezôbizottság választása valamilyen szónoki adottság vagy egyéb kiválóság alapján esett szerény személyemre, tévedne. Azért kell nekem az elôre kijelölt, félelmetes és -- mondjuk csak ki -- hálátlan témáról szólnom, mivel az itt jelenlévôk többségével szemben nekem van meg az a tragikus elônyöm: hogy talán mindegyiküknél hosszabb idôt töltöttem otthon a tízéves orosz megszállás alatt. Egyedül ezen az alapon gondolják a rendezôk, hogy hûen tudom tolmácsolni a rab nemzet néma akaratát a szerencsésebbnek hitt testvérek felé...

1952 nyarán, néhány nappal azután, hogy szabad földre léptem, kezembe került egy emigrációs újság. Ilyent eddig még nem láttam s mohón kaptam utána. A többi között egyik neves és megbecsült emigráns diplomatánk megnyilatkozására találtam. E nyilatkozat lényeges része arról szólt, hogy az emigrációban élô magyarságnak ne legyen gondja, hogyan rendezkedik majd be a felszabadulás után az ország. Az emigránsok bízzák ezt a feladatot az otthoniakra, mert ôk értenek ehhez egyedül és a legjobban.

A nyilatkozatot többször megnéztem, újra és újra átolvastam, mégse értettem meg.

Hogyan? Hát mi van itt? A jelenlegi magyar emigráció politikai emigráció. Csak azért jött el hazájából, mert nem viselhette el a megalázó és véres idegen megszállást. Csak azért emigrált, mert nem tudta tehetetlenül nézni, hogyan tiporja a zsarnokság megszentelt nemzeti hagyományainkat és az egyéni szabadságjogokat. Azért jött idegenbe, mert itt a szabad világban hazája felszabadításáért akart küzdeni és majd tapasztalatokkal, szaktudással töltekezve akar visszatérni a súlyos feladatokat jelentô országépítô munkára.

Kérésemre valaki, egy régi emigráns megmagyarázta, hogy a tekintélyes diplomata nyilatkozata az általánosan érvényes elvnek ellenkezôjét tartalmazza ugyan, de a magyar emigrációra alkalmazva érvényes.

Ennek kapcsán áttekintette elôttem a különbözô emigrációs politikai csoportosulásokat. És én megrettentem, mivel ebben a pillanatban értettem meg, mire szolgál a vasfüggöny, hogyan tudják a bolsevisták elszakítani vele az emigrációt az otthontól. Más magyarázatot ugyanis nem találtam a naiv, ábrándos politikai légvárak építgetésére, melyekrôl már akkor némi fogalmat szereztem.

A régi emigráns egykedvû, néhol mûkedélyességgel megtûzdelt magyarázata idegesített. Nem is vártam meg a végét, közbeszóltam:

Hogyan, hát az emigráció nem tudja, hogy otthon nem pártokban és osztályokban gondolkodik a nemzet? Hát itt nem tudják, hogy otthon nincsenek pártok, egymás ellen uszítható osztályok? Miért nem számolnak azzal, hogy otthon csak egy megpróbáltatásokban, megaláztatásokban, vérben és könnyben magára talált nemzet él? Tudniok kellene a magyar emigránsoknak, hogy a rabhazában szenved a nép, amely megutálta az idegen holmit és tele reménnyel fordult vissza megszentelt nemzeti hagyományainkhoz.

Az iszonyatos megpróbáltatások idején fennmaradásához múltjából, történelmébôl merít erôt. Ne számítson tehát senki emberfia arra, hogy a mai nemzedék, amely meggyôzôdéséért üldöztetést, börtönt, internálást és kényszermunkát szenved, elhiszi majd valakinek, hogy a vallás sötét reakció vagy jobb esetben: hímestojásként kezelendô misztikum és ezért csak magánügye lehet az államnak.

Ez a mai nemzedék még a haladásra, felvilágosodásra való hivatkozással sem tûri el, hogy valaki a kereszténységtôl a nyilvánossági jogot megtagadja parlamentben, megyeházán, községházán, iparban, gyárban, hivatalban, iskolában és az élet egész vonalán.

Miért gondolkodik így a mai magyar nemzedék? Hát azért, mert csak ki kell nyitnia a szemét és az események illusztrálják, hogy ahol magánügy a vallás, ott korrupcióba, bûnbe, kegyetlenségbe fullad és eliszaposodik az egész élet. Ez az iszaposodás aztán súlyos gondokat okoz a köznek. Nem kell nagy bölcsesség ilyenkor a következtetéshez: Ôrültség bevezetni a társadalmi és állami életbe azt, ami közveszély lesz, mihelyt komolyan veszik.[36]

Otthon mindenki igazat ad Mindszenty bíborosnak abban, hogy ,,ha a vallás ereje 1945-ben hiányzott volna a magyar nép lelkébôl, ôrjöngôk és öngyilkosok birodalma lett volna a szent magyar föld!'' És abban is egyetért otthon mindenki a hercegprímással, hogy ,,ha a tört remények nem tudják kioltani a jövô reményeit az emberi keblekbôl a szegény, nyúzott-nyûtt Magyarországon, annak tudható be, hogy itt van köztünk az igazság oszlopa és erôssége, a kereszténység.''[37]

A mai nemzedék számára nem frázis többé a magyar történetírásnak ama közhelye, hogy a kereszténység mentette meg a pusztulástól a fiatal magyar államot. Meggyôzôdéssel vallja azt is, amit a millenium prímása állapított meg: 900 éven át kereszt tartotta fenn a viharokban és megpróbáltatásokban a magyar hazát. Az otthon valláserkölcsi magatartásával félreérthetetlenül kifejezésre juttatja, hogy sem társadalmi, sem állami, sem gazdasági rendjét nem hajlandó más alapokra helyezni, csak a kipróbált keresztény erkölcsi elvekre. Ez a mai nemzedék nemzeti kultúránk alapjává újra a kereszténységet teszi, mellyel nemzetünk elsô Szent Királyunk bölcs akarata folytán szerencsésen egybeforrott.

Ezért otthon a magyar múltat senki nem gyalázza, nem ócsárolja, mert igazságtalanságnak érzi, mert oktalanságnak és mindenekfölött rossz taktikának tartja. Otthon a tömegek tisztán látják, hogy a moszkoviták forradalmat szeretnének játszatni velük. A nemzet sírásói, a magyarság rabszíjrafûzôi a haladó forradalmár jelmezében óhajtanának fellépni. Ehhez a forradalomhoz kellene az a statisztáló tömeg, mely ócsárolja megszentelt nemzeti hagyományainkat. A hódító és elnyomó a múlt iránt való gyûlölettel szeretné bekötni a széles néprétegek szemét.

Az emigrációban is illik ismerni Mindszenty bíboros-prímás erre vonatkozó figyelmeztetését: ,,Vannak, akik folyton emlegetik a múlt bûneit -- mondotta a hercegprímás 1945 Szilveszter estéjén a magyar rádióban. -- Mindenesetre többször, mint Európa népei a magukét, mintha mi volnánk nem a falu, de Európa és a világ rossza egyedül. Mintha csupa angyal között ez a nép volna a legbûnösebb világfelforgató...''

És a nép, mint minden másban, ebben is követi nagy mártírját. Jó volna, ha az emigrációban megfontolnák, hogy azok a magyar múltat gyalázó nyilatkozatok, melyek odahaza itt-ott a bolsevista lapokban nem kommunistáktól napvilágot látnak, csak a politikai rendôrség fenyegetésének eredményei. Elmondja a száj, de vérzik bele a szív.

De sok haszon származnék abból is, ha a pártoskodó emigráció megfontolná: az otthon nem tart értéknek sok olyasmit, amit egyesek az emigrációban még értékesnek hisznek és hogy az otthon nem igazol mindent, amirôl az emigrációban önigazoló nyilatkozatok hangzanak el.

Jó volna, ha tudnák itt, hogy egyáltalán nem fáj senkinek a feje Magyarországon azért, mert az elsô világháborút befejezô forradalmak nem sikerültek. Az 1918-as forradalomért éppen úgy nem hullatja könnyeit a magyar nép, mint az 1919-esért. Történelmünk legutolsó évtizedének pusztítása alapján fel tudja mérni: mennyire megáradt volna a vérnek és a könnynek folyama magyar földön, ha 10 év helyett 36 éven keresztül hullott volna a magyar vér és a magyar könny. Sôt a kettôt képtelen egymástól függetleníteni. A két forradalom kapcsolatáról felfogása, ítélete világos és egyszerû: Ha nem lett volna elsô, nem lett volna második sem.

Az otthon élô magyarság okosságból nem ócsárolja a két világháború között tragikus körülmények között vergôdô Csonkaországot sem. Arra törekszik, hogy a bolsevista veszély elmúltával olyan rendezést érjen el a Kárpát-medencében, hogy megszentelt nemzeti hagyományait biztonságban ôrizhesse.

A legtöbbet vitatott kérdésben, a földbirtokpolitika kérdésében is, mint annyi másban, Mindszenty bíboros foglalta össze a nemzet jelenleg érvényes felfogását. 1945. október 18-án, elsô prímási körlevelében ezeket írta:

,,Meg kell említenünk, hogy a földbirtokreform-rendelet több részletében olyan törekvéseket árult el, mintha bizonyos társadalmi osztályok egyszerû gazdasági tönkretételét célozta volna. Néha még hangok is hallatszottak, hogy ez az intézkedés büntetés a magyar birtokos osztály múltjáért.

Ám megfelel-e mindez az igazságnak; megfelel-e a természettörvénynek? Helyes-e a kollektív igazságszolgáltatás elve? Szabad-e a jog és igazság uralmára törekvô társadalomban azt vállalnunk, hogy az egyik testvér hibájáért bûnhôdjék a másik és az ôsapák nagyon kétséges mulasztásait szenvedje meg a késôi unokák nemzedéke? A földosztásnál a pártpolitika érvényesült és katonáink is kimaradtak a földosztásból.

Nem a földbirtokreformot tesszük itt bírálat tárgyává -- folytatódik a prímási nyilatkozat --, hanem a benne megnyilvánuló bosszúálló szellemet. Magára a reformra is kénytelenek vagyunk megjegyezni, hogy végrehajtásában is nélkülözte a megfontoltságot és méltányosságot és ennek az elsietett, szenvedélytôl fûtött munkának gazdasági következményeit sínyli és ki tudja, mily hosszú ideig sínyleni fogja az egész lakosság, fôleg a városi dolgozók.''

Az Egyház álláspontját a saját birtokainak elvesztésével kapcsolatban egy másik helyen a bíboros így fejezi ki: ,,Adja Isten, hogy az új birtokosok boldogulása vigasztalja az egyházat veszteségeiért és gondjaiért.''[38]

Aki ismeri ezt a kérdést, megnyugvással gondol arra, hogy a felszabadulás után magyar és magyar közé éket verni földbirtokpolitikai alapon nem lehet.

Mélyen tisztelt Hölgyeim és Uraim! Az otthon azon sem kesereg, hogy a vérrög-valóság ábrándos és zavaros forradalma nem sikerült. Az otthon nem sírja vissza azt a demokratikus forradalmi játékot sem, melyet közvetlenül a második világháború után az orosz megszállók játszattak el megtévesztéssel és terrorral a többségükben tiszteletet érdemlô politikusokkal.

Azokat azonban, akik akár vakságból, akár önzô számításból arra vállalkoztak, hogy a munkásságot és a föld népét szállítják a moszkovitáknak, a magyar nép mélységesen megveti.

Jó, ha azt is tudjuk, hogy a felszabadult Magyarországon nem számíthatnak politikai sikerre azok sem, akik ügyefogyottságukban a kommunizmus és a kereszténység között akartak koegzisztenciát létesíteni.

Természetesen nem a múltra, hanem a jövôre veti a jelen nemzedék tekintetét. Az otthon minden magyart keblére ölel, de az iszapos mozgalmakat melyek valamikor hordozták vagy még egyszer hordozhatnák -- Mindszenty bíboros szavaival élve -- azokat a hordalékelemeket, és árvízi öntvényeket, mellyel a marxizmus árasztotta el hazánkat, szabályozza, lecsapolja s ha kell kiszárítja.

Magyar Testvéreim! Ezek után összefoglalhatom a feladatokat, melyek megoldását az emigrációtól várja a rab hazában sínylôdô honfitárs.

1. Ne szakadjon el gondolkodásában és eszményeiben az emigráció az otthontól. Teremtsük meg végre azt sajtót, mely ennek a legfontosabb feladatnak szolgálatában áll!

2. Értsük meg az elhallgattatott nemzet néma magatartásában kifejezett akaratát, azt tárjuk az egész emigráció és a világ közvéleménye elé. Errôl és ne ábrándos elrendezésekrôl suttogjunk nagyhatalmak információt gyûjtô szerveinek tisztviselôi elôtt!

3. Neveljük áldozatok árán is ifjúságunkat magyarnak és kereszténynek. Ehhez -- a családok buzgólkodásán túl -- tanintézetek kellenek az emigrációban. Ha nincs saját iskolánk, gyermekeink már félig beolvadt állampolgárokká váltak. Tudomásom szerint Európában két magyar iskola mûködik. Ezek nem gyôzik az SOS-segélykiáltásokat az emigráció felé elsírni. Pedig ahhoz képest, ahogy önmagunkat siratjuk, az otthoniakéval össze nem mérhetô anyagi ellátottságban vagyunk. -- Tehetséges magyar mûvészekkel, tudósokkal -- a mi nagy büszkeségünkre -- tele van az öt világrész. És mellettük az emigrációban vannak tehetséges, nagyszerû üzletembereink.

Ugyanakkor a két iskola -- a fenntartó szervek minden erôfeszítése ellenére -- alig méltó az iskola elnevezésre. Pedig ennek az emigrációnak, amilyen szellemi és anyagi színvonalat képvisel, fényûzôen, modernül berendezett nagyszerû iskolával és kiválóan felszerelt internátussal kellene rendelkeznie, természetesen itt Münchenben, vagy Kölnben, vagy valamelyik más nagyobb kultúrközpontban.

Nem akarok errôl a fájó sebrôl többet mondani. Csak még egy pillanatra figyeljünk arra, mi volt otthon, amikor még a nemzet kezében volt az iskola. Mindszenty bíborosnak egy 1946. október 20-i beszédében olvassuk:

,,Résztvettem a Szent Szív-zárda Szülôk Szövetségének gyûlésén. S mondhatom, a lelkem mélyéig megrázott engem az a beszámoló, amit ott a vezetôség nyújtott. Ennek a beszámolónak az adatai: a háborútól megrongált zárdát és tanintézeteit munkás és kômíves iparosszülôk díjtalanul helyreállították. Édesanyák: ezredesnék és fôorvosnék és mások felsikálták utána az egész épületet. Megmutatták nekem a jelen tanévnek egész irka-szükségletét, amelyet az ifjúságnak a szülôk szövetsége már megszerzett. Egy vízvezeték-készítô édesapa ingyen elkészítette a vízvezetékmunkát az épületben. Aztán megszakították a beszámolót és elvezettek engem az iskola oldalához és ott június 29-én megmutatták az idei tanévnek az egész tüzelô-szükségletét ölbe rakva. Aztán elvezettek egy kertsarokba, ahol az elmúlt tanévben mûködött egy iskolai konyha 51 szegény gyermek mindennapi táplálására. -- Ezt a részt így fejezi be Mindszenty hercegprímás: Azt mondottam magamban a beszámoló végeztével: nem baj az, ha ostorcsapások érnek bennünket, ahol ilyen lelkiség és lelkesség sarjad ki az ostorcsapások nyomában, ott meg kell köszönnünk nekünk az ostorcsapásokat.''[39]

Hát valami ilyenféle lelkesedés segítene itt is az emigráció iskolaügyében!

4. Fokoznunk és egységesítenünk kell akcióinkat s amennyiben a politikai csoportosulások nem congeniálisak a feladattal, vegyék át azt tôlük társadalmi szervek. Otthon sincs politikai szervezete a nemzetnek, de azért még nem teszi ölbe a kezét, hanem segít magán, ahogy a szükség és a körülmények engedik.

Mélyen tisztelt Ünneplô Közönség, Magyar Testvéreim! 1955-ben a magyar emigrációba is márciusi vihar kell, amely kifújja, kiszellôzteti a lelkeket, megtisztítja az acsarkodás szellemétôl és új lendülettel elindít a nehézséget nem ismerô áldozatos munkára az otthonért, mindnyájunk egyetlen forró vágyáért, a szabadságban virágzó Magyarországért!

Elhangzott Münchenben 1955. március 15-én.


Mindszenty József mondotta a római magyaroknak

Mindszenty József mondotta a római magyaroknak[40]

...a magyar fa leveleit messze elsodorta a világfergeteg.

Ne mondjátok -- eggyel-eggyel találkozva -- Káinnal:

Vajon ôrzôje vagyok-e öcsémnek?

Bizony az vagy!

Vigyázzatok minden árva magyarra, mint a szemetek világára

és ne múljék el egyetlen nap, hogy valamelyik árva falevélre jótéteményt ne írtatok volna...


Jegyezetek

1	Mindszenty bíboros érseki székfoglaló beszéde. Esztergom, 1945. október 7.
2	Négy szentbeszédben cáfoljuk a materializmust. Forrás: G. A. Wetter, Der dialektische Materialismus. Wien, 1952.
3	Berzsenyi Dániel, Fohászkodás.
4	G. A. Wetter, Der dialektische Materialismus. Wien, 1952. 507-11 o.
5	Prohászka, Elmélkedések. Róma, 1952. 711-712. o.
6	Prohászka, i. m. 701. o.
7	Vö. Prohászka, i. m. 725. o.
8	Vö. Prohászka, i. m. 720. o.
9	Dr. Vecsey Lajos, Az imádságok bullája s a déli harangszó. Appenzel, 1955. 39. oldal.
10	Dr. Vecsey Lajos, Az imádságok bullája és a déli harangszó. Hiszek 4. évf. 6. sz.
11	Dr. Vecsey Lajos, i. m.
12	Mindszenty bíboros beszéde a szombathelyi Mária-kongresszuson 1947. szeptember 8-án.
13	Roskoványi Ágoston, Beata Virgo Maria in suo conceptu Immaculata. 1874--81. 6. kötet.
14	Roskoványi, i. m. 352. o.
15	Vö. Mindszenty hercegprímás 1947. szeptember 21-én Egerben mondott beszédét.
16	Mindszenty kardinális beszéde Vácott 1947. október 9-én.
17	Dám Ince, A Bíboros fogadalma. Katolikus Szemle V. évf. 4. szám.
18	Mindszenty hercegprímás beszéde a Mária-év megnyitásakor. Esztergom, 1947. augusztus 15.
19	Újévi körlevél. Esztergom, 1948. január 1.
20	Mindszenty kardinális beszéde a Mária-év megnyitásán. Esztergom, 1947. augusztus 15.
21	Sík Sándor, Az andocsi Máriához.
22	Prímási szózat. 1948. november 18.
23	Érseki körlevél. 1948. december 20.
24	Prímási székfoglaló beszéd. Esztergom, 1945. október 7.
25	Prímási körlevél. 1948. december 20.
26	Prímási körlevél. 1948. december 20.
27	Mindszenty hercegprímás beszéde Máriaremetén, 1947.szeptember 15-én.
28	Bajza, Sóhajtás.
29	Új Ember, III. évf. 9. szám.
30	Idézi Mindszenty hercegprímás 1948. szept. 1-i körlevelében.
31	Vö. Mindszenty id. körlevelével.
32	Mindszenty hercegprímás körlevele a szülôkhöz. Esztergom, 1948. szeptember 1.
33	Mindszenty, i. m.
34	Szabad Ifjúság, 1950. november 24.
35	Mindszenty bíboros utolsó pásztorlevele papjaihoz. Esztergom, 1948. december 20.
36	Vö. Mindszenty bíboros beszéde a katolikus szülôkhöz. Pécs, 1946. október 20.
37	Beszéd Debrecenben, 1946. november 30-án.
38	A magyar püspöki kar körlevele. 1945. május 24.
39	Mindszenty bíboros beszéde a pécsi dómban 1946. okt. 20-án.
40	1945. december 9-én a Collegium Hungaricumban tartott beszédbôl.


Mindszenty bíboros érseki székfoglaló beszéde. Esztergom, 1945. október 7.


Négy szentbeszédben cáfoljuk a materializmust. Forrás: G. A. Wetter, Der dialektische Materialismus. Wien, 1952.


Berzsenyi Dániel, Fohászkodás.


G. A. Wetter, Der dialektische Materialismus. Wien, 1952. 507-11 o.


Prohászka, Elmélkedések. Róma, 1952. 711-712. o.


Prohászka, i. m. 701. o.


Vö. Prohászka, i. m. 725. o.


Vö. Prohászka, i. m. 720. o.


Dr. Vecsey Lajos, Az imádságok bullája s a déli harangszó. Appenzel, 1955. 39. oldal.


Dr. Vecsey Lajos, Az imádságok bullája és a déli harangszó. Hiszek 4. évf. 6. sz.


Dr. Vecsey Lajos, i. m.


Mindszenty bíboros beszéde a szombathelyi Mária-kongresszuson 1947. szeptember 8-án.


Roskoványi Ágoston, Beata Virgo Maria in suo conceptu Immaculata. 1874--81. 6. kötet.


Roskoványi, i. m. 352. o.


Vö. Mindszenty hercegprímás 1947. szeptember 21-én Egerben mondott beszédét.


Mindszenty kardinális beszéde Vácott 1947. október 9-én.


Dám Ince, A Bíboros fogadalma. Katolikus Szemle V. évf. 4. szám.


Mindszenty hercegprímás beszéde a Mária-év megnyitásakor. Esztergom, 1947. augusztus 15.


Újévi körlevél. Esztergom, 1948. január 1.


Mindszenty kardinális beszéde a Mária-év megnyitásán. Esztergom, 1947. augusztus 15.


Sík Sándor, Az andocsi Máriához.


Prímási szózat. 1948. november 18.


Érseki körlevél. 1948. december 20.


Prímási székfoglaló beszéd. Esztergom, 1945. október 7.


Prímási körlevél. 1948. december 20.


Prímási körlevél. 1948. december 20.


Mindszenty hercegprímás beszéde Máriaremetén, 1947.szeptember 15-én.


Bajza, Sóhajtás.


Új Ember, III. évf. 9. szám.


Idézi Mindszenty hercegprímás 1948. szept. 1-i körlevelében.


Vö. Mindszenty id. körlevelével.


Mindszenty hercegprímás körlevele a szülôkhöz. Esztergom, 1948. szeptember 1.


Mindszenty, i. m.


Szabad Ifjúság, 1950. november 24.


Mindszenty bíboros utolsó pásztorlevele papjaihoz. Esztergom, 1948. december 20.


Vö. Mindszenty bíboros beszéde a katolikus szülôkhöz. Pécs, 1946. október 20.


Beszéd Debrecenben, 1946. november 30-án.


A magyar püspöki kar körlevele. 1945. május 24.


Mindszenty bíboros beszéde a pécsi dómban 1946. okt. 20-án.


1945. december 9-én a Collegium Hungaricumban tartott beszédbôl.


A Pázmány Péter Elektronikus Könyvtár bemutatása
A Pázmány Péter Elektronikus Könyvtár

	Isten hozta a Pázmány Péter Elektronikus Könyvtárban, a magyarnyelvû keresztény irodalom tárházában! A Könyvtár önkéntesek munkájával mindenki számára elektronikus formában terjeszti Isten Igéjét. A Könyvtár bemutatása


A Pázmány Péter Elektronikus Könyvtár bemutatása

Célkitûzés

Állomány

Irányítás, központ

A Könyvtár használata, a könyvek formája

A Könyvtárban található file-ok neve

A file-ok felhasználási módjai

Hogyan lehet a könyvekhez hozzájutni?

A Könyvtár használatának jogi kérdései

Hogyan lehet a Könyvtár gyarapodásához hozzájárulni?

Megkötések a szöveg formájára

Érdeklôdés/Javaslat

Minôség -- állandó javítás

A könyvtár mottója

Célkitûzés

A Pázmány Péter Elektronikus Könyvtár (PPEK) célja az, hogy mindenki számára hozzáférhetôvé tegye a teljes magyarnyelvû katolikus egyházi, lelki irodalmat elektronikus formában. A lelkipásztori munka támogatása mellett elôsegíti az egyházi kutatómunkát, könyvnyomtatást és az írott, magyar keresztény értékek bemutatását, megôrzését, terjesztését. A könyvállomány mindenki számára ingyenesen rendelkezésre áll az Internet hálózaton keresztül. Egyházi intézményeknek és személyeknek postán is elküldjük a kért anyagot.

Állomány

Minden szabadon másolható, szerzôi jogvédelem alá nem esô egyházi és vallási vonatkozású kiadvány része lehet a Könyvtárnak: a Szentírás (többféle fordításban), imakönyvek, énekeskönyvek, kódexek, pápai dokumentumok, katekizmusok, liturgikus könyvek, teológiai munkák, szentbeszéd-gyûjtemények, keresztutak, lelkigyakorlatok, himnuszok, imádságok, litániák, istenes versek és elbeszélések, szertartás-könyvek, lexikonok, stb.

Irányítás, központ

Központ:	St. Stephen's Magyar R.C. Church
	223 Third St., Passaic, NJ 07055, USA
	(Az Egyesült Államok New Jersey államában levô Szent István Magyar Római Katolikus egyházközség)
Levelezés:	Felsôvályi Ákos
	322 Sylvan Road
	Bloomfield, NJ, 07003, USA
	Tel: (973) 338-4736
	Fax: (973) 338-5330
	e-mail: felso@comcast.net
A Könyvtár használata, a könyvek formája

Ebben az elektronikus könyvtárban nincs olvasóterem, hanem a szükséges könyveket ki kell venni (vagyis ,,letölteni''). Letöltés után mindenki a saját számítógépén olvashatja, ill. használhatja fel a szöveget. A hálózaton keresztül böngészni, ill. olvasni drága és lassú. A saját személyi számítógép használata a leggyorsabb és legolcsóbb, a könyv pedig az olvasó birtokában marad. Azoknak, akik nem rendelkeznek Internet-kapcsolattal, postán elküldjük a kért könyveket. Ebbôl a könyvtárból ügy kölcsönözhetünk, hogy nem kell (és nem is lehet) a kikölcsönzött könyveket visszaadni!

	A Könyvtár a kiadványokat kétféle alakban adja közre:
1.	formálatlan szövegként, ami a további feldolgozást (könyvnyomtatás, kutatómunka) teszi lehetôvé szakemberek számára és
2.	a Windows operációs rendszer Súgó (,,Help'') programjának keretében, ami a könnyû olvasást és felhasználást teszi lehetôvé mindenki számára (a szövegek -- külön begépelés nélkül -- egy gombnyomással egy szövegszerkesztô programba vihetôk át, ahol azután szabadon alakíthatók).
A Könyvtárban található file-ok neve

Minden kiadvány négyféle file formában található meg a Könyvtárban: text file (formálatlan változat), help file (,,Súgó'' formátum), sûrített text file és sûrített help file. Ezenkívül minden help file-hoz tartozik egy ikon file.

Minden file nevének (file name) a két utolsó karaktere a verziószám (01 az elsô változaté, 02 a másodiké, stb). A file nevének kiterjesztése (file extension) mutatja a file típusát:

	txt:	text file,
	zpt:	sûrített text file,
	hlp:	help file,
	zph:	sûrített help file és
	ico:	a Help file-hoz tartozó icon file.

Például a Vasárnapi Kalauz címû könyv elsô változatának (,,01'') négy formája: VASKAL01.TXT, VASKAL01.HLP, VASKAL01.ZPT, VASKAL01.ZPH; az ikon file pedig: VASKAL01.ICO.

A sûrítést a legelterjedtebb sûrítô programmal, a PKZIP/PKUNZIP 2.04 DOS változatával végezzük. A sûrítés nagymértékben csökkenti a file nagyságát, így a letöltés/továbbítás sokkal gyorsabb, olcsóbb. A file-t használat elôtt a PKUNZIP program segítségével kell visszaállítani eredeti formájába. (Például a  "PKUNZIP  VASKAL01.ZPH" utasítás visszaállítja az VASKAL01.HLP file-t.)

A file-ok felhasználási módjai

Mivel minden mûvet kétféle formában ad közre a Könyvtár, a következô kétféle felhasználási mód lehetséges.

1. A text file felhasználása

Ez a file formálatlanul tartalmazza az anyagot. A felhasználó betöltheti egy szövegszerkesztô programba, és ott saját ízlése, szükséglete szerint formálhatja. Például ha az anyagot ki akarjuk nyomtatni könyv alakban (feltéve, hogy az szabadon publikálható), akkor ebbôl a text file-ból könnyen  elô tudjuk állítani a nyomdakész változatot.

Vigyázat! A text file minden sora sorvég-karakterrel végzôdik, ezeket elôbb el kell távolítanunk, és csak utána szabad a formálást elkezdenünk.

A szövegben a kezdô idézôjelet két egymást követô vesszô, a felsô idôzôjelet két egymást követô aposztrófa és a gondolatjelet két egymást követô elválasztójel képezi (lásd a szöveg formájára vonatkozó megkötéseket késôbb).

Az egyes fejezeteket csupa egyenlôségjelbôl álló sorok választják el egymástól. A file eleje ezt az ismertetést tartalmazza a Könyvtárról.

Ezt a text file-t felhasználhatjuk szövegelemzésre is, amihez természetesen szükségünk van valamilyen elemzô programra.

2. A,,súgó'' file felhasználása

Ez a file formátum igen egyszerû olvasást, felhasználást tesz lehetôvé a Windows operációs rendszerben megszokott ,,súgó'' programok formájában. (Az ajánlott képernyô felbontás VGA.)

Az elektronikus könyv legnagyobb elônye az, hogy a szöveg elektronikus formában áll az olvasó rendelkezésére. A ,,Másol'' gombbal a teljes fejezet átvihetô a vágóasztalra [Notepad]) és onnan a szokásos módon: ,,Szerkesztés'' és ,,Másol'' [Edit és Paste] paranccsal bármilyen Windows szövegszerkesztôbe. Ugyanezt érjük el a Ctrl+Ins gombok együttes lenyomásával is. Ha nem akarjuk a teljes szöveget átvinni, akkor használjuk a ,,Szerkesztés'' [Edit] majd a ,,Másol'' [Copy] utasítást a program menüjérôl, minek következtében a fejezet teljes szövege megjelenik egy Másolás párbeszéd-panelban. A kijelölt szövegrészt a ,,Másol'' utasítás a vágóasztalra [Notepad] viszi, és onnan az elôbbiek szerint folytathatjuk a munkát.

A programból közvetlenül is nyomtathatunk fejezetenként a ,,File'' és ,,Nyomtat'' [Print] utasítással. A nyomtatott szöveg formája kissé eltérhet a képernyôn láthatótól. A nyomtatott szöveg betûtípusa ,,Arial'', betûmérete 10 pontos. Ha más formátumra, betûtípusra vagy -nagyságra van szükségünk, akkor vigyük elôbb a szöveget a szövegszerkesztô programunkba, ott állítsuk be a kívánt formátumot, és utána nyomtassunk.

	Ahhoz, hogy a ,,súgó'' file-t használni tudjuk, a következôket kell tennünk (a ,,Vasárnapi kalauz'' címû könyvvel mutatjuk be a lépéseket).
1.	A Pázmány Péter Elektronikus Könyvtárból töltsük le a VASKAL01.HLP és a VASKAL01.ICO file-okat a saját gépünk ,,C:\PAZMANY'' nevû alkönyvtárába. (A VASKAL01.HLP helyett letölthetjük a sokkal kisebb VASKAL01.ZPH file-t is, de akkor letöltés után ki kell bontanunk a "PKUNZIP VASKAL01" utasítással.)
2.	Készítsünk egy programindító ikont. A Programkezelôben kattintsunk elôször a ,,Pázmány Péter E-Könyvtár'' nevû programcsoportra. (Ha az még nincs felállítva, akkor hajtsuk végre a fejezet végén leírt ide vonatkozó utasításokat.) Ezután válasszuk a ,,File'', ,,Új'' és ,,Program'' utasításokat a menürôl. A párbeszed-panelban a következôket gépeljük be:
	Megnevezés:	Vasárnapi Kalauz
	Parancssor:	WINHELP C:\PAZMANY\VASKAL01.HLP
	Munkakönyvtár:	C:\PAZMANY
	Ezután kattintsunk az ,,Ikon'' nevû utasításra, és adjuk meg a C:\PAZMANY\VASKAL01.ICO file-t.

Ha ezután rákattintunk az így felállított ikonra, a program elindul, és olvashatjuk a könyvet.

A ,,Pázmány Péter E-Könyvtár'' nevû programcsoport felállítása:

A Programkezelô menüjérôl válasszuk a ,,File'', ,,Új'' és ,,Programcsoport'' utasítást. A párbeszéd-panelban a következôt gépeljük be:

	Megnevezés:	Pázmány Péter E-Könyvtár
Ezután zárjuk be a párbeszéd-panelt.

Hogyan lehet a könyvekhez hozzájutni?

A könyveket bárki elektronikus úton letöltheti a Könyvtárból (lásd a Könyvtár Internet címét) vagy postán megrendelheti (lásd a postai címet). Egyházi intézményeknek és személyeknek ingyen küldjük el a könyveket, mások a rendeléssel együtt 3 dollárt vagy annak megfelelô pénzösszeget küldjenek a lemez- és postaköltség megtérítésére.

A Könyvtár használatának jogi kérdései

Az általános elvek a következôk:

1.	A Könyvtár mindenkinek rendelkezésére áll személyes vagy tudományos használatra. Ha a Könyvtár anyagát publikációban használják fel, akkor kérjük az alábbi hivatkozás használatát:

,,A szöveg eredete a Pázmány Péter Elektronikus Könyvtár -- a magyarnyelvû keresztény irodalom tárháza.''

2.	Egyházi intézmények és személyek kereskedelmi célokra is ingyenesen használhatják a Könyvtár anyagát, csak azt kérjük, hogy a kiadványuk elején helyezzék el az elôbbi utalást. A Könyvtár fenntartja magának azt a jogot, hogy eldöntse: ki és mi minôsül egyházi személynek, ill. intézménynek. Kérjük, keresse meg ez ügyben a Könyvtárat.

3.	Ha a Könyvtár kiadványait nem egyházi intézmény vagy személy kereskedelmi célokra használja fel, akkor az elôbbi utalás feltüntetésén kívül még kérjük a haszon 20%-át a Könyvtár számára átengedni. A befolyt összeget teljes egészében a Könyvtár céljaira használjuk föl.

Elôfordulhat, hogy ezek az elvek bizonyos könyvekre nem vonatkoznak, mert a szerzôi jog nem a Könyvtáré. Az ilyen könyv része az állománynak, lehet olvasni, lelkipásztori munkára felhasználni, de kinyomtatása, -- bármilyan formában --, tilos. Az ilyen jellegû korlátozások minden könyvben külön szerepelnek. (Lásd a könyvek elektronikus változatáról szóló fejezetet!)

Hogyan lehet a Könyvtár gyarapodásához hozzájárulni?

Minden pénzügyi támogatást hálásan köszönünk, és a központi címre kérjük továbbítani. Az anyagi támogatásnál is fontosabb azonban az az önkéntes munka, amellyel állományunkat gyarapíthatjuk.

 Kérünk mindenkit, akinek a magyar katolikus egyház sorsa és az egyetemes magyar kultúra ügye fontos, hogy lehetôségeinek megfelelôen támogassa a Könyvtár munkáját. A munka egyszerû, bárki, -- aki már használt szövegszerkesztô programot --, részt vehet benne.

Hogyan lehet az állomány gyarapításában részt venni?

A munka egyszerûen egy-egy könyv szövegének számítógépbe való bevitelét jelenti. Elôször optikai beolvasással (szkennolással), automatikus úton, egy nyers szöveget készítünk, amit aztán az önkénteseknek ki kell javítaniuk. A munka lépései így a következôk:

1.	Ellenôrizzük, hogy a kiválasztott könyv szabadon másolható-e (nem esik-e szerzôi jogvédelem alá), vagy meg lehet-e kapni a Könyvtár számára a másolás jogát. Ez ügyben vegyük fel a kapcsolatot a Központtal.
2.	Ellenôrizzük, hogy a könyvet még nem kezdte-e el senki begépelni. Ez ügyben is vegyük fel a kapcsolatot a Központtal. A Könyvtár állandóan tájékoztat a begépelés alatt álló munkákról.
3.	A könyvet küldjük el a Központnak, ahol optikai beolvasással elkészítik a nyers szöveget.
4.	A Központ visszaküldi a nyers szöveget egy számítógépes lemezen a könyvvel együtt. A nyers szöveget tetszôleges szövegszerkesztô-formában lehet kérni. Ha az eredeti kiadvány nem alkalmas optikai beolvasásra (rossz minôség, régies betûtípusok stb. miatt), akkor az önkéntesnek kell a nyers szöveget is begépelnie.
5.	Végezzük el a nyers szöveg ellenôrzését és javítását. Ez a munka legidôigényesebb része, és ettôl függ a végleges szöveg helyessége! Kövessük a szöveg formájára vonatkozó megállapodásokat (lásd a következô részt).
6.	A kész szöveget küldjük vissza lemezen a Központnak.
7.	A Könyvtár ezután elkészíti a kívánt file-formákat és a könyvet behelyezi a Könyvtár állományába.
Megkötések a szöveg formájára

Mivel mindenki számára hozzáférhetô módon kell a szövegeket tárolnunk, egyszerûségre törekszünk. Általános szabály az, hogy semmilyen tipográfiai karaktert vagy kódot nem használunk, csak a billentyûzetrôl bevihetô karakterek szerepelhetnek a szövegben. A szöveg készítésekor kérjük a következô megállapodásokat betartani:

1.	Margó: 1 hüvelyk (2.54 cm) bal- és jobboldalt.
2.	Betûtípus: Arial, 10 pontos.
3.	Alsó idézôjel: két vesszô szóköz nélkül,
	felsô idézôjel: két aposztrófa szóköz nélkül,
	gondolatjel: két elválasztójel szóköz nélkül,
	idézôjel idézôjelen belül: aposztrófa (alsó és felsô idézôjelként egyaránt).
4.	Tabulátor karakter megengedett (a tabulátorokat fél hüvelyk, azaz 1.27 cm távolságra kell  egymástól beállítani).
5.	Semmilyan más formálási kód nem megengedett.
6.	Lábjegyzet helyett szögletes zárójelbe kerüljenek a hivatkozások száma (pl. [1]), és a hozzátartozó magyarázatok a file legvégén egymás után, mindegyik új sorban kezdve.
Érdeklôdés/Javaslat

A már meglevô állományról, a készülôfélben levô könyvekrôl, az önkéntes munka lehetôségeirôl és a Könyvtár legújabb híreirôl a következô címeken lehet tájékoztatót kapni:

1. levél:	St. Stephen's Magyar R.C. Church
	223 Third St., Passaic, NJ 07055-7894, USA

2. elektronikus posta (e-mail): felso@comcast.net

3. elektronikus hálózat (World Wide Web):	http://www.communio.hu/ppek vagy
	http://www.piar.hu/pazmany
Minôség -- állandó javítás

A Könyvtár állományának minôségét állandóan javítjuk, újabb és újabb változatokat bocsátunk közre (a file nevének utolsó két karaktere a változat számát jelenti). Kérjük ezért a Könyvtár minden tagját, olvasóját, hogy jelentsen minden felfedezett szöveghibát. A levélben (postai vagy elektronikus levélben egyaránt), közöljük az új, javított sort az ôt megelôzô és követô sorral együtt. Így a szövegkörnyezetben elhelyezve, könnyû lesz a hibát megtalálni és javítani. Miután a file új változata (új verziószámmal) felkerült a Könyvtárba, a régit töröljük.

Kérjük, a könyvekkel és a Könyvtár munkájával kapcsolatos észrevételeit, javaslatait, kritikáját közölje velünk! Segítségét hálásan köszönjük.

A könyvtár mottója egy szentírási idézet

Ha ugyanis az evangéliumot hirdetem, nincs mivel dicsekednem, hiszen ez a kötelességem. Jaj nekem, ha nem hirdetem az evangéliumot! Ha önszántamból teszem, jutalmam lesz, ha nem önszántamból, csak megbízott hivatalnok vagyok. (1Kor 9,16-17)